Anna mahu guesthouse thah nuhulhuvan nimmaifi | Wathan.mv އަންނަ މަހު ގެސްޓްހައުސްތައް ނުހުޅުވަން ނިންމައިފި | Wathan.mv\nއަންނަ މަހު ގެސްޓްހައުސްތައް ނުހުޅުވަން ނިންމައިފި\nއަންނަ އޮގަސްޓް މަހު ގެސްޓްހައުސްތައް ނުހުޅުވަން ސަރުކާރުން ނިންމައިފި އެވެ.\nޓޫރިޒަމް އަލުން ފަށައިގަތުމަށް އެކުލަވާލި ގައިޑްލައިންގައި ކުރިން ނިންމާފައި އޮތީ މީހުން ދިރިއުޅޭ ރަށްރަށުގައި ހިންގާ ގެސްޓްހައުސްތައް އޮގަސްޓް މަހު ހުޅުވާލުމަށެވެ.\nއެހެން ނަމަވެސް މިރޭ އައްޑޫ ސިޓީ، ފުވައްމުލަކު ސިޓީ އަދި ހއ. އިހަވަންދޫގެ ކޮވިޑް މެނޭޖްމަންޓް ފެސިލިޓީ ހުޅުވަން ބޭއްވި ރަސްމިއްޔާތުގައި ހެލްތު މިނިސްޓަރު އަބްދުﷲ އަމީން ވިދާޅުވީ، އެ ނިންމުން ރިވިއު ކުރުމަށްފަހު، އަންނަ މަހު ގެސްޓްހައުސްތައް ނުހުޅުވާ ގޮތަށް ނިންމާފައިވާ ކަމަށެވެ.\nމިނިސްޓަރު ވިދާޅުވީ ކުރިން ވެސް ތަރުތީބު ކުރެވިފައިހުރި ފިޔަވަޅުތައް އަޅުދަމުންދާނެ ކަމަށާއި އާންމު ހަރަކާތްތަކާއި ވިޔަފާރިތަކާއި ދަތުރުފަތުރުކުރުމަށް ބުރޫނާރާނެ ފަދަ ގޮތަކަށް އެ ފިޔަވަޅުތައް އަޅަން ސަރުކާރުން އިސްކަން ދޭނެ ކަމަށެވެ.\n“އެހެން ނަމަވެސް މިހާރު މި ބަލި ފެތުރެމުންދާ ނިސްބަތާއި މިހާރުގެ ހާލަތަށް ބަލާފައި އަޅަންޖެހޭ ފިޔަވަޅުތައް އަޅަމުންދާނަން. އެގޮތުން ކުރިއަށް އޮތް އޮގަސްޓް މަހު ރާއްޖޭގެ އެކި ކަންކޮޅުތަކުގެ ގެސްޓްހައުސްތައް އަދި ނުހުޅުވާ ގޮތަށް އަޅުގަނޑުމެންގެ ވިސްނުން މިހިރީ.” މިނިސްޓަރު އަމީން ވިދާޅުވި އެވެ.\nމިނިސްޓަރު ވިދާޅުވީ އޮގަސްޓް މަހުގެ 15 ހިސާބުގައި އަލުން ރިވިއު ކުރުމަށްފަހު ގެސްޓްހައުސްތައް ހުޅުވޭނީ ކޮން ހިސާބެއްގައިކަން ސަރުކާރުން އިއުލާނު ކުރާނެ ކަމަށެވެ.\n“މިހާރުގެ ހިސާބުތަކާއި އަދަދުތަކާއި ނުވަތަ މިހާރު ބަލި ފެތުރޭ ނިސްބަތާއި އަތޮޅުތެރޭގައި ބަލީގެ އަލާމާތްތައް ފެންނަމުންދާ ގޮތަށް ބަލާއިރު މިހާރު ލަފާކުރެވެނީ ގެސްޓްހައުތައް ހުޅުވޭނީ ސެޕްޓެމްބަރު މަހުގެ ކުރީކޮޅުގައި ކަމަށް،” މިނިސްޓަރު އަމީން ވިދާޅުވި އެވެ.\nކޮވިޑާ ގުޅިގެން ހަތަރު މަސް ވަންދެން ރާއްޖޭގެ ބޯޑަރުތައް ބަންދުކޮށް، ޓޫރިޒަމް މުޅިން ހުއްޓާލާފައި އޮތުމަށްފަހު ބޯޑަރު އަލުން ހުޅުވައިލީ މި މަހުގެ 15ވަނަ ދުވަހުގަ އެވެ. އެހެން ނަމަވެސް އެ ތާރީހުން ފެށިގެން ހުޅުވަން ހުއްދަ ދީފައިވަނީ މީހުން ދިރިނޫޅޭ ރަށްރަށުގައި ހިންގާ ރިސޯޓު، ހޮޓާ ފަދަ ތަންތަނަށެވެ. އަދި މީހުން ދިރިއުޅޭ ރަށްރަށުގައި ހިންގާ ހޮޓާ ގެސްޓްހައުސްތައް ހުޅުވަން ކުރިން ނިންމާފައި އޮތީ އޮގަސްޓް މަހުގެ ފުރަތަމަ ދުވަހުން ފެށިގެންނެވެ.


City katuvaalumahfahu, semi ge fahu jaaga Lyon ah - AO News\nސިޓީ ކަޓުވާލުމަށްފަހު ސެމީގެ ފަހު ޖާގަ ލިޔޯން އަށް\nރޭގެ މެޗުން މޮޅުވުމުން އޮލިމްޕިކް ލިޔޯންގެ ކުޅުންތެރިން އުފާ ފާޅުކުރަނީ. --ފޮޓޯ: ޓުވިޓާ\nޔުއެފާ ޗެމްޕިއަންސް ލީގުގެ ކުއާޓާ ފައިނަލްގައި ރޭ ކުޅުނު މެޗުގައި އިނގިރޭސި ކްލަބު މެންޗެސްޓާ ސިޓީގެ މައްޗަށް 3-1 އިން ކުރިހޯދައި، ފްރާންސްގެ އޮލިމްޕިކް ލިޔޯން އެ މުބާރާތުގެ ސެމީ ފައިނަލުން ޖާގަ ހޯދައިފިއެވެ.\nމިއީ ވޭތުވެދިޔަ ހަތަރު އަހަރުގެ ތެރޭގައި ކޯޗު ޕެޕް ގާޑިއޯލާގެ އިރުޝާދުގެ ދަށުން ކުޅެމުން އަންނަ ސިޓީން ޗެމްޕިއަންސް ލީގުގެ ސެމީ އަށް ނުގޮސް ކެޓި ހަތަރުވަނަ ފަހަރެވެ. މިދިޔަ ތިން އަހަރު ކުއާޓާ ފައިނަލާ ހިސާބުން ކެޓިއިރު، އޭގެ ކުރީ ސީޒަނުގައި އެ ޓީމު ކެޓީ ގަދަ 16ގެ ބުރުންނެވެ.\nމިއާއެކު، މި ފަހަރުގެ ސެމީ އަށް ހޮވިފައިވަނީ ޖަރުމަނުގެ ދެ ޓީމާއި ފްރާންސްގެ ދެ ޓީމެވެ. މިއީ ހަމައެކަނި މި ދެ ގައުމުގެ ޓީމުތައް މުބާރާތުގެ ސެމީން ފެންނަ ފުރަތަމަ ފަހަރެވެ. އަދި ޗެމްޕިއަންސް ލީގުގެ މިހާރުގެ ފޯމެޓަށް ބަދަލުކުރި ފަހުން ފްރާންސްގެ ދެ ޓީމެއް ސެމީ އަށް ދަތުރުކުރި ފުރަތަމަ ފަހަރުވެސް މެއެވެ.\nރޭގެ މެޗުގައި ހީކުރި ގޮތާ ހިލާފަށް ލިޔޯނުން ލީޑްނެގީ 26 ވަނަ މިނެޓުގައި މެކްސްވެލް ކޯނެޓް ވައްދާލި ރީތި ގޯލުންނެވެ. މި މެޗުގެ ފުރަތަމަ ހާފު ނިމުނީ 1-0 އިން ލިޔޯން ކުރީގައިއޮވެގެންނެވެ. ސިޓީން ނަތީޖާ ހަމަހަމަކުރީ މެޗުގެ 69 ވަނަ މިނެޓުގައި ރަހީމް ސްޓާލިން ދިން ބޯޅައަކުން ކެވިން ޑި ބްރޭނާ އެވެ. އޭގެކުރީން، ޑި ބްރޭނާ ހިލޭޖެހުމަކުން ފޮނުވާލި ބޯޅައެއް ލިޔޯންގެ ގޯލްކީޕަރު އެންތަނީ ލޮޕޭސް ވަނީ މަތަކޮށްފައެވެ.\nމެންޗެސްޓާ ސިޓީ އަށް ދެވަނަ ފަހަރަށް އެއްވަރުކުރަން ލިބުނު ފުރުޞަތުގައި ރަހީމް ސްޓާލިން (ވ) ފޮނުވާލި ބޯޅަ ގޯލްގެ ހުރަސްދަނޑިމަތިން ދަނީ. –ފޮޓޯ: ގިވްމީސްޕޯޓް\nސިޓީން ނަތީޖާ ހަމަހަމަކުރިތާ 10 ވަރަކަށް މިނެޓުފަހުން، ދެވަނަ ހާފުގައި ބަދަލުކުޅުންތެރިއެއްގެ ގޮތުގައި ކުޅެން ނިކުތް މޫސާ ޑެމްބެލޭ ވަނީ ލިޔޯނަށް އަލުން ލީޑްނަގައިދީފައެވެ. ވީއޭއާރްގެ އެހީގައި މި ގޯލް ބަލައިގަންނަން ނިންމީ އެ ބޯޅަ ޑެމްބެލޭ އަށް ލިބުމުގެ ކުރީން އޮފްސައިޑް މަގާމެއްގައި ހުރި އެ ޓީމުގެ ޓޯކޯ އެކަމްބީ ފައިގައި ބޯޅަ ނުޖެހޭއިރު، އެޓޭކްގައި ބައިވެރިވުމުގެ ގޮތުން އޭނާ އެއްވެސް ކަމެއް ކޮށްފައިނުވާކަން ޔަގީންކުރުމަށްފަހުއެވެ.\nއޭގެފަހުން، މެޗު ނިމެން ހަތަރު މިނެޓަށްވެފައިވަނިކޮށް ސިޓީ އަށް ދެވަނަ ފަހަރަށް ނަތީޖާ އެއްވަރުކުރަން ރަނުގެ ފުރުޞަތެއްލިބި ވަނީ ބޭކާރުވެފައެވެ. ގޯލު ކުރިމަތީގައި މުޅިން ހުސްކޮށް ހުރެ ސްޓާލިން ފޮނުވާލި ބޯޅަ ދިޔައީ ގޯލްގެ ހުރަސްދަނޑިމަތިންނެވެ. އޭގެ މިނެޓެއްފަހުން، ޑެމްބެލޭ ވަނީ އިތުރު ގޯލެއް ޖަހައި މި މެޗުން ލިޔޯނަށް މޮޅު ޔަގީންކޮށްދީފައެވެ. މިއީ އެ ޓީމުގެ ހުސާމް އޮއާރް ފޮނުވާލި ހަމަލާ ސިޓީގެ ކީޕަރު އެޑަސަން މޮރައެސް އަތުގައިޖެހިފައި އެ ބޯޅަ ނިކުތް ވަގުތު ޑެމްބެލޭ އަށް ލިބުމުން އޭނާ ކާމިޔާބުކުރި ގޯލެކެވެ.\nރޭގެ ނަތީޖާއާއެކު މި ފަހަރުގެ މުބާރާތުގެ ސެމީގައި ބައްދަލުކުރަންޖެހޭ ޓީމުތައް ކަށަވަރުވެގެންދިޔައިރު، އަންނަ އަންގާރަ ދުވަހުގެ ރޭ ކުޅޭ ސެމީގެ ފުރަތަމަ މެޗުގައި ޖަރުމަނުގެ އާރްބީ ލީޕްޒިގާ ދެކޮޅަށް ފްރާންސްގެ ޗެމްޕިއަން ޕީއެސްޖީ ނިކުންނައިރު، ބުދަ ދުވަހުގެ ރޭ ކުޅެވޭ ސެމީގެ ފަހު މެޗުގައި ލިޔޯން ނިކުންނާނީ ޖަރުމަނުގެ ޗެމްޕިއަން ބަޔާން މިއުނިކާ ދެކޮޅަށެވެ.\nކުޅިވަރުއޮލިމްޕިކް ލިޔޯންމެންޗެސްޓާ ސިޓީދުނިޔެޔުއެފާ ޗެމްޕިއަންސް ލީގު\nޑެމްބެލޭ އަށް އަނިޔާވެ، ޔޫރޯ ނިމިއްޖެ\nބެލްޖިއަމުން ފަސޭހަކަމާއެކު ރަޝިޔާ ބަލިކުރިއިރު، ފިންލެންޑުން ތާރީޚީ މޮޅެއް ހޯދައިފި\nއެރިކްސަން ހޭނެތިގެން ވެއްޓުމުން މެޗު ހުއްޓާލައިފި\nޕޯޗުގަލް އިން އިޒްރޭލް ބަލިކޮށްފި


Raees Yameen idhikolhah: thiee kan kamah ebbas nuvevey cocktail coalition eh | Mihaaru\nރައީސް ޔާމީން މިއަދު ހުޅުދުއްފާރުގައި ގާއިމު ކުރި ނަރުދަމާ އާއި ފެނުގެ ހިދުމަތް އިފްތިތާހުކޮށް ދެއްވަނީ. - ފޮޓޯ: އެންވަޔަރަމަންޓް މިނިސްޓްރީ\nރައީސް ޔާމީން އިދިކޮޅަށް: ތިއީ ކަންކަމަށް އެއްބަސް ނުވެވޭ ކޮކްޓެއިލް ކޯލިޝަނެއް!\n27 އޯގަސްޓް 2018 - 15:10 64 comments\nއަންނަ މަހުގެ 23 ގައި ބާއްވާ ރިޔާސީ އިންތިޚާބު ކާމިޔާބު ކުރުމަށް އިދިކޮޅުން ހަދާފައިވާ ކޯލިޝަނަކީ ކަންކަމަށް އެއްބަސް ނުވެވޭ "ކޮކްޓެއިލް ކޯލިޝަނެއް" ކަމަށް ވިދާޅުވެ، އެ ފަރާތްތަކަށް ރައީސް އަބްދުﷲ ޔާމީން މިއަދު ރ. ހުޅުދުއްފާރުގައި ވަރަށް ބޮޑަށް ފާޑު ވިދާޅުވެއްޖެ އެވެ. މިއީ އިދިކޮޅު ކޯލިޝަނަކީ، "ކޮކްޓެއިލް ކޯލިޝަން" އެއްގެ ގޮތުގައި ރައީސް ޔާމީން ސިފަ ކުރެއްވި ފުރަތަމަ ފަހަރެވެ.\nރ. އަތޮޅާއި ނ. އަތޮޅަށް ފެއްޓެވި ދަތުރުފުޅުގައި ހުޅުދުއްފާރު ރައްޔިތުންނާ ބައްދަލު ކުރައްވައި ރައީސް ޔާމީން ވިދާޅުވީ، އެންމެ ބޮޑެތި އުސޫލީ މައްސަލަތަކުގައި އިދިކޮޅު ކޯލިޝަނަށް އެއްބަސްވެވިފައި ނުވާ ކަމަށެވެ. އެގޮތުން، ރާއްޖޭގައި އޮންނަންވީ ކޮން ޒާތެއްގެ ވެރިކަމަކާ ދޭތެރޭގައި ހުރިހާ ޕާޓީތަކުން އެއްބަސްވެވިފައި ނުވާ ކަމަށް ވިދާޅުވެ، ރައީސް ޔާމީން އެކަމަށް ވެސް ފާޑު ވިދާޅުވި އެވެ.\nއެމަނިކުފާނު އެގޮތަށް ވިދާޅުވި އިރު، އިދިކޮޅު ކޯލިޝަންގެ މައި ޕާޓީ އެމްޑީޕީން ބަރުލަމާނީ ނިޒާމަކަށް ވެރިކަން ހިންގަން ހުށަހަޅާފައިވަނިކޮށް، ރިޔާސީ ނިޒާމެއްގެ ތެރެއިން ސަރުކާރު ހިންގާ ގޮތަށް ކުރީގެ ރައީސް މައުމޫން އަބްދުލް ގައްޔޫމްގެ ފެކްޝަންގެ ބޭފުޅުން އެކުލަވައިލި މެނިފެސްޓޯގައި ވަނީ ހިމަނައިފަ އެވެ. ޖުމްހޫރީ ޕާޓީ އާއި އަދާލަތު ޕާޓީން ވެސް ތާއީދު ކުރަނީ ރިޔާސީ ނިޒާމަކަށެވެ. އިދިކޮޅު ފަރާތްތައް ގުޅިގެން، ރިޔާސީ އިންތިޚާބަށް ނުކުމެފައިވާއިރު، ކޯލިޝަންގެ މެނިފެސްޓޯ އަދި އިއުލާނެއް ނުކުރެ އެވެ.\n"މިއިން ކޮންމެ ބޭފުޅަކު އުންމީދު ކުރައްވަމުން ގެންދެވީ ވަކި ވެރިކަމަކަށް. ކޮންމެ ޕާޓީއެއް ވަކިން އަންނަން،" - ރައީސް\nރައީސް ޔާމީނާއި ބައެއް ވަޒީރުންނާއި ރައްޔިތުންގެ މަޖިލިހުގެ ބައެއް މެމްބަރުން މިއަދު ހުޅުދުއްފާރުގައި.\nކޯލިޝަން ގުޅިގެން މަސައްކަތް ނުކުރެވޭނެ ކަމުގެ މިސާލު ދައްކަވައި ރައީސް ޔާމީން ވިދާޅުވީ އިދިކޮޅު ކޯލިޝަނަށް ރިޔާސީ ކެންޑިޑޭޓަކަށް އެމްޑީޕީ ޕާލަމެންޓްރީ ގްރޫޕްގެ ލީޑަރު، އަދި ރައްޔިތުންގެ މަޖިލިހުގެ ހިންނަވަރު ދާއިރާގެ މެމްބަރު އިބްރާހިމް މުހައްމަދު ސޯލިހް (އިބޫ) އާއި ރަނިންމޭޓަކަށް ރައްޔިތުންގެ މަޖިލިހުގެ ކާށިދޫ ދާއިރާގެ މެމްބަރު ފައިސަލް ނަސީމް ކަނޑައެޅުނީ ވެސް ވަރަށް ފަހުން ކަމަށެވެ. އަދި އިދިކޮޅު ކޯލިޝަންގައި ތިއްބެވީ މީގެ ކުރިން އެކުވާން ތިބި ބައެއް ނޫން ކަމަށް ވެސް އެމަނިކުފާނު ވިދާޅުވި އެވެ.\n"މިއިން ކޮންމެ ބޭފުޅަކު އުންމީދު ކުރައްވަމުން ގެންދެވީ ވަކި ވެރިކަމަކަށް. ކޮންމެ ޕާޓީއެއް ވަކިން އަންނަން،" އިދިކޮޅު ސިޔާސީ ލީޑަރުންނަށް އިޝާރާތް ކުރައްވައި ރައީސް ވިދާޅުވި އެވެ.\nރައީސް ވިދާޅުވި ގޮތުގައި، ގޮނޑުދޮށްތައް ހިމާޔަތް ކުރަން ޖެހޭނީ "ރޮކް ބޯލްޑަ" ޖަހައިގެން ކަމަށް އިދިކޮޅު ބޭފުޅުން ގަބޫލު ކުރައްވަ އެވެ. އަދި އިމާރާތްތައް ބިނާ ކުރަން ޖެހޭ ކަމާއި އެ ތަންތަނަކީ ސިމެންތީގެ ތަރައްގީކަން "މަޖުބޫރީ ހާލަތުގައި" އިދިކޮޅު ބޭފުޅުން ގަބޫލު ކުރައްވާ ކަމަށް އެމަނިކުފާނު ވިދާޅުވި އެވެ.\nރައީސް ޔާމީން ވިދާޅުވީ ޖުމްހޫރީ ޕާޓީގެ ބާނީ ގާސިމް އިބްރާހިމްގެ ވައުދުތަކުގެ ތެރެއިން އުމުރުން 65 އަހަރުން މަތީ މީހުންނަށް ރައީސް ކަމަށް ކުރިމަތިނުލެވޭ ގޮތަށް ގާނޫނުއަސާސީ އަށް ގެނައި އިސްލާހު އުވާލަން އެމްޑީޕީން އެއްބަސް ނުވާ ކަމަށެވެ. އެ ވާހަކަ ކޯލިޝަންގެ މެނިފެސްޓޯގައި ލިޔަން ދެކޮޅު ހެދި ކަމަށް ވިދާޅުވި އެވެ.\n- ހުޅުދުއްފާރުގައި ނިމިދިޔަ ސަރުކާރުތަކުން ހިންގީ މިލިއަނެއްހާ ރުފިޔާގެ މަޝްރޫއު.\n- މި ސަރުކާރުން 71 މިލިއަން ރުފިޔާގެ ބޮޑެތި މަޝްރޫއުތަކެއް ހިންގިން.\n- ހުޅުދުއްފާރުގެ ގިރާ ސަރަހައްދު ހިމާޔަތްކޮށްދީ، ސްކޫލްގެ ޖާގަ އިތުރުކޮށްދޭނަން.\n- އަންހެނުންނާއި ކުޑަކުދިންނަށް ހާއްސަ ހޮސްޕިޓަލެއް ގާއިމު ކުރާނަން.\n- ކުންފުނިތަކުގެ ބޯޑުގައި ތިބޭ އަންހެނުންގެ އަދަދަކީ 50 ޕަސަންޓަށް ހަދާނަން.\n- މަޖިލިހުގެ ގިނަ ގޮނޑިތަކުގައި އަންހެން ބޭފުޅުން ތިއްބަވާ ތަން ދެކެން ބޭނުން.\nއިދިކޮޅު ސިޔާސީ ލީޑަރުން ހިމެނޭ ގޮތަށް ނުވަ ގައިދީއަކު މިނިވަން ކުރުމަށް ގޮވާލާ ސުޕްރީމް ކޯޓުން ފެބްރުއަރީ 1 ގައި ނެރުނު އަމުރަށް އިޝާރާތް ކުރައްވައި، ރައީސް ޔާމީން މިއަދު ވިދާޅުވީ އެ އަމުރު އައީމަ، ރާއްޖެ ހަލަބޮލިވެ، ވެރިކަން ބަދަލުވެގެން ދާނެ ކަމަށް އިދިކޮޅު ފަރާތްތަކުން އުންމީދު ކުރި ކަމަށެވެ.\nއަދި ކުރީގެ ރައީސް މައުމޫނާއި ގާސިމާއި އަދާލަތު ޕާޓީން އެމްޑީޕީ ކޮޅަށް ނާރައިފިނަމަ، ކުރީގެ ރައީސް މުހައްމަދު ނަޝީދަށް ތާއީދު ނެތް ކަން ގިނަ ބަޔަކު ގަބޫލު ކުރި ކަމަށް ރައީސް ޔާމީން ވިދާޅުވި އެވެ. އެމަނިކުފާނު ވިދާޅުވީ އިދިކޮޅު ކޯލިޝަން "ކޮކްޓެއިލް" އަކަށް ވަނީ މި ހުރިހާ ބޭފުޅުންނާ އެކީގަ އެވެ. އަދި ސުޕްރީމް ކޯޓުގެ އަމުރަށް ފަހު، ގަޑުބަޑުވި ނަމަ، އެމްޑީޕީ "ލީޑް ކުރަން" އިދިކޮޅު އެހެން ބޭފުޅުން އެއްބަސްވެ ވަޑައިނުގަންނަވާނެ ކަމަށް ވެސް ރައީސް ޔާމީން ވިދާޅުވި އެވެ.\nއިތުރު ލިޔުންތައް އެމްޑީޕީ ރ. އަތޮޅު އިދިކޮޅު ފަރާތްތައް އަދާލަތު ޕާޓީ ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް ރ.ހުޅުދުއްފާރު ރައީސް އަބްދުﷲ ޔާމީން ނައިބު ރައީސް ފައިސަލް ނަސީމް ޕީޕީއެމް


ވަޞީލަތްތައް މަދުކަމާއެކު، އިންސާނާގެ ކިބާގައި ނިމުމެއްނުވާ ބޭނުންތަކެއް ލައްވާފައިވަނީ ކީއްވެ ހެއްޔެވެ؟ | ޢަޤީދާ | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ޢަޤީދާ ވަޞީލަތްތައް މަދުކަމާއެކު، އިންސާނާގެ ކިބާގައި ނިމުމެއްނުވާ ބޭނުންތަކެއް ލައްވާފައިވަނީ ކީއްވެ ހެއްޔެވެ؟\nނަމަވެސް، މިބޭނުންތައް ފުއްދުމަށް ވާ ވަޞީލަތްތައް ބޭނުންތަކާއި އަޅާބަލާއިރު، ނިސްބަތުން ވަރަށް މަދެވެ. މި 'ވަޞީލަތުގެ މަދުކަން' ތަޙައްމަލު ކުރަން ނުޖެހޭ މުޖުތަމަޢެއް ނޯވެއެވެ. އިޤްތިޞާދު ކުރަން ޖެހެނީ ވެސް މިސަބަބާއި ހުރެއެވެ.\nކޮންމެއަކަސް، ސުވާލަކީ، ވަޞީލަތްތައް އެހާ މަދުން މިދުނިޔޭގައި ލައްވާފައިވާ އިރު، މިފަދަ، ދުވަހަކު ވެސް އެއަށް ނިމުމެއް ނާންނާނެ ބޭނުންތަކެއް އިންސާނާގެ ކިބާގައި ލައްވާފައި މިވަނީ ކީއްވެ ހެއްޔެވެ؟ އިންސާނާ އުފެއްދެވި ފަރާތަކީ، މިހުރިހާ ކަމެއް މޮޅަށް ދެނެވޮޑިގެންވާ ފަރާތަކަށް ވާއިރު، މިކަން މިހެން އޮންނާނީ، ކޮންމެވެސް މަތިވެރި ޙިކްމަތަކަށްޓަކައެވެ. އެއީ، އަދި އަޅަމެން ކިތަންމެ ވިސްނިކަމުގައި ވީ ނަމަވެސް، ފުރިހަމަ އަށް ހޯދައި ނުގަނެވޭނެ ޙިކްމަތަކަށް ވެސް ވެދާނެއެވެ. ނަމަވެސް، އަޅުގަނޑުގެ ނަޒަރުގައި، މިކަން މިހެން އޮތުމަށް ސަބަބެއް އެބައޮތެވެ. އެއީ:\n1- މިދުނިޔެއަކީ، އިމްތިޙާން މާލަމެއް ކަމުން، އިންސާނާ އިމްތިޙާން ކުރުމަށްޓަކައި، އޭނާއަށް އިޚްތިޔާރުތަކެއް ލިބިދޭން ޖެހެއެވެ.\nމިގޮތުން، ހައްދެއް ނުވާ ބޭނުންތަކެއް ލައްވާފައި އެވަނީ، އިންސާނާއަށް އޭގެ ތެރެއިން އޭނާ ފުއްދަން ބޭނުމީ ކޮން ބޭނުންތަކެއް، ކިހާ މިންވަރަކަށް، ކޮން ބީދައަކުންތޯ ނިންމުމުގެ އިޚްތިޔާރު ދިނުމަށްޓަކައެވެ. އިޤްތިޞާދީ ޢިލްމްގައި މިގޮތަށް، ވަކި ޙާލަތަކަށް ނިސްބަތްކޮށް، ލިބިފައިހުރި މަޢުލޫމާތެއްގެ އަލީގައި، އެވަގުތަކު ބޭނުންފުއްދުމަށް ލިބިފައިހުރި ވަޞީލަތްތަކަށް ރިޢާޔަތްކޮށް، އެއްބައި ބޭނުން ފުއްދައި އަނެއްބައި ބޭނުން ފަސްކޮށް ހެދުމަށް 'ޗޮއިސް' (ހޮވުން ނުވަތަ އިޚްތިޔާރުކުރުން) އާއި 'އޮޕަޗުނިޓީ ކޯސްޓް' (ފުރުޞަޠުގެ އަގު) ކިޔަނީ މިހެންވެއެވެ. ވަކި ބޭނުމެއް ނުވަތަ ބޭނުންތަކެއް ފުއްދައި އަނެއް ބޭނުމެއް ނުވަތަ ބޭނުންތަކެއް ފަސްކުރުމުގެ އިޚްތިޔާރު އޭނާއަށް ލިބިގެން ވާތީއެވެ. މިހެންވަނީ، ނިމުމެއް ނުވާ، ތަފާތު އެތައް ބޭނުންތަކެއް ހުރެފައި، އެ ބޭނުންތައް ފުއްދުމަށް ވާ ވަޞީލަތްތައް މަދުވީމައެވެ.\nއެހެންކަމުން، މިކަމުގެ ތެރެއިން، އިންސާނާގެ ދަހިވެތިކަމާއި، ދީލަތިކަމާއި، އިސްރާފްކުރުމާއި، އަމިއްލަ އެދުމާއި، އަނެކުންނަށްޓަކައި ނުވަތަ ﷲ އަށްޓަކައި އޭގެ ތެރެއިން ޤުރުބާން ކުރަނީ ކިހާމިންވަރަކަށް ކޮން ބީދައަކުންތޯ އާއި އަދި ބޭނުންތައް ފުއްދުމުގައި އިޚްތިޔާރު ކުރަނީ ޙަލާލް ނުވަތަ ޙަރާމް މަގު ތޯ ބެލުމުގެ ގޮތުން، އިންސާނާގެ ކިބާގައި ހައްދެއްނުވާ ބޭނުންތަކެއް ލައްވައި، ވަޞީލަތްތައް ހުދޫދުކުރައްވާފައި ވަނީއެވެ. މިއީ، އިންސާނާ ފުރިހަމަކުރާ އިމްތިޙާނުގައި އޭނާއަށް ސީދާގޮތުންނާއި ނުސީދާގޮތުން ކުރިމަތިވާ އެންމެ ގިނަ ސުވާލުތައް ބިނާވެފައިވާ ދާއިރާއެވެ.\n2. އިންސާނާގެ ކިބާގައި ދުވަހަކު ވެސް އެއަށް ނިމުމެއް ނާންނާނެ ބޭނުންތަކެއް ލައްވާފައި، އެބޭނުންތައް ފުއްދުމަށްޓަކައި މިދުނިޔޭގައި ލައްވާފައިވާ ވަޞީލަތްތައް މަދުވުން ދޭހަކޮށްދެނީ، ދުނިޔެ މިއީ އަދި އިންސާނާގެ އަޞްލު މަންޒިލް ނޫންކަމެވެ. އޭނާގެ އަޞްލު މަންޒިލް ވާނީ އޭނާގެ ހުރިހާ ބޭނުމެއް ފުއްދޭނެ ތަނަކަށެވެ. އެފަދައިން، ވަޞީލަތްތައް ތަނަވަސް ވެގެންވާ ތަނެއް ކަމުގައެވެ. އާދޭހެވެ. އެއީ، އަޅުގަނޑުމެންނަށް އެނގޭފަދައިން، ސުވަރުގެ އެވެ. މިއީ، ޤުރުއާނުންނާއި ޙަދީޘުން ސަރީޙަކޮށް އެނގޭ ކަމެއް ކަމަށް ވާ އިރު، ޝައްކުކުރާނެ ޖާގައެއް ނެތެވެ. ނަމަވެސް، މިކަމަށް ބާރުލިބޭ ބުއްދީގެ ދަލީލެއް ވެސް ދަންނަވާލާނަމެވެ.\nނިކަން ވިސްނަވާށެވެ. އިންސާނާ އޭނާގެ މައިމީހާގެ ރަޙިމުގައި އޮންނަ9މަސްދުވަހުގެ ތެރޭގައި އޭނާގެ ލޮލާއި، ނޭފަތާއި، ކަންފަތާއި އަތާއި ފައި ވެސް އެބަ ތަރައްޤީވެއެވެ. ނަމަވެސް، އޭނާއަކަށް، އެމަރުޙަލާއަކު އެއިން އެއްވެސް ގުނަވަނެއްގެ ބޭނުމެއް ނުޖެހެއެވެ. އެއީ ވެސް، އިންސާނާ އޮންނަ މަރުޙަލާއަކަށް ވާއިރު، ދުނިޔެއަކީ ވެސް އިންސާނާ ވާ އެހެން މަރުޙަލާއެކެވެ.\nކުރާ ދިގު ދަތުރެއްގެ ދެވަނަ މަރުޙަލާއެވެ. މި މަރުޙަލާގައި، އިންސާނާގެ ކިބާގައި ނިމުމެއް ނުވާ ބޭނުންތަކެއް ލައްވާފައި ވީނަމަވެސް، އެހުރިހާ ބޭނުންތައް ފުއްދުމަކީ، މިދުނިޔޭގެ ކަމެއް ނޫނެވެ. އެއީ، ދެން އަންނަން އޮތް ދުނިޔެއަކަށްޓަކައި ވާކަމެކެވެ. މައިމީހާގެ ރަޙިމުގައި ވީ ދުވަސްވަރު، އަތާއި ފައިގެ ބޭނުން ކުރަން ނުޖެހުނު ފަދައިން ނެވެ. އެއިރު، މިދެންނެވި ގުނަވަންތައް އިންސާނާގެ ކިބާގައި ލައްވާފައި އެވީ، އޭނާ މިދުނިޔޭގައި އުޅޭނެ ދުވަސްތަކަށްޓަކައެވެ. މި ބީދައިން ބަލާއިރު، މިދުނިޔޭގައި މަދުން ވަޞީލަތްތަކެއް ލައްވާފައި މިވަނީ، މި ސަބަބަށްޓަކައި ކަމަށް ބުނެވިދާނެއެވެ. އެއީ، އިންސާނާއަށް ކޮންމެހެން އޭނާގެ ހުރިހާ އެދުންތަކެއް މިދުނިޔޭގައި ފުއްދަން ނުޖެހޭތީއެވެ. ހަމަ މިސަބަބަށްޓަކައި، ބައެއްކަންކަން ޙަރާމްކުރައްވާފައި ވެސް ވަނީއެވެ. އެއީ، އޭނާއަށް ވާ ހައްދުތަކެއްގެ ގޮތުގައެވެ. އެހައްދުތައް ފަހަނައަޅައި ދިއުމަކީ އުރެދުމެވެ. އެއީ މިދުނިޔޭގެ އިމުން ބޭރުވުމަށް މަސައްކަތްކުރުމެވެ.\nވުމާއެކު، އިންސާނާގެ ކިބާގައި ނިމުމެއް ނުވާ ބޭނުންތަކެއް ލައްވާފައި މިވަނީ، އިންސާނާއަށް އިމްތިޙާނަކަށެވެ. ކޮންމެހެން އެހުރިހާ ބޭނުންތައް ފުއްދަނީ ކާކުތޯ ބަލާކަށް ނޫނެވެ. އެހުރިހާ ބޭނުންތައް މިދުނިޔޭގައި ފުއްދޭނެ އެއްވެސް އިންސާނަކު ނުމެ އުޅޭނެއެވެ. އެހެނީ، އެއީ އޭނާ މިދުނިޔޭގައި ކުރަން ހަމަޖެހިފައި ވާ ކަމަކަށް ނުވާތީއެވެ. އެހެން ޢިބާރާތުން ބުނާނަމަ، މިދުނިޔެއަށް އިންސާނާ ފޮނުއްވި މަޤްޞަދަކީ އެއީ ކަމަށް ނުވާތީއެވެ.\nއެހެންކަމުން، ދުނިޔޭގައި ހޭދަކުރާ މުއްދަތުގައި އޭނާގެ ބޭނުންތައް ފުއްދުމުގެ ދާއިރާއަކީ، ހަމައެކަނި އޭނާގެ އެންމެ ޟަރޫރީ ބޭނުންތަކާއި، ދެން އެޔާއި ޖެހިގެން އަސާސީ އެހެނިހެން ބައެއް ބޭނުންތައް ފުއްދުމެވެ. ދުވަހަކުވެސް ފުރުމެއް ނުވާ ހިތެއް ފުރުމަށް ފޫގަޅައި މަސައްކަތް ކުރުމެއް ނޫނެވެ. އެކަމުގައި މުޅި ޢުމުރު ހޭދަކުރުމެއް ނޫނެވެ. ފަހެ، އެހެން އުޅުންވާނީ، ފޫނެއް ފަޔަށް ފެންފުރުން ކަމުގައި ނޫންހެއްޔެވެ؟ އެއަށްވުރެ، އިންސާނާއަށް މަންފާހުރީ، އޭނާ ދުނިޔެއަށް ފޮނުއްވި އަޞްލް މަޤްޞަދުގެ މަތިން ހަނދާންކޮށް، އެކަން ވޭތޯ އުޅުމެވެ. އެއީ، މާތް ﷲ އަށް އަޅުކަން ކުރުމާއި، އެކަލާނގެ އެންގެވި ގޮތަށް ދުނިޔެ އާރާސްތުކުރުމެވެ.


އެހެނަސް3– Esfiya\nހިތާމަ ބިރުވެރި November 18, 2019\nއެވަގުތު ވަދެގެން އައި ޑަކުޓަރު ފެނި ޔަނާލް އަވަސް އަވަހަށް ކޮޅަށް ތެދުވެލީ ނިކްހާގެ ހާލަތު ހުރިގޮތް އެނގެން ކެތްމަދުވެފައި ހުރެއެވެ.\n“ޕޭޝަންޓް މިއޮތީ ވަރަށް ނުރައްކާތެރި ހާލަތެއްގައި… ސިކުނޑިއަށް ލޭއެޅިފައި ހުރުމުގެ ސަބަބުން ވަރަށް އަވަހަށް ބޮލުގެ އޮޕަރޭޝަނެއް ކުރަން އެބަޖެހޭ… ހޭނާރާ މިދާ ކޮންމެ ވަގުތަކީ ޕޭޝަންޓް ގެ ފުރާނައަށް ނުރައްކާ ވާނޭކަމެއް…” ޑަކުޓަރުގެ އަނގައިން ބޭރުވި ބަސްތައް ޔަނާލްގެ ހިތްފޫއަޅުވާލާފައި ދިޔަފަދައެވެ. އެކުވެރިޔާގެ އަތުގައި ހިފައި ބާރުކޮށްލަމުން އެމޫނަށް ބަލައިލީ މާޔޫސްކަމާއި އެކުގައެވެ.\nފަރީޝާ ޔަމާން އާއިއެކު ހޮސްޕިޓަލަށް އައި9ސް ވަތްއިރުވެސް ދެލޮލުން ކަރުނަ ފޮހެމުން ދިޔައެވެ. ނިޝާގެ އެ ވަކިވެދިޔުމުން ފަރީޝާ އަށް ވަނީ ފުންއަސަރުތަކެއް ކޮށްފައެވެ. މަޔަކު ދަރިއަކު ދެކެވާ ލޯބި ފަރީޝާ އަށް ނިޝާ އާއި ނިކްހާ ދެކެ ވެވެއެވެ. ލޭގެ ގޮތުން ގުޅުމެއް ނެތް ކަމުގައި ވީނަމަވެސް އެއާއިލާއިން ކުރާ ކޮންމެ ކަމެއްގައި ކަހަލަގޮތަކަށް އެދެކުދިން ބައިވެރި ކުރަނީ އާއިލާގެ މެންބަރުން ފަދައިންނެވެ. ފަރީޝާ ގޮސް ނިކްހާ ބޭއްވިފައި އޮތް ކޮޓަރީގެ ދޮރު ހުޅުވާލި އަޑަށް ނިކްހާގެ އަތުގައި ހިފައިލައިގެން ނިދިފައި އިން ޔަނާލްއަށް ހޭލެވުނެވެ. ކުރިމަތީ ހުރި ފަރީޝާ ފެނުމުން ދުވެފައި ގޮސް ފަރީޝާގެ ގައިގައި އޮޅުލައިގަނެ ޔަނާލްއަށް ރޯންފެށުނެވެ. ފަރީޝާ އެތަކެއް ވާހަކައެއް ދެއްކުމުން ޑަކުޓަރު ކިޔައިދިން ވާހަކަތައް ޔަނާލް ފަރީޝާ އަށް ކިޔައިދިނެވެ.\nޔަނާލްގެ ވާހަކަތައް އަޑުއަހަން ފަރީޝާއަކަށް ކެތެއްނުވިއެވެ. “ދަރިފުޅާ، މިއީ ކެތްތެރިވާންޖެހޭ ވަގުތު… އަދި އިރާދުކުރެއްވިއްޔާ ނިކްހާ ރަނގަޅުވާނެ… އެކަމަކު ދަރިފުޅު ތިހެން ނުކައި ހުރެގެން ބަލިވެއްޖެއްޔާ މާދެރަ އެންނު… އެއިރުން ނިކްހާ ކައިރީގައި ހުންނާނީވެސް ކިހިނެތް…” ފަރީޝާ ޔަނާލްގެ ބުރަކަށީގައި ފިރުމަމުން ވާހަކަ ދެއްކީ ޔަނާލްއަށް ވިސްނައިދޭފަދަ ގޮތަކަށެވެ. “ޔަނާ… އިހަށްދޭ ގެއަށް ގޮސް ރެސްޓްކޮށްލަން… ތިހެން އުޅެނިކޮށް ބަލިވެދާނެންނު… ދެން މާދަން ހެނދުނު އަންނާނީ… މިރޭ ދޮންބެ މަޑުކޮށްލާނަން…”ފަރީޝާ އާއި ޔަމާން އެތަކެއް ވާހަކައެއް ދެއްކުމުންވެސް ޔަނާލް ގެއަށްދާކަށް އެއްބަހެއްނުވިއެވެ. އެންމެފަހުން ގެއަށްގޮސް ކައިގެން އަންނާނީއޭ ބުނުމުން ގެއަށް ދާން އެއްބަސް ވެއްޖެއެވެ. ހެނދުނުން ފެށިގެން ޔަނާލް ކާއެއްޗެއް ކާނުލާހުރިއިރު އޭނާގެ ހަށިގަނޑުން ވަރުދެރަވަމުން ދިޔައެވެ.\nކޮންމެ ރެއަކުހެން ފަލަކުގައި ރަސްކަން ކުރަމުންދާ ހަނދުވެސް މިރޭ ފެންނަން ނެތުމުން މުޅިދުނިޔެއަށް ވެރިވެފައިވަނީވަނީ ކަނުއަނދިރިކަމެވެ. އެހެން ރޭރެއާއި ހިލާފަށް އެއްތަރި އަނެއް ތަރިއާއި ވާދަކުރަމުންދާ ތަރިތައްވެސް މިރޭ ނިދާފައި ވާފަދައެވެ. ބެލްކަނީގެ ރެއިލިންގ ގައި އަތްއަޅުވާލައިގެން ޔަނާލް ހުރިއިރު ދޭތެރެދޭތެރެއިން ނޭފަތްދަމާލާގޮތުން އޭނާ ރޮނީކަން އެނގެއެވެ. ނިޝާގެ މަރަށް ހަފްތާއެއް ވީއިރުވެސް އެމަރުގެ ފަހަތުގައި ފޮރުވިފައިވާ ސިއްރު ހޯދައިގަތުމަށް ފުލުހުންވެސް ނުކުޅެދިފައިވެއެވެ. ފެންނަންހުރި ހެކިތަކަށް ބަލައި ނިޝާ ދަންޖެހި މަރުވީ އަމިއްލައަށް ކަމަށް ނިންމިކަމުގައި ވީނަމަވެސް ޔަނާލްގެ ހިތް އެކަން ދޮގުކުރެއެވެ.\nހަފްތާއެއް ވެގެން ދިޔައިރުވެސް ނިކްހާ ހެއެއް ނާރައެވެ. ނިކްހާގެ ސިކުނޑިއަށް ލޭފޮނުވައިދޭ ނާރެއް ބްލޮކް ވެފައިވާކަން އެނގުނު ހިސާބުން ޔަނާލްގެ ހިތް މާޔޫސްވިއެވެ. ނިޝާ ގެއްލިދިޔަ ފަދައިން ނިކްހާ ގެއްލިދާކަށް ޔަނާލް ބޭނުމެއްނޫނެވެ. ކުރިމަތިން ފެންނަ މަންޒަރުތަކަށް ނަޒަރު ހުއްޓާލައިގެން ހުރިކަމުގައި ވިޔަސް އޭނާގެ ސިކުނޑީގައި ވަނީ އެހެންހިޔާލުތަކެކެވެ. “ދަރިފުޅާ…އާދޭ ދާން… މިހައިރު އެއޮށް ދިހައެއްޖަހަނީ…” ފަރީޝާ ގޮވާލުމާއެކު ޔަނާލް ނޭފަތްދަމާލަމުން ފަރީޝާ އާއިއެކު ހިނގައިގަތީ ނިކްހާ ކައިރިއަށް ހޮސްޕިޓަލަށް ދާށެވެ. ފަރީޝާ ހިތުގައިޖެހިފައި ހުރެ ޔަނާލްއަށް ބަލައިލިއިރު އެދެލޮލަށްވެސް ކަރުނަ ޖަމާވެއްޖެއެވެ. އެދަރިފުޅު އެހާ ހިތާމަކުރާތަން ބަލަން އޭނާއަކަށް ކެތެއްނުކުރެވެއެވެ. ނިޝާގެ މަރަށް ފަހު ޔަނާލް ހިނިތުންވެލި ތަނެއް އޭނާއަކަށް ނުފެނެއެވެ. އަނެއްކޮޅުން ނިކްހާ އޮތްހާލުން މާހިތައް އަސަރު ކުރެއެވެ.\nގިނައިރު ރުއިމުގެ ސަބަބުން ޔަނާލްގެ ނޭފަތްވަނީ ރަތްވެފައެވެ. ދެލޮލުގައިވެސް މަޑުރަތް ކަމެއް ވީއިރު ލައިގެންހުރި ކަޅުކުލައިގެ ހެދުމުންނާއި އަޅައިގެންހުރި ކުޑަ، ކަޅުބުރުގާގެ ތެރެއިން އެ ދޮންމޫނު ފެންނަނީ ހިތާމައިގެ ތަސްވީރެއް ފަދައިންނެވެ. ޔަނާލްއަކީ ރަނގަޅު ހެޔޮއެދޭ އެކުވެރިއެކެވެ. އޯގާތެރި އަހްލާގު ރަނގަޅު އެކުވެރިއެކެވެ. އެކުވެރިޔާގެ ކޮންމެ އުފަލަކާއި ހިތާމައެއްގައި އޭގެ އެންމެ ފުރިހަމަގޮތުގައި ބައިވެރިވާ އެކުވެރިއެކެވެ. ޔަނާލްފަދަ އެކުވެރިއަކު ލިބުންއެއީ ނިކްހާގެ ނަސީބެވެ.\nތިން އަހަރު ފަސް … . … . …\nއެންމެފަހު ކަމަކަށް ގަޔަށް ސެންޓުޖަހާލިއިރު ނިކްހާގެ މޫނުމަތީގައި ވަނީ ލުއި ހިނިތުންވުމެކެވެ. ލައިގެންހުރި މެރޫންކުލައިގެ ފަސްބަޔަށްފުޅާ ދިގުހެދުމުގައި ނިކްހާ ފެންނަނީ ނުހަނު ޗާލުކޮށެވެ. ޕީޗްކުލައިގެ ކުދި މިނާ ފުއްތައް ހެދުމުގެ މޭމަތީ ހަރުކުރެވިފައި ވީއިރު ހަމައެކުލައިގެ ޝޯލްއެއް ރީތިގޮތަކަށް އަޅާލާފައި ވިއެވެ. ލޮލުގައި އައިލައިނާ އަޅާ މަޑުރަތްކުލައިގެ ލިޕްސްޓިކަކުން ތުންފަތް ފަވާލެވިފައިވާއިރު ނިކްހާ ކުރިޔަށްވުރެވެސް ދޮންހެން ހީވެއެވެ. އަމިއްލަ ނަފުސަށް ހިނިތުންވެލަމުން ނިކްހާ ކޮޓަރިން ނުކުންނަން ހިނގައިގަތީ ވާފަށް ދިގު އަތްދަބަސް އެއްފަރައިތަށް ވާގޮތަށް އަޅުވާލަމުންނެވެ.\n“ޕިސް ޕިސް… މިހައިރު އެއޮށް ގަޑިޖެހެނީ، އަދިވެސް ކެވޭތޯބަލާ…” ނިކްހާ، ޔަނާލް ހޯދަމުންގޮސް ކާގެއަށް ވަތްއިރު މޭޒުކައިރީ ބޮޑު ނޫޑުލީސް ތައްޓެއް ހިފައިގެން އިން ޔަނާލް ފެނުމުން ބުނެލިއެވެ. ” ވަޓް… ސީރިޔަސް ކޮށްވެސް ގަޑިޖެހުނީތަ…” އަވަހަށް ގޮނޑިން ތެދުވެ ސިންކާ ދިމާއަށް ދަމުން ޔަނާލް ބުނެލީ ދެލޯ ބޮޑުކޮށްލާފައެވެ. “މަ ހަމަ ހައިރާންވެއްޖެ… ޔަނާ ކާލެއްގިނަކަމުން… ޕާޓީއަކަށް ދާށޯ މިއުޅެނީ… ދެން އަޅެ ތިބަނޑުގައި އިތުރަށްކާނެ ޖާގަ ހުންނާނެތަ…” ނިކްހާ ޔަނާލް ކާލެއް ގިނަކަމުން އެވާހަކަ ބުނީ ހަގީގަތުގައިވެސް ހައިރާންވެ ހުރެއެވެ. ޔަނާލް، ކާއެއްޗެހި ހާދަމީރޭ ކިޔާގޮސްވަނީ ކޮޓަރިއަށެވެ. މާގިނައިރުތަކެއް ނުވެ ދެމީހުންވެސް ގެއިން ނުކުތީ ކިލާސް ކުއްޖެއްގެ އުފަންދުވަހުގެ ޕާޓީ އަށް ދާށެވެ.\nކޮޓަރިތެރެއިން އިވެމުން ދިޔަ ވޭނީ ގިސްލުމުގެ އަޑުން ހިލަ ހިތްތަކަށްވެސް އަސަރު ކުރާނެކަން ގައިމެވެ. އެނދުގައި ބަންޑުން އޮވެ ގިސްލަމުންދިޔަ އަންހެން ކުއްޖާއަށް ބަލަހަށްޓައިގެން ހަމަދާދި އެއުމުރުގެ އަންހެން ކުއްޖަކުއިނެވެ. ބަލާބެލުމަށް އަށާރަ ވަރަކަށް އަހަރުގެ މި އަންހެންކުއްޖާ ފެންކަޅިވެފައި އިނދެ ރޮމުން ގިސްލަމުން ދިޔަ އަންހެން ކުއްޖާގެ ފަން އިސްތަށި ގަނޑުގައި ފިރުމާލިއެވެ.\n” ނަޔާ… ޕްލީޒް، ހުއްޓާލަބަލަ… ރައި އަށްވެސް އެނގެއޭ ނަޔާ ދެރަވާނެވަރު… އެކަމަކު… ނަޔާ ތިހެން ރޮންޏާ ރައި އަށްވެސް ރޮވޭނެ…” ރައިޝާ ވާހަކަދެއްކި އިރު އެއަޑު ކުރެހިފައި ވީގޮތުން އޭނާގެ ހިތަށް ކޮށްފައިވާ އަސަރު އެނގެއެވެ.\n“ރައީ…” މަޑުމަޑުން އިސްއިފުލާލާ ރައިޝާ އާއި ދިމާއަށް ބަލައިލި ނަޔާނީގެ ލޮލުން އެއިރުވެސް ކަރުނަ ނުހިކެއެވެ. ގިނައިރު ރުއިމުގެ ސަބަބުން އަޑުވެސް ބެދިފައިވީ އިރު ދެލޯވެސް ވަނީ ރަތްވެ ދުޅަވެފައެވެ. ނަޔާނީގެ މޫނަށް ނުބަލާންވެގެން ރައިޝާ އިސްދަށަށްޖެހީ އޭނާގެ ހިތަށް ކުރަމުންދިޔަ ފުން އަސަރެއްގެ ސަބަބުންނެވެ.\n“ރައީ…” ދެވަނަ ފަހަރަށްވެސް ނަޔާނީ ރައިޝާ އަށް ގޮވާލީ އޭނާ އިސްދަށަށް ޖެހިގޮތަށް އިނުމުންނެވެ. ކުއްލިއަކަށް ރައިޝާ ނަޔާނީ ގައިގައި ބައްދައިގަތެވެ. “ނަޔާ… އަހަރެން ހާދަ ބޭނުމޭ ނަޔާގެ ތިހިތާމަތަކައް ނިމުމެއް ގެންނަން… އަހަރެން… އަހަރެން ހާދަ ދެރަވެޔޭ ނަޔާ ތިހެން ރޯތަން ފެންނާތީ… އަހަރެންނަށް ވެސް އިހްސާސް ކުރެވޭ ނަޔާގެ ހިތައް ކުރާނެ އަސަރު… އެކަމަކު… ކީއްކުރެވޭނީ…” ކުއްވެރިއެއްހެން އިސްދަށަށްޖަހާލަމުން ރައިޝާ ބުނެލިއިރު އޭނާގެ ދެލޮލުންވެސް ކަރުނަ ފާއްދާލައިފިއެވެ.\n“ރައީ… އަދި އިރާދުކުރެއްވިއްޔާ އަހަރެމެން ދެމީހުންވެސް މި އަނިޔާވެރިކަމުން ސަލާމަތްވާނެ” ނަޔާނީ އެނދުން ތެދުވެ ރައިޝާއާ ފުރަގަސްދިނީ ލޮލުން ފައިބަމުން އައި ކަރުނަތައް ހުއްޓުވަން މަސަތްކަތް ކުރަމުންނެވެ. އެވަގުތު ދެކުދިންވެސް ސިއްސައިގެން ދިޔައީ ބާރުބާރަށް ދޮރުގައި ތަޅައިގެން އަޑަށެވެ. ނަޔާނީ ދުވެފައި ކަހަލަގޮތަކަށް ގޮސް ދޮރުހުޅުވާލީ ލަސްވެއްޖެނަމަ ލިބޭއަނިޔާތަށް އިތުރުވާނެކަން އެނގޭތީއެވެ. އެވަގުތު ދޮރުކުރިމަތީ ރުޅިން ފިހިފިހި ހުރި ޒާހިރާ ފެނި ނަޔާނީ އަށް އިސްދަށަށް ޖަހާލެވުނެވެ. “އަދިވެސް އިސްދަށަށް ޖަހައިގެން ހުރޭ… އެއިރުން ކުރަންހުރި ކަންކަން އަމިއްލަޔަށް ކުރެވޭނެވިއްޔަ… ކަލޭ މިގެޔަށް ގެނައީކީ ކޮޓަރިއަށްވަދެ އޮންނާކަށް ނޫނޭ…” ޒާހިރާ ހަޅޭއްލަވައިގަތެވެ. “ދައްތާ އަހަރެން…”\n“ކޮން ދައްތާ ދައްތާއެކޭ ކިޔާކަށް… މަ މިކިޔަނީ އަވަސްކުރާށޭ…” ނަޔާނީ ފަހަތައް ކޮށްޕާލަމުން ޒާހިރާ ދިޔައިރުވެސް ރައިޝާ އަށް ހުރީ ގުޑިލަންވެސް ނުކެރިފައެވެ.\nޕާޓީ ނިންމާފައި ނިކްހާމެންނަށް ގެއަށް އާދެވުނުއިރު ހުރީ ފުދޭވަރަކަށް ލަސްވެފައެވެ. އެއިރު ފަރީޝާ ސޯފައިގައި ޓީވީ ބަލާންއިނެވެ. “އަނހާ ދަރިފުޅުމެން އައީދޯ… ދެން އަވަހަށް ނިދަން އުޅޭ…” ނިކްހާމެން ގެއަށްއައިސް ވަންތަންފެނި ޓީވީ ނިއްވާލާފައި ފަރީޝާވެސް ދިޔައީ ކޮޓަރިއާދިމާލަށެވެ.\n“ނިކާ ތިއުޅެނީ ނިދަންތަ… ހާދައަވަހަކަށް…” ނިކްހާ ނިދަން ތައްޔާރުވާން އުޅުމުން ޔަނާލް ބުނެލީ އަވަސްއަރުވާލާފައެވެ. “ހޫމް… ދެން ނުނިދާ ތިބުމުގެ ބޭނުމެއްނެތެއްނު… ވަރަށް ނިދިވެސް އާދޭ އެބަ… އަދި ފަތިސް ނަމާދަށް ހޭލަންވެސް ޖެހޭނެންނު…” ޔަނާލް އާއި ދިމާލަށް ބަލައިލަމުން ނިކްހާ ބުނެލީ ނިއް އަރުވާލާފައެވެ. ނިދާށޭ ކިޔާފައި ޔަނާލް ގޮސްވަނީ ފާހާނާއަށެވެ. މިފަހަކަށް އައިސް ޔަނާލްއަށް ވެގެން އުޅޭ ގޮތެއް ނިކްހާއަކަށް ނޭނގުނެވެ. ހީވަނީ ކަމަކާއި ހިތްހަމަނުޖެހިފައި ހުންނަހެންނެވެ. ޔަނާލް ކަމަކާއި ހިތްހަމަނުޖެހިފައި ހުންނަނަމަ އަބަދުވެސް ހުންނާނީ ކޮންމެވެސް އެއްޗެއް ކާލަކާލައެވެ. ޔަނާލް ނުކުންނަންދެން އޮށްވާ ނިކްހާއަށް ނިދުނީ ނިދިއައިސްސައި ހުރިލެއް ބޮޑުކަމުންނެވެ.\nނިކްހާ އަށް ހޭލެވުނީ ހޫނުއަރާތީއެވެ. އެއިރު ޔަނާލް އޮތީ ނިދާފައެވެ. ނިކްހާ ބޭރަށް ނުކުމެލީ ސާފުވައިކޮޅެއް ހޯދާލުމުގެ ބޭނުމުގައެވެ. މެންދަމުގެ ވަގުތު ކަމުން މާހައުލުގައި ވަނީ މަޑު ތެތްފިނި ކަމެކެވެ. އެއްވެސް ހިޔާލެއް ފިކުރެއްނެތި ހިނގަމުން ދިޔަ ނިކްހާ އަށް ގެއާއި މާދުރަށް ދެވުނުއިރުވެސް އެކަމުގެ ހިލަމެއްވެސް ނުވިއެވެ. އަނގައިން މަޑުމަޑު ރާގެއް ގޮއްވާލަމުން ލޯހުޅުވާލި އިރު ޔަނާލްއަށް ބިރުންގޮސް ހަޅޭއްލަވައިގަނެވުނެވެ. ކުރިމަތީގައި އޮތް ބޮޑުފެންކޯރުން ބޮޑެތި ކިނބޫތައް އަނގަހުޅުވައިގެން ތިބިއިރު ނިކްހާ އަށް އިންތިޒާރު ކުރާކަހަލައެވެ. އޭއްޗެހީގެ ލޯތައް އޭނާއަށް އަމާޒުކޮށްގެންތިބެ ބިރުވެރި އަޑުތައް ލައްވަމުން ދިޔައެވެ.\n*** ނުނިމޭ ***\nVvvvvv vv reeethi mi part ves\nThanks friend.. insha Allah v avahah\nNightmare I guess…hehe…masha allah its hama v loabi ngeyy😘😘..waiting for the next😜😜..ly sam siss💕💕\nLet’s see… Thanks magunumm…💕💕\nHaadha9ginaey maa favourite number eh tha\nHehehe nooney…etyping mistakeh..SORRY. layaali vaahaka kiyaalikan engunyma v ufaa vejje\nހަތިޔާރު (ހަތްވަނަބައިގެ 2)\nބިރުވެރި February 10, 2014\nހިތާމަ ކުރުވާހަކަ އެހެނިހެން March 19, 2019


Fenfushi school ga ithuru classroom thakeh elhumah bayakaa havalu koffi - vNews.mv\nފެންފުށީ ސްކޫލުގަ އިތުރު ކްލާސްރޫމްތަކެއް އެޅުމަށް ބަޔަކާ ހަވާލުކޮށްފި\nމުހައްމަދު ހަފީޒް Adh. Fenfushi | 20 December 2021, 10:03\nއދ. ފެންފުށީ ސްކޫލުގައި އިތުރު ކްލާސްރޫމްތަކެއް އެޅުމަށް އަމިއްލަ ކުންފުންޏަކާ ހަވާލުކޮށްފިއެވެ.\nއެޑިއުކޭޝަން މިނިސްޓްރީގެ ފަރާތުން މި މަސައްކަތް ހަވާލުކޮށްފައިވަނީ ވެލްޓްރޭޑިންގ ޕްރައިވެޓް ލިމިޓެޑާއެވެ. މިކަމުގެ އެއްބަސްވުމުގައި ސޮއިކުރުމަށް ބޭއްވި ރަސްމިއްޔާތުގައި މިނިސްޓްރީގެ ފަރާތުން ސޮއިކުރެއްވީ ސްޓޭޓް މިނިސްޓަރ އަހުމަދު ރިޔާޒެވެ. އަދި ވެލްޓްރޭޑިންގ ޕްރައިވެޓް ލިމިޓެޑްގެ ފަރާތުން ސޮއިކުރެއްވީ އެކުންފުނީގެ މެނޭޖަރ ހަސަން އިބްރާހީމް ދީދީއެވެ.\nމިއީ ސަރުކާރުގެ މިއަހަރުގެ ޕީއެސްއައިޕީ މަޝްރޫއުތަކުގެ ތެރެއިން ކުރިއަށް ގެންދިއުމަށް ހަމަޖެހިފައިވާ މަޝްރޫޢެކެވެ. އަދި މި މަޝްރޫޢުގެ ދަށުން އދ. ފެންފުށި ސްކޫލައި4ކްލާސްރޫމް އިމާރާތުގެ މަސައްކަތް ކުރުމަށް ވެލްޓްރޭޑިންގ ޕްރައިވެޓް ލިމިޓެޑާއި ވަނީ ހަވާލުކޮށްފައެވެ.\nއެކުންފުންޏާއި މި މަޝްރޫޢު ހަވާލުކޮށްފައިވަނީ 140 ދުވަހުގެ ތެރޭގައި މަސައްކަތް އެއްކޮށް ފުރިހަމަކުރާގޮތަށެވެ. އެޑިއުކޭޝަން މިނިސްޓްރީން ވިދާޅުވީ މި މަޝްރޫއަށް ގާތްގަނޑަކަށް 4.6 މިލިއަން ރުފިޔާ ހަރަދުވާނެ ކަމަށެވެ.


ޕީޕީއެމްގެ މޮޓޯއަކީ އެންމެފުރަތަމަ ގައުމު: މައުމޫނު - MV Times\nޕީޕީއެމްގެ މޮޓޯއަކީ އެންމެފުރަތަމަ ގައުމު: މައުމޫނު\n1 November 4th, 2012 - 5:57 PM\nޕީޕީއެމްގެ މޮޓޯއަކީ އެންމެފުރަތަމަ ގައުމު ކަމުގައި ޕީޕީއެމްގެ އިންތިގާލީ ރައީސް މައުމޫން އަބްދުލް ގައްޔޫމް ވިދާޅުވެއްޖެ އެވެ.\nމިއަދު ހެނދުނު ޕީޕީއެމްގެ އައު އޮފީސް ހުޅުވުގެ ރަސްމިއްޔާތުގައި ވާހަކަފުޅުދައްކަވަމުން ރައީސް މައުމޫނު ވިދާޅުވީ، ޕީޕީއެމް އަކީ އަބަދުވެސް ރައްޔިތުންގެ ހެވާއި ލާބައަށް މަސައްކަތް ކުރާ ޕާޓީއެއްކަމަށާއި، ޕީޕީއެމްގެ މޮޓީ އަކީ "އެންމެ ފުރަތަމަ ގައުމު" ކަމަށެވެ.\n"ޕީޕީއެމް އަކީ އަބަދުވެސް ރައްޔިތުންގެ ހެވާއި ލާބައަށް މަސައްކަތް ކުރާ ޕާޓީއެއްކަން ދިވެހި ރައްޔިތުން ގަބޫލުކުރައްވާތީވެ. އެންމެ ފުރަތަމަ ގައުމު މިއީ އަޅުގަނޑުމެންގެ މޮޓޯ. އަޅުގަނޑުމެން އަބަދުވެސް މަސައްކަތް ކުރަމުން މިގެންދަނީ އަދި ކުރިއަށް އޮތް ތަނުގައި ވެސް ކުރަމުން ގެންދާނީ އިރާދަކުރެއްވިއްޔާ އެ މޮޓޯގައިވާ ގޮތުގެ މަތިންކަން ދިވެހި ރައްޔިތުން ގަބޫލުކުރައްވާ. އެހެންވީމަ ދިވެހި ރައްޔިތުންގެ ތާއީދު އަޅުގަނޑުމެންނަށް އޮހެމުން އެދަނީ،" މައުމޫން ވިދާޅުވި އެވެ.\nއަދި އަންނަ އަހަރު ބާއްވާ ރިޔާސީ އިންތިހާބު ޕީޕީއެމުން ކާމިޔާބު ކުރާނެ ކަމަށް ރައީސް މައުމޫނު ވިދާޅުވި އެވެ.\nޕީޕީއެމްގެ އޮފީސް ހުޅުވާފައިވަނީ ކުރިން ޑީއާރުޕީގެ އޮފީސް ހިނގި ހ. ތެމާ އިމާރާތުގެ އެޕާޓުމަންޓުގަ އެވެ.\nތިއީ ކަޑަޢއެޅިގެން ދޮގެއް. ޕީ.ޕީ.އެމް.ގެ އަމާޒަކީ އެއްމެފުރަތަމަ މައުމޫނު. ދެން މައުމޫނުގެ އާއިލާ އާއި ދަރިން. ދެން މައުމޫނަށް ސަނާކިޔާމީހުން.ދެން މައުމޫނުއެދޭގޮތަށް ހަރަކާތްހިންގާ ޖަމާއަތްތަށް.ގައުމުގެ ވާހަކައެއް ނުވެސް އަންނ ާނެ.


ޝިދާތާ ކައިވެނި ކުރައްވައިފި | Sandhaanu\nޝިދާތާ ކައިވެނި ކުރައްވައިފި\nކުރީގެ ޖެންޑާ މިނިސްޓަރު ޝިދާތާ ޝަރީފާއި ފިލްމީ ތަރި އަހުމަދު ޒިޔާއު (ޒިޔާ) މިއަދު ކައިވެނި ކުރައްވައިފި އެވެ.\nޝިދާތާ ކައިވެނި ކުރެއްވީ މިދިޔަ މަހު ބޭއްވި އެންގޭޖް ވުމަށްފަހު މި މަހު ކައިވެނި ކުރަށްވާނެކަމަށް އިއުލާންކުރެއްވުމަށް ފަހުއެވެ.\nދެ މީހުން އެންގޭޖްވީ ތިން މަހެއްހާ ދުވަހު ރައްޓެހިވެގެން އުޅުމަށްފަހު ކަމަށް ޝިދާތާ މީގެ ކުރިން ވިދާޅުވެފައި ވެއެވެ.\nޝިތާދާ އާއި ޒިޔާވެސް މީގެ ކުރިން ކައިވެންޏެއް ކޮށްފައިވެ އެވެ. ޝިދާތާ މީގެ ކުރިން ކައިވެންޏެއްކޮށް ތިން ދަރިން ލިބިފައިވަޑައިގެންފައިވެއެވެ. ޒިޔާ މީގެކުރިން ދެ ކައިވެނި ކޮށްފައިވީނަމަވެސް ދަރިއަކު ލިބިފައި ނުވެއެވެ.\nކުރީގެ ސަރުކާރު ބަދަލުކުރުމަށް ގިނަ މަސައްކަތްތަކެއް ކުރެއްވި ޝިދާތާ އަކީ މި ސަރުކާރުން ޖެންޑާމިނިސްޓަރުކަމަށް އެންމެ ފުރަތަމަ އައްޔަންކުރި ބޭފުޅާއެވެ. ނަމަވެސް މިދިޔަ އަހަރުގެ ފެބްރުއަރީ މަހު އެކަމަނާ ވަނީ މަގާމުން އިސްތިއުފާ ދެއްވާފައެވެ. ވެރިކަން ކުރާ ކޯލިޝަންގައި ހިމެނޭ އަދާލަތު ޕާޓީގެ ސްލޮޓެއްގައި ޖެންޑާ މިނިސްޓަރުކަމަށް އައްޔަން ކުރެއްވި ޝިދާތާ އިސްތިއުފާ ދެއްވީ، ނުކުޅެދުންތެރިކަން ހުންނަ ކުދިންނަށް އެހީވާ މީހެއްގެ ގޮތުގައި މަޝްހޫރު ވެފައިވާ އަހުމަދު ހިޝާނަށް ކުރެވޭ ޖިންސީ ތުހުމަތުތައް ޖެންޑާ މިނިސްޓްރީ އަށް އެނގޭއިރު ވެސް އެކަމުގައި އިހުމާލުވިކަން ފަޅާއަރައި، ބޮޑެތި ފާޑުކިޔުންތަކެއް އަމާޒުވެފައި ވަނިކޮށެވެ. ޝިދާތާ އަކީ މި ސަރުކާރުގައި އިސްތިއުފާދެއްވި ފުރަތަމަ ވަޒީރެވެ.\nޒިޔާއަކީ ގިނަ ފިލްތަކުންނާއި ޑްރާމާތަކުން އަދި ލަވަތަކުން ފެނިގެން ގޮސްފައިވާ މުނިފޫހިފިލުވުމުގެ ދާއިރާގައި މަޝްހޫރުކަމެއް ހޯދައިފައިވާ މީހެކެވެ.\nމަންސޫރު އަހުމަދު ފެބްރުއަރީ 21, 2021 At 7:06 ޕމ\nދީނީ ޕާޓީ އަދާލަތަށް އިތުރުކުރިއެރުމެއް. އެބަ ރަނގަޅުވޭ!


Malaysia Ge Uhthama Fandiyaaru Isthiufaa Dhehvaifi - Vaguthu\nމެލޭޝިޔާގެ އުއްތަމަ ފަނޑިޔާރު އިސްތިޢުފާ ދެއްވައިފި\nމެލޭޝިޔާގެ އުއްތަމަ ފަނޑިޔާރު\nމެލޭޝިޔާގެ އުއްތަމަ ފަނޑިޔާރާއި އެހެން ފަނޑިޔާރަކު އިސްތިއުފާ ދެއްވައިފިއެވެ.\nމި ބޭފުޅުން އިސްތިއުފާ ދެއްވާފައިވަނީ، ނަޖީބު ރައްޒާގުގެ ވެރިކަމާ ގާތްގުޅުމެއް އޮންނަ ހުރިހާ ފަރާތްތަކެއް، މަޤާމުން ވަކިކުރުމުގެ މަސައްކަތް، މިހާރު ބޮޑުވަޒީރުކަމުގައި ހުންނެވި މަހާތީރު މުޙައްމަދު ފެއްޓެވުމާ ގުޅިގެންނެވެ.\nއެޤައުމުގެ ފެޑެރަލް ކޯޓުގެ ރެޖިސްޓްރާ ހާމަކުރައްވާފައިވާ ގޮތުގައި، އުއްތަމަ ފަނޑިޔާރާއި އެހެން ފަނޑިޔާރަކު އިސްތިއުފާ އަށް، އެޤައުމުގެ ރަސްގެފާނުވަނީ ރުހުން ދެއްވާފައެވެ. އަދި، އަންނަ ޖުލައި މަހުގެ 31 ވަނަ ދުވަހުން ފެށިގެން، އެފަރާތްތައް މަސައްކަތް ނުކުރާނެކަމަށްވެސް ވިދާޅުވެފައިވެއެވެ.\nމެލޭޝިއާގެ ބޮޑުވަޒީރު މަހާތީރު މުހައްމަދު\nމަހާތީރު ވެރިކަމަށް ހަވާލުވެވަޑައިގަތުމަށްފަހު، ކުރީގެ ސަރުކާރުގައި އައްޔަން ކުރައްވާފައި ތިއްބެވި ގިނަ އޮފިޝަލުންތަކެއްވަނީ މަޤާމުން ދުރުކުރައްވާފައެވެ. ހަމައެހެންމެ، ބައެއް މަޤާމުތަކުގައި ތިއްބެވި ބޭފުޅުން ދަނީ އަމިއްލައަށް އިސްތިއުފާ ދެއްވަމުންނެވެ.\nއެގޮތުން، އިސްތިއުފާ ދެއްވި ބޭފުޅުންގެ ތެރޭގައި އެޤައުމުގެ މަރުކަޒީ ބެންކުގެ ގަވަރުނަރު، މުޙައްމަދު އިބްރާހީމްވެސް ހިމެނިވަޑައިގަންނަވައެވެ.\nމީގެއިތުރުން، ނަޖީބުގެ ވެރިކަމުގައި ހިންގަވާފައިވާ ބައެއް ކަންކަމުގެ ތަޙުޤީޤުވެސް، އެޤައުމުގެ ފުލުހުންނާއި އެންޓި ކޮރަޕްޝަން ކޮމިޝަނުންވެސްވަނީ ފައްޓަވާފައެވެ. މި ތަޙުޤީޤުތަކުގައި ގިނަ އަދަދެއްގެ ފައިސާވެސް ހޯދިފައިވާކަމަށް އެފަރާތްތަކުން ހާމަކުރައްވާފައިވެއެވެ.\nޖޫން 14, 2018 01:37\nކުރީ ސަރުކާރުގެ ކޮރަޕްސަނޭ ކިޔަގެން ބަޔަކައް ހަސަދަފިލުވާލާފަ ގާތްކުދިންކޮޅު މަގާމުތަކައްލާ، ކުރީސަރުކާރުގެ ކޮރަޕްސަނާހެދި ކަމެއްވާވަރެއްނުވާނެ އެހެންތެޅިތެޅިތިއްބަ ދައުރުހަމަވެދާނެ. ތަރައްގީގެ އެއްވެސް ކަމެއްނުވާނެ ކައިރި އުޅޭކުދިންނައް ލާރިކޮޅުބަހާފަ. އޭރުންބުނާނެ އަދި މީ އިންތިގާލީ ސަރުކާރެކޭ އަދި އެއްދައުރައް ހޮވިގެންނޭ އަސްލުސަރުކާރެއް އުފެއްދޭނީ\nޖޫން 14, 2018 06:07\nރާއްޖޭގައީވެސަ ހަމަ މީހެން ވުން އެކަށީގެންވޭ.. އެހެންނުންތޯ..


Adam Shameem | | ސުވާލާއި ޖަވާބު - ޠޮހާރަތު\nކުރީގެ | ސުވާލާއި ޖަވާބު - ޠޮހާރަތު\n6 ޑިސެމްބަރު 2011 - އަންގާރަ\nޝައްކެއްނެތް ގޮތުގައި ކީރިތި ޤުރްއާނަކީ މާތް ﷲ ގެ ކަލާމްފުޅެވެ. އެފޮތުގައި ބީހޭ ނަމަ ދެ ޙަދަޘުން ޠާހިރުވެ ހުރުމަކީ އިތުރުވެގެންވާ ގޮތެވެ. ނަމަވެސް ކީރިތި ޤުރްއާނުގައި މާނައަކީ މުޞްޙަފު (ހަތިމު) ގައި ބީހުމަށްޓަކައި ވުޟޫމަތީގައި ހުރުމަކީ ވާޖިބެއްކަމާއި މެދުގައި ޢިލްމުވެރިން ދެބަސްވެވައިގަންނަވާފައިވެއެވެ. އެހެން ޢިބާރާތަކުން ދަންނަވަނީ ނަމަ ވުޟޫ ނެތި ހަތިމުގައި ބީހުމަކީ ޙަރާމް ކަމެއްތޯ ނުވަތަ ނޫންތޯ؟ މިއީ ޚިލާފު ހުރި މައްސަލައެކެވެ. ޖުމްހޫރު [...]\n22 އޮކްޓޯބަރ 2011 - ހޮނިހިރު\nއަންހެނާގެ ކުރިމަތިން އަންނަ ލޭގެ އަސްލަކީ އެއީ ޙައިޟެވެ. ޙައިޟަކީ އެކި މީހުނަށް އެކި މުއްދަތުގައި އެކި މިންވަރަށް އަންނަ އެއްޗެކެވެ. ބައެއް މީހުންނަށް ޙައިޟާއި ގުޅިގެން، ޙައިޟުގެ އިތުރުން، މެދު ނުކެނޑި ނުވަތަ ކުޑަ މުއްދަތަކަށް މެދު ކެނޑިފައި ގިނަ ޒަމާންތަކަކު ޙައިޟުގެ ލޭ ނޫން ލެއެއް އަތުވެދާނެއެވެ. އެއީ އިސްތިޙާޟާއެވެ. ވީމައި އިސްތިޙާޟާ ކަމުގައި ބެލެވޭ ފަދަ ޙައިޟާއި [...]\n19 އޮކްޓޯބަރ 2011 - ބުދަ\nނިފާސްކަމުގެ ލޭގެ އެއްމެ ގިނަ މުއްދަތަކާއި ޖުމްހޫރު (ގިނަ) ޢިލްމުވެރިންގެ ގާތުގައި ސާޅީސް (40) ދުވަހެވެ. أم سلمة رضي الله عنها ވިދާޅުވެފައި ވެއެވެ. (( كَانَتْ النُّفَسَاءُ تَجْلِسُ عَلَى عَهْدِ رَسُولِ اللَّهِ صَلَّى اللَّهُ عَلَيْهِ وَسَلَّمَ أَرْبَعِينَ يَوْمًا )) أبو داود. الألباني މި ހަދީޘް ޞައްޙަކަމުގައި ވިދާޅުވެފައި ވެއެވެ. މާނައަކީ: ” [...]\n17 އޮކްޓޯބަރ 2011 - ހޯމަ\nالحمد لله، والصلاة والسلام على نبينا محمد وعلى آله وصحبه وسلم وبعد: އެނަމާދު ކުރާކަށް ނުޖެހޭނެއެވެ. އަދި އެމީހާ ފާފަވެރިއެއްވެސް ނުވާނެއެވެ. ސަބަބަކީ ނަމާދު ވަގުތަކީ ތަނަވަސްކޮށް ދެމިގެންވާ ވަގުތަކަށް ވެފައި، ނަމާދު ކުރުމަށްޓަކައި އޭނާގެ ނިޔަތް އޮތުމާއި އެކު އޭނާ ނަމާދު ކުރަން ޖެހެނީ ވަގުތު ފާއިތުވުމުގެ ކުރިންކަމުގައި ވެފައި ނަމާދު ކުރުން މަނާވެދާނެ ސަބަބެއް ކުރިމަތިވެދާނެ ކަމުގެ ބިރުވެސް ނެތުމުންނެވެ. އަދި ނަމާދަށް ތައްޔާރުވުމަށްޓަކައި ތެދުވި އިރު ޕީރިއަޑުވެފައި ވުމަކީ [...]\n16 އޮކްޓޯބަރ 2011 - އާދިއްތަ\nޝައްކެއްނެތްގޮތުގައި ހައިޟުގެ ވަގުތުގައި ނަހީކުރެއްވިފައިވާ ކަމަކީ: ނަމާދު ކުރުމާއި ޠަވާފު ކުރުމާއި ރޯދަ ހިފުމެވެ. އަދި ޖުމްހޫރު، ގިނަ އިލްމުވެރިންގެ ގާތުގައި ހަތިމުގައި އަތްލުމަކީވެސް ހުއްދަ ކަމެއް ނޫނެވެ. އެހެން ހުރިހައި ކަމެއް އާދައިގެ ދުވަސްވަރެކޭ އެއްފަދައިން ކުރަން ޖެހޭނެއެވެ. އެގޮތުން ދުޢާކުރުމާއި ޛިކުރު އަޛްކާރު ކުރަން ވާނެއެވެ. އަދި ޤުރްއާން ކިޔެވުމާއި، ހަތިމުގައި އަތް ނުލައި ހިތުން ކިޔެވުމަކީވެސް ހުއްދަކަމެކެވެ. [...]\n15 އޮކްޓޯބަރ 2011 - ހޮނިހިރު\nވުޟޫ ކުރާ ގޮތް الحمد لله، والصلاة والسلام على رسول الله، أما بعد :\n1- ނިޔަތް : އެއީ ހިތުގެ ގަސްތެވެ. ދުލުން ކިޔުމެއް ނޫނެވެ.\n2- بسم الله ކިޔުން : ހަނދާންނެތި ނުކިއުނަސް ވުޟޫ ސައްހައެވެ.\n3- ދެއަތްތިލަ ދޮވުން..\n4- ކޯދޮވުމާއި އެކުގައި ނޭފަތަށް ފެންލުން.. - އަނގަޔާއި ނޭފަތަށް ފެންލާނީ ކަނާއަތުންނެވެ. އަތްގޮށީގެ އެއްބައި އަނގަޔަށް ލައި އަނެއްބައި ލާނީ ނޭފަށެވެ. އެއަށްފަހު ކޯދޮވެ، ވާއަތުން ނޭފަތް ފޮޅާނީއެވެ. ރޯދައިގެ ހާލަތުގައި މެނުވީ [...]\n26 އޮގަސްޓް 2011 - ހުކުރު\nހިނައިގަންނަން ޖެހޭނީ ބޮޑު ހަދަޘުންނެވެ. އެއީ ޖުނުބުވެރިވުމާއި ހައިޟާއި ނިފާސް ކަމެވެ. އެއިން ކަމެއް މެދުވެރި ވެއްޖެ ނަމަ ހިނައިގަތުން ބާޖިބުވާނެއެވެ. ހަމައެފަދައިން އަލަށް އިސްލާމް ވާ މީހާވެސް ހިނައިގަންނަން ވާނެއެވެ.ޖުނުބުވެރިވުމަކީ: ޖިމާޢުވުން (ދެމަފިރިން އެއްދާންކުރުން) ނުވަތަ ޝަހުވަތާއި އެކުގައި މަނިބޭރުވުމެވެ. ﮃ ﭣ ﭤ ﭥ ﭦﮂ المائدة ٦. “އަދި ތިޔަބައިމީހުން ޖުނުބުވެރިވެއްޖެ ނަމަ ޠާހިރުވާށެވެ. (ފެންވަރާށެވެ!)” عائشة [...]\n25 އޮގަސްޓް 2011 - ބުރާސްފަތި\nއަނބި މީހާ ގައިގައި ބީހުމަކީ ވުޟޫ ގެއްލޭ ކަމެއް ނޫނެވެ. ވުޟޫ ގެއްލޭނީ އަނބި މީހާގެ ގައިގައި ބީހުމުގެ ސަބަބުން ކުރިމަތީ ފަރާތުން އެއްޗެއް ބޭރުވެއްޖެ ނަމައެވެ. ހަމަ އެކަނި ބީހުމަކީ ވުޟޫ ގެއްލޭ ކަމެއް ނޫނެވެ. عَائِشَةَ رضي الله عنها ގެ އަރިހުން ރިވާވެގެން ވެއެވެ. އެކަމަނާ ވިދާޅުވިއެވެ. ((أَنَّ النَّبِيَّ صَلَّى اللَّهُ عَلَيْهِ وَسَلَّمَ قَبَّلَ [...]\n15 ޖޫން 2011 - ބުދަ\nމަންޏަކީ ބައެއް ޢިލްމުވެރިން ނަޖިހެއް ކަމުގައި ދެކެވަޑައިގެންނެވި ނަމަވެސް ހަގީގަތުގައި ނަޖިހެއް ނޫނެވެ. ޠާހިރު އެއްޗެކެވެ. އަދި ލިބާހުގައި ނުވަތަ ބެޑްޝީޓުގައި ހުރި ނަމަ ސާފު ކުރުމާއި މެދުގައި ޢިލްމުވެރިން ވިދާޅުވެފައިވަނީ؛ ތެއްކޮށް ހުއްޓައި ފެނިއްޖެ ނަމަ ދޮވެލުމަށެވެ. އަދި ހިކިފައި ހުރިނަމަ ނިޔަފަތިން ކަހާލުމުން ފުދެއެވެ. أم المؤمنين عائشة tا ގެ އަރިހުން البخاري އާއި مسلم ރިވާކުރައްވާފައިވެއެވެ. [...]


Gasim ah libivadaigennevi aniyaathah dhifaaukurehvi iss beyfulhun...\nގާސިމަށް ލިބިވަޑައިގެންނެވި އަނިޔާތައް ދިފާއުކުރެއްވި އިސް ބޭފުޅުން ޕާޓީގެ ކުރީ ސަފުގައި؟!\nގާސިމަށް ކުރިމަތިވި ހިތްދަތިކަމާއި ލިބިވަޑައިގެންނެވި ބޮޑެތި އަނިޔާތައް އެމެމްބަރުން ދިފާއު ކުރެއްވި\nގާސިމް ހިންގަވާ ޖުމްހޫރީ ޕާޓީއަކީ އެބޭފުޅުންގެ ސިޔާސީ ކުރިމަގު ކަމަށް މެމްބަރުން ވިދާޅުވި\nކ. މާލެ |7އޮކްޓޯބަރ 2019 | ހޯމަ 13:43 | 8,416\nޖޭޕީއަށް ގުޅިވަޑައިގެންނެވި ޕީޕީއެމްގެ އިސް ބޭފުޅުން - ރާއްޖެއެމްވީ\nޖުމްހޫރީ ޕާޓީގެ ލީޑަރު ގާސިމް އިބްރާހިމް އަކީ ޑިމޮކްރަޓިކް ވެރިކަމެއް ރާއްޖޭގައި ވުޖޫދަށް އައިފަހުން ސިޔާސީ މަސްރަހުގައި އަބަދު ވެސް މުހިއްމު ބޭފުޅެކެވެ. އެމަނިކުފާނަކީ ޕާޓީ ނިޒާމުގެ ވެރިކަމުގައި ސިޔާސީ ތިލަފަތުގެ ބަރެކެވެ. ވެރިކަމެއް ގެނައުމުގައި އެމަނިކުފާނު އަރުއްވާ ފަޅިއެއް މިހާތަނަށް އޮތީ ކާމިޔާބު ވެފައެވެ. 2008، 2013 އަދި 2018 ވަނަ އަހަރު ވެރިކަމަށް ގެނައުމުގައި ގާސިމްގެ ދައުރު ބޮޑުކަން އެއީ އެންމެން ވެސް ދަންނަ ހަގީގަތެކެވެ.\nނިމިދިޔަ ރިޔާސީ އިންތިޚާބުން ބަލިވިއިރު ގާސިމްގެ ޕާޓީ އޮތީ ވެރިކަން ކުރާ އެމްޑީޕީ ކޯލިޝަން ފަޅީގައެވެ. އޭރު ވެރިކަން ކުރި ޕީޕީއެމްގެ އިސް ފަރާތްތައް ގާސިމަށް ކުރީ ޖެއްސުމެވެ. ގާސިމަށް ކުރިމަތިވި ހިތްދަތިކަމާއި ލިބިވަޑައިގެންނެވި ބޮޑެތި އަނިޔާތައް ދިފާއު ކުރައްވާ އޭރު ޕީޕީއެމްގެ އެ މެމްބަރުން ތިއްބެވީ ސަރުކާރަށް ސަނާ ކިޔުމުގައެވެ.\nމި ދައްކަނީ ވެރިކަން ބަދަލުވެ މަޖިލީސް އިންތިޚާބުން ބޮޑު ކާމިޔާބީއެއް ސަރުކާރަށް ލިބުނު ފަހުން ޖުމްހޫރީ ޕާޓީއަށް ވަޑައިގެންނެވި ޕީޕީއެމް މެމްބަރުންގެ ވާހަކައެވެ. އޭރު އަނިޔާވެރިކަމަށް ވާގިވެރިވެ، ޕީޕީއެމް ވެރިކަމުގައި ކުރިހާ ލާއިންސާނީ އަނިޔާތައް އެއީ ރަނގަޅު ކަންތައްތަކަށް ދެކުނު މެމްބަރުންގެ ވާހަކަ އެވެ. ސަރުކާރާ ދެކޮޅަށް ވާހަކަ ދައްކަވާ ކޮންމެ ފަހަރަކު ގާސިމްގެ ކަރަށް ފިއްތާލިއެވެ. އެކައުންޓް ފްރީޒްކޮށް ޖަލަށް ލުމުން އެކަމަށް ވެސް ތައުރީފުކޮށް ވާހަކަ ދެއްކެވިއެވެ.\nއޭރު ގާސިމް އިބްރާހިމްހާ އަމިއްލަ އެދުން ބޮޑު ބޭފުޅެއް ވެސް ފެނިވަޑައިނުގެންނެވީއެވެ. ވިލިމާލެ ދާއިރާގެ ކުރީގެ މެމްބަރު ގާސިމް އިބްރާހިމްއަށް އިޝާރަތް ކުރައްވާ ދެއްކެވިއެވެ. އެތަކެއް ތުހުމަތެއް ކުރެއްވިއެވެ. ގާސިމް ޕީޕީއެމްގެ ކޯލިޝަނަށް ގެންނެވުމަށް ކުރީގެ ނައިބު ރައީސް އަހުމަދު އަދީބު މެދުވެރިކޮށް އެތަށް ފަޅުރަށްތައް ދެއްވި ވާހަކަ ވެސް ގޮވާލެއްވިއެވެ.\n"އޮނަރަބަލް އަހުމަދު އަދީބު ކުރެން އައްސަވަ ބައްލަވާ ގައުމީ މި ގުޅުމުގެ ސަބަބުން ވަޑައިގެން ގާސިމް އިބްރާހިމް އަށް ކިތަށް ފަޅުރަށްތައް ދޭން ޖެހުނުތޯ" ޕީޕީއެމުން ބޭއްވި ޖަލްސާއެއްގައި ގާސިމަށް ފާޑުވިދާޅުވެ ނިހާން ވިދާޅުވިއެވެ.\nއެ ފާޑުކިޔުންތަކުގެ ރާގު ބަދަލުވެ ގާސިމްއަށް ވުރެ ރަނގަޅު ބޭފުޅަކު ނެތި ތައުރީފު އޮއްސަވަން ފެއްޓެވީ ޖުމްހޫރީ ޕާޓީއަށް ވަޑައިގެންނެވި ހިސާބުންނެވެ. ގާސިމް އެ މެމްބަރުން ގަބޫލުވެސް ކުރެއްވީއެވެ. ޖޭޕީއަށް ގުޅިވަޑައިގެންނެވި ހުރިހާ ބޭފުޅުން ވެސް ދައްކާ އެއް ވާހަކައެއް އޮވެއެވެ. ގާސިމް ހިންގަވާ ޖުމްހޫރީ ޕާޓީއަކީ އެބޭފުޅުންގެ ސިޔާސީ ކުރިމަގު ކަމެވެ. އަލަށް ގުޅިވަޑައިގެންނެވި ޕީޕީއެމްގެ އެ މެމްބަރުން ތައުރީފުކޮށް ދައްކަވާ ވާހަކަތައް އަޑުތައް އައްސަވަން ގާސިމް އިންނަވަނީ އަބަދު ވެސް ހިނިތުންވެފަ އެވެ.


MNU ge medical school furihama ah nuhinganee thayyaaru nuve feshumun: Health Minister\nމިއަދު ކުރިއަށް ދިޔަ ނޫސްވެރިންގެ ބައްދަލުވުމުގައު ހެލްތު މިނިސްޓަރު އަބްދުﷲ އަމީން-- ފޮޓޯ: ހެލްތު މިނިސްޓްރީ/ ޓްވިޓާ\nއެމްއެންޔޫގެ މެޑިކަލް ސްކޫލު ފުރިހަމައަށް ނުހިނގަނީ ތައްޔާރު ނުވެ ފެށުމުން: ހެލްތު މިނިސްޓަރު\nރާއްޖޭގެ ގައުމީ ޔުނިވާސިޓީ (އެމްއެންޔޫ) ގެ ސްކޫލު އޮފް މެޑިސިން މަސައްކަތް އެކަށީގެންވާ މިންވަރަށް ހިނގަމުން ނުދަނީ ރަނގަޅަށް ތައްޔާރު ނުވެ ހިދުމަތް ފެށުމުން ކަމަށް ހެލްތު މިނިސްޓަރު އަބްދުﷲ އަމީން ވިދާޅުވެއްޖެ އެވެ.\nމިދިޔަ އަހަރުގެ ތެރޭގައި ގާއިމް ކުރި އެމްއެންޔޫގެ މެޑިކަލް ސްކޫލުގެ ދަށުން ހިންގާ އެމްބީބީއެސް ނުވަތަ ޑޮކްޓަރު ކޯސް ކުރިއަށް ގެންދަނީ މޯލްޑިވްސް މެޑިކަލް ކައުންސިލުގެ ހުއްދަ ނެތި، މޯލްޑިވްސް ކޮލިފިކޭޝަން އޮތޯރިޓީން ފާސް ވެސް ނުކޮށެވެ.\nހެލްތު މިނިސްޓްރީގެ މަސައްކަތްތަކާ ގުޅޭ ގޮތުން މައުލޫމާތު ދިނުމަށް މިއަދު ހެނދުނު ރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި މިނިސްޓަރު އަމީން ވިދާޅުވީ މެޑިކަލް ސްކޫލަށް ގޮންޖެހުންތައް ދިމާވަނީ ރަނގަޅަށް ތައްޔާރު ނުވެ ފެށުމުން ކަމަށެވެ.\n"އަޅުގަނޑަށް އިނގިފައި އޮތް ގޮތުން ވިއްޔާ މެޑިކަލް ކޮލެޖަށް ގޮންޖެހުންތައް ދިމާވެގެން މި އުޅެނީ ހިދުމަތް ފެށިއިރު ރަނގަޅަށް ތައްޔާރު ނުވެ ފެށުމުން،" އަމީން ވިދާޅުވި އެވެ.\nއެ ކޮލެޖު ރަނގަޅަށް ތައްޔާރު ނުވެ މަސައްކަތް ފެށީ ސިޔާސީ ސަބަބަކާ ހުރެ ނުވަތަ އަވަހަށް ހިދުމަތް ދިނުމަށް ކަމަށް ވެސް ވެދާނެ ކަމަށް އަމީން ވިދާޅުވި އެވެ.\n"އެމްއެންޔޫ އާއި ތައުލީމީ ދާއިރާގައި ހިމެނޭ އެހެން މުއައްސަސާތަކުން އަންނަނީ އެކަންކަން ހައްލު ކުރަން މަސައްކަތް ކުރަމުން،" އަމީން ވިދާޅުވި އެވެ.\nހެލްތު މިނިސްޓްރީގެ އިސް އޮފިޝަލަކު އެ ނޫސްވެރިންގެ ބައްދަލުވުމުގައި ވަނީ ހުއްދަ ނެތި މެޑިކަލް ކޮލެޖުގެ ކިޔެވުން ފެށުމުން އެކަމުގައި މައްސަލައެއް ނޫޅޭ ކަމަށް ވިދާޅުވެފަ އެވެ.\nޑޮކްޓަރު ކޯހަށް ލިބެން ޖެހޭ ރަސްމީ ހުއްދަތައް ނުލިބެނީ ކިޔެވުން ފެށުމަކީ ގަވާއިދާ ހިލާފަށް ކުރާ ކަމެއްގެ ގޮތުގައި ނުދެކޭ ކަމަށް އެ އޮފިޝަލް ވިދާޅުވި އެވެ.\n"މެޑިކަލް ސްކޫލެއް ހިންގުމަކީ ވަރަށް ރަނގަޅު ކަމެއް. އަވަހަށް އެ ކޯސް ފެށުމަކީ ވެސް ވަރަށް ރަނގަޅު ކަމެއް. މަނާ ކަމެއް ނޫން އެއީ. އަޅުގަނޑު ދެކޭ ގޮތުގައި މެޑިކަލް ކައުންސިލްގެ ރޯލަކީ ސްޓެންޑަޑް ސެޓު ކުރުން. އެހެންވީމަ ކައުންސިލުން ހުއްދަ ނުދެނީސް ކިޔަވައިދޭން ފެށުމަކީ ނުގަވައިދުން ކުރާ ކަމެއް ކަމަކަށް ނުދެކެވޭ،" އެ އޮފިޝަލް ވިދާޅުވި އެވެ.\nސްކޫލު އޮފް މެޑިސިންގެ ނަމުގައި ޑޮކްޓަރުކަން ކިޔަވައިދޭ ވަކި ކޮލެޖެއް އެމްއެންޔޫގައި ގާއިމް ކުރުމަށް ނިންމީ މިދިޔަ އަހަރެވެ. އެމްއެންޔޫގެ ފެކަލްޓީ އޮފް ހެލްތު ސައިންސަސްގެ ކޮޓަރިތަކުގައި އެ ކޯސް އެންމެ ފުރަތަމަ ފެށީ 22 ދަރިވަރުންނާއެކު އެވެ. ދެވަނަ ބެޗުގައި 36 ދަރިވަރުން ހިމެނެ އެވެ.\nސްކޫލް އޮފް މެޑިސިންގެ ޑީން އަދި ހެލްތު މިނިސްޓްރީގެ ކުރީގެ ޑިރެކްޓަރު ޖެނެރަލް ޑރ. ޝީޒާ އަލީ މިދިޔަ ހަފްތާގައި ސީއެންއެމްއަށް ވިދާޅުވީ، މެޑިކަލް ކައުންސިލުގެ ހުއްދަ ނުލިބޭތީ "ރަސްމީކޮށް" ކިޔެވުން އަދި ނުފަށާ ކަމަށެވެ.\n"މެޑިކަލް ކައުންސިލުން ހުއްދަ ނުލިބޭތީ އަދި ރަސްމީކޮށް ކިޔަވައިދޭކަށް ނުފަށަން،" ޝީޒާ ވިދާޅުވި އެވެ.\nއެނގިފައިވާ ގޮތުގައި މިހާތަނަށް އެ ކޯސް އެމްކިއުއޭ އިން ފާސްކޮށްފައެއް ނުވެ އެވެ. އެ ކޯހާ ބެހޭ އެއްވެސް މައުލޫމާތެއް އެމްކިއުއޭގެ ވެބްސައިޓުން ވެސް ލިބޭކަށް ނެތެވެ. އަދި އެކަން ސާފު ކުރަން ކުރި މަސައްކަތް ކާމިޔާބުވެފައެއް ނުވެ އެވެ.\nއެމްކިއުއޭގެ ވެބްސައިޓުގައި ފާސްކޮށްފައިވާ ހުރިހާ ތައުލީމީ މުއައްސަސާއަކާއި، އެތަންތަނުގައި ހިންގާ ކޯސްތަކުގެ މައުލޫމާތު ވަނީ ހިމަނާފަ އެވެ. އެގޮތުން ސްކޫލް އޮފް މެޑިސިން ފިޔަވައި އެމްއެންޔޫގެ އެހެން ހުރިހާ ފެކަލްޓީއެއްގެ މައުލޫމާތު ވެސް ހިމެނެ އެވެ.\nފަސް އަހަރުގެ މުއްދަތަކަށް ހިންގާ ކޯހުގެ ފީ އަށް އަހަރެއްގެ މައްޗަށް 123،000 ރުފިޔާއަށް އަރަ އެވެ. އެއީ 8،000 ޑޮލަރެވެ. ނަމަވެސް އާ ސަރުކާރުން ހުޅުވާލާފައިވާ ޑިގްރީއަށް ހިލޭ ކިޔެވުމުގެ ފުރުސަތުގެ ދަށުން، އެ ޕްރޮގްރާމްގައި ވެސް ކިޔެވޭނެ އެވެ.\nއެމްއެންޔޫ އިން ކުރިން ބުނީ އެ ކޮލެޖު ހިންގުމަށް މިއަހަރުގެ އޭޕްރިލް މަހު ދަރުމަވަންތަ ހޮސްޕިޓަލުން ބައެއް ހަމަޖެހޭނެ ކަމަށެވެ. އެ ކޮލެޖު ދަރުމަވަންތަ ހޮސްޕިޓަލަށް ބަދަލުކުރިތޯ ސާފު ކުރަން ސީއެންއެމް އިން ކުރި މަސައްކަތް ވަނީ ސާފުވާ ގޮތް ނުވެފަ އެވެ.\nއެމްއެންޔޫ ތައުލީމް ސިއްހަތު\nމެޑިކަލް ސްކޫލްގެ ފުރަތަމަ ބެޗްގައި ކިޔަވާ ދަރިވަރެއްގެ ހައިސިއްޔަތުން ﷲ ގަންދީ ހުވާކޮށްފަ މި ބުނަނީ މިނިސްޓަރ ވިދާޅުވިޔަސް އަދި މެޑިކަލް ކޮލެޖް ގެ ޙިދުމަތްތަކެއް ނުފެށޭ. މިނިސްޓަރެއްގެ މަޤާމުގައި ހުރެ ސައްޙަނޫން މަޢުލޫމާތު ފަތުރާތީ ހިތާމަ ކުރަން\nކޮމެންޓް ޕޯސްޓްކޮށްދެއްޗޭ ޕްލީޒް\nސަލާމް. ކުރިން ލިޔުނު ޚަބަރަށް ކުރި ކޮމެންޓްސް ޕޯސްޓް ނުކޮށްދިނީ ކީއްވެތަ؟ ފާޑުކީމަ ކަމުނުދިޔައީ ދޯ؟ ކޮންމެއަކަސް، އެ ޚަބަރުގައި ޔޫކޭއެމް އޭ ކިޔާފަ ލިޔެފައި ހުރި ދޮގު ވާހަކަތައް މިފަހަރު ލިޔެފައި ނެތްކަން ފާހަގަކުރަން. ގުޑް ޖޮބް ގައިސް؟؟؟ ބަޓް ވަޓް އިސް ދިސް އޮބްސެޝަން އެބައުޓް އެމްއެންޔޫއެސްއެމް؟ އައި އެމް ކިއުރިއަސް. އަންގާލައިގެން އުޅެބަލަ. :)\nތެދު ޙަބަރު ލިޔާނެ ބަޔަކު ނެތީތަ؟\nމިސަރުކާރުވެސް ނުހިނގައިގެން މިއުޅެނީ ތައްޔާރުނުވެ ވެރިކަމައްއެރުމުގެސަބަބުން.


Vaguthee Gothun Hamalaathah Huhtaalan Turkey In Ehbasvehje - Vaguthu\nސީރިއާގައި ހަރަކާތްތެރިވާ ކުރުދީ ހަނގުރާމަވެރިންނަށް ދެމުންދާ ހަމަލާތައް ވަގުތީގޮތުން ހުއްޓާލަން ތުރުކީން އެއްބަސްވެއްޖެއެވެ.\nހަމަލާތައް ވަގުތީގޮތުން ހުއްޓާލަން ތުރުކީގެ ރައީސް ޠައްޔިބު އުރުދޮގާން އެއްބަސްވެވަޑައިގެންނެވީ އެމެރިކާގެ ނައިބު ރައީސް މައިކް ޕެންޗް އާއި ސެކްރެޓަރީ އޮފް ސްޓޭޓް މައިކް ޕޮމްޕިއޯ ތުރުކީގެ އަންކާރާ ވަޑައިގެން ބޭއްވި މަޝްވަރާތަކަށްފަހުއެވެ.\nއުރުދޮގާން އާއި ބައްދަލު ކުރުމަށް ފަހު ބޭއްވި ނޫސްވެރިންގެ ބައްދަލުވުމެއްގައި ޕެންޗް ވިދާޅުވީ އެންމެ މަދުވެގެން ފަސް ދުވަހަށް ހަމަލާތައް ހުއްޓާލަން ތުރުކީން އެއްބަސްވެފައިވާ ކަމަށެވެ.\n"ތުރުކީން ދެމުންގެންދާ ހަމަލާތައް ވަގުތީގޮތުން ހުއްޓާލާ، ކުރުދީން ރައްކާތެރި ސަރަހައްދުތަކަށް ދަތުރު ކުރުމަށް ފުރުސަތު ދޭން މިވަނީ މިހާރު ނިންމާފައި. ރައްކާތެރި ސަރަހައްދުތަކަށް އާއްމުން ބަދަލުވުމުން ހަމަލާތައް އަލުން ފަށާނެ." ޕެންޗް ވިދާޅުވިއެވެ.\nކުރުދީންނަށް ދެމުންދާ ހަމަލާތައް ހުއްޓާލަން ތުރުކީން ނިންމުމުން އެމެރިކާގެ ރައީސް ޑޮނަލްޑް ޓްރަމްޕް ވަނީ އެކަމަށް މަރުޙަބާ ކިޔާފައެވެ. ޓްރަމްޕް ކުރި ޓްވީޓެއްގައި ބުނީ ހަމަލާތައް ހުއްޓާލުމަކީ ވަރަށް އުފާވެރި ޚަބަރެއް ކަމަށެވެ. އުރުދޮގާން އަކީ ވަރަށް ރަނގަޅު ނިންމުންތަކެއް ނިންމާ ވަރަށް ވަރުގަދަ ބޭފުޅެއް ކަމަށް ބުނެ ޓްރަމްޕްގެ ޓްވީޓްގައި އުރުދޮގާން އަށް ތައުރީފް ކޮށްފައިވެއެވެ.\nދާހިލީ ހަނގުރާމައިގެ ސަބަބުން މިހާރުވެސް ބޮޑު މުސީބާތަކާއި ކުރިމަތިވެފައިވާ ސީރިއާގެ ރައްޔިތުންނަށް ތުރުކީގެ ހަމަލާތަކުގެ ސަބަބުން އިތުރު ނުރައްކާތަކެއް ވަނީ ކުރިމަތިވެފައެވެ. ތުރުކީގެ ހަމަލާތަކުގެ ސަބަބުން ސީރިއާގެ ދެލައްކައަށް ވުރެ ގިނަ އާއްމުންގެ ފުރާނަ ނުރައްކަލަށް ހުށަހެޅިފައިވާ ކަމަށް ރިޕޯޓްތައް ބުނެއެވެ. އެހެންކަމުން ހަމަލާތައް ހުއްޓާލަން އެމެރިކާ އާއި ބައިނަލްއަޤުވާމީ މުޖުތަމަޢުން ދިޔައީ ތުރުކީ އަށް ވަރަށް ބޮޑަށް ބާރުއަޅަމުންނެވެ.


ބޮޑު ޖަމާޢަތުގައި ޢީދު ނަމާދުކުރުން: “ލިބެނީ ނަމޫނާ އެއްބާރުލުމެއް” ނައިބު ރައީސް – Nilandhe\nޢީދު ނަމާދުކުރާ މައިދާން ތައްޔާރުކުރުމުގައި ގިނަ ބަޔަކު ދަނީ ޙަރަކާތްތެރިވަމުން\nބޮޑު ޖަމާޢަތުގައި މުޅިން އަލަށް ނިލަންދޫގައި ޢީދު ނަމާދުކުރަން ތައްޔާރުވަމުން ދާއިރު ރަށު ރައްޔިތުންގެ ފަރާތުން ލިބިގެންދަނީ ނަމޫނާ އެއްބާރުލުމެއްކަމަށް ނިލަންދޫ ރަށު ކައުންސިލްގެ ނައިބު ރައީސް ޢަލީ މުހަންމަދު މިރޭ ވިދާޅުވެއްޖެއެވެ.\nނިލަންދޫ ރަށު ކައުންސިލްގެ ރަސްމީ އެފްބީ ޕޭޖަށް ދީފައިވާ އިންޓަވިއުއެއްގައި “ނިލަންދޫ ރައްޔިތުންގެ ފަރާތުން ލިބިގެން މިދަނީ ނަމޫނާ އެއްބާރުލުމެއް. ސަތަރި ފަދަ ތަކެތި މިވަނީ ރައްޔިތުން ދީފައި. މަސައްކަތް ކުރުމުގައި ވެސް ރައްޔިތުން މިތަނުގައި އެއުޅެނީ” ކަމަށް އޭނާ ހާމަކުރެއްވިއެވެ.\nމާދަމާގެ ޢީދު ނަމާދަށް ތައްޔާރުކުރާ މައިދާނުގައި ސަތަރި އަޅުމާއި އަދިވެސް ވާންޖެހޭ އެހެން ތައްޔާރީތައް މިހާރުވަނީ ގާތްގަނޑަކަށް ނިމިފައެވެ. މަސައްކަތުގައި ފާހަގަކުރެވުނު އެންމެ މުހިންމު ކަމަކީ ކައުންސިލްގެ ރައީސާއި ނައިބު ރައީސާއި އަދި ކައުންސިލަރު ލަތީފުއާއި ތިން ބޭފުޅުންވެސް އެންމެ އާދައިގެ ރައްޔިތުންނެކޭ އެއް ސަފެއްގައި ޙަރަކާތްތެރިވަމުން ދިޔަ މަންޒަރެވެ.


Aridhafus roaga ithuruvefaivaathy Kinolhahun surveillance2sample eh nagaifi | Fainu Online\nފޮޓޯ: ވިޒިޓް ކިނޮޅަސް\nއިބްރާހިމް ފަހީމް 25 ސެޕްޓެމްބަރު 2020, ހުކުރު, 10:26\nމިދުވަސްވަރު ހުމާއި އަރިދަފުސް ރޯގާ އިތުރުވެފައިވާތީ ކިނޮޅަހުން ސަރވައިލެންސް2ސާމްޕަލެއް ނަގައިފިއެވެ.\nކިނޮޅަހު ޞިއްޙީ މަރުކަޒުން ވިދާޅުވެފައިވަނީ، މި2ސާމްޕަލް އަކީ، ހުމާއި އަރިދަފުސް ރޯގާ ރަށުގައި އިތުރުވެފައިވާތީ ޞިއްޙީ މަރުކަޒަށް ޑޮކްޓަަރަށް ދެއްކި ފަރާތްތަކުގެ ތެރެއިން2މީހެއްގެ ގައިން ނެގުނު2ސާމްޕަލް ކަމަށެވެ. ނަމަވެސް، މިއީ ކޮވިޑް19 އަށް ކިނޮޅަހުން މީގެ ކުރިން ޕޮޒިޓިވްވި ބިދޭސީ މީހާއާއި ގުޅުންހުރި ކަމެއް ނޫން ކަމަށާއި އެ މީހާއާއި ކޮންޓެކްޓްވި އެއްވެސް ފަރާތެއް ޕޮޒިޓިވް ވެފައި ނުވާކަމަށެވެ.\nމިދުވަސްވަރު އެރަށުގައި އަރިދަފުސް ރޯގާ އާއި ހުން ޖެހިގެން ޑޮކްޓަރަށް ދައްކާ މިންވަރު އިތުރު ވެފައިވާތީ، އެރަށު ޞިއްޙީ މަރުކަޒުން ވަނީ، ރައްކާތެރިކަމުގެ ގޮތުން ސަމާލުކަން ދޭންވީ ކަންތައްތަކެއް އާންމުކޮށް އިޢުލާން ކޮށްފައެވެ. އެގޮތުން، ރޯގާ ޖެހުމުން ރިޕޯޓް ކުރުމާއި ޑޮކްޓަރަށް ދެއްކުމާއި ރޯގާގެ އަލާމާތެއް ހުރިނަމަ ޞިއްޙީ މަރުކަޒަށް ދިޔުމުގެ ބަދަލުގައި މަރުކަޒުން ދޭ އިރުޝާދުތަކާއި އެއްގޮތަށް އަމަލު ކުރުމަށާއި އަދި މަރުކަޒަށް ދާނަމަ މާސްކް އެޅުން ހިމެނެއެވެ.\nއިތުރު ލިޔުންތައް ރ. ކިނޮޅަސް\nރ. ހުޅުދުއްފާރު ނޫރުލް ޤުރްއާން ކުލާހުގެ ބިއްލޫރިތައް ތަޅާލައިފި\nރ. ދުވާފަރު މަގު ހެދުމުގެ މަޝްރޫޢުގެ ބޮޑުބައެއް ނިންމާލައިފި


Iran ah jaasoos kodhdhin kamah Israel ge kuree ge vazeeraku ebbas vejje | Mihaaru\nއީރާނަށް ޖާސޫސް ކުރި ކަމަށް އިޒްރޭލުގެ ކުރީގެ އެނާޖީ މިނިސްޓަރު ވަނީ އެއްބަސްވެފައި. --ފޮޓޯ:ރޮއިޓާސް\nއީރާނަށް ޖާސޫސްކޮށްދިން ކަމަށް އިޒްރޭލުގެ ކުރީގެ ވަޒީރަކު އެއްބަސްވެއްޖެ\n10 ޖެނުއަރީ 2019 - 12:022comments\nތެލް އަވީވް (ޖެނުއަރީ 10) - އީރާނަށް ޖާސޫސް ކޮށްދިން ކަމަށް އިޒްރޭލުގެ ކުރީގެ މިނިސްޓަރަކު އެއްބަސްވެއްޖެ އެވެ.\nޖަސްޓިސް މިނިސްޓްރީން ބުނީ ކުރީގެ އެނާޖީ މިނިސްޓަރު ގޮނެން ސެގެވް ވަނީ އިޒްރޭލުގެ ޖާސޫސީ މައުލޫމާތުތައް އީރާނަށް ފޯރުކޮށްދީފައި ކަމަށް އެއްބަސްވެފައި ކަމަށެވެ. ޖެރޫސަލް ޑިސްޓްރިކްޓް ކޯޓުން އޭނާގެ މައްޗަށް ހުކުމް ކުރާނީ އަންނަ މަހު 11 ވަނަ ދުވަހު އެވެ. ޕްރޮސެކިއުޓަރުން މިހާރު ވަނީ އޭނާގެ މައްޗަށް 11 އަހަރުގެ ޖަލު ހުކުމެއް އިއްވުމަށް އެއްބަސްވެފަ އެވެ.\nއިޒްރޭލުގައި 1995-1996 އަށް އެނާޖީ މިނިސްޓަރުކަން ކުރެއްވި ސެގެވްގެ މައްޗަށް ދައުވާ ކޮށްފައި ވަނީ ޖޫން މަހު އެވެ. އޭނާގެ ޝަރީއަތް ކުރިއަށް ގެންގޮސްފައި ވަނީ ސިއްރުންނެވެ. އޭނާގެ މައްޗަށް ތުހުމަތުކޮށްފައި ވަނީ އީރާނުގެ އެނާޖީ މާކެޓާއި ސެކިއުރިޓީ ސައިޓްތަކާ ބެހޭ މައުލޫމާތު އީރާނަށް ފޯރުކޮށްދިން ކަމުގެ މައްޗަށެވެ.\nތަހުގީގު ޓީމުން ބުނެފައި ވަނީ ސެގެވް ނައިޖީރިއާގައި އުޅުނު ދުވަސްވަރު ވަނީ އީރާން އެމްބަސީގެ ސްޓާފުންނާ ބައްދަލުކޮށްފައި ކަމަށެވެ. އަދި އޭނާ ވަނީ ދެ ފަހަރަކަށް އީރާނަށް ވަޑައިގެންފައި ކަމަށް ވެސް ބުނެފައިވެ އެވެ.


ބުނެދޭށޭ ރުހެމޭ9– Esfiya\nހިތާމަ މަޖާ ލޯބި March 25, 2019\nބުނެދޭށޭ ރުހެމޭ 9\n“ރިހާނާ މަޑުކުރޭ… ހައިޒަލް ހުންނަ ތަނެއްގައި ރިހާނާއަށް ނުހުރެވޭނެ ސަބަބެއް ނޯންނާނެ…” އަލްހާން ހިތްހަމަނުޖެހިފައި ބުނެލުމާއިއެކު ރިހާނާގެ ރުޅިވެރި ނަޒަރު އަލްހާންއާއި އަމާޒުވިއެވެ. އެ ނަޒަރުން އެކަނިވެސް އެ ސަބަބު އަލްހާންއަށްވުރެ ރަނގަޅަށް އިނގޭނެ ފަރާތެއްނުވާނޭކަން ރިހާނާ ހަނދާންކޮށްދިން ފަަދައެވެ.\nހައިޒަލް އެއްފަރާތެއްގައި އެ މަންޒަރުތަކަށް ނަޒަރު ހުއްޓާލައިގެން ހުރިއިރު އެ މޫނުމަތިން ތަފާތު އަސަރެއް ނުފެނުނެވެ. އެއީ ކޮންމެ ދުވަހަކު ފެނި ހައިޒަލްއަށް އާދަވެފައިވީ މަންޒަރުތަކެކެވެ. ތުއްތުއިރުއްސުރެ ރިހާނާ ހައިޒަލް ދުރުކޮށްގެން ގެންގުޅުނުއިރު ރިހާނާ ހުންނަ ތަންތަނަށް ހައިޒަލް އައުމުން ރިހާނާ ނުރުހޭކަން ކިތަންމެ ފަހަރަކު ކިތަންމެ ގޮތަކަށް އަންގައިދިނެވެ. ޒުވާންވެގެން އައިރު ހައިޒަލް އެކަމަށް ހޭނިގެން އައިނަމަވެސް އަދިވެސް އެފަދަ ކޮންމެ ވަގުތަކު ހައިޒަލްގެ ހިތަށް ނޭނގޭފަދަ ވޭނެއް ލިބެއެވެ. މަންމަގެ ގާތްކަމަށް އެދޭވޭއިރު އެފަދަ ކޮންމެ ވަގުތަކު އެ ޒުވާން ހިތް މާޔޫސްވެގެންދެއެވެ.\n“ބައްޕަ ކުރިއަށްގެންދަވާ… އަޅުގަނޑު ނުކާނަން… ބޭރުން ކައިގެން މިއައީ…” ރިހާނާގެ އަމަލުތަކުން ހިތަށް ލިބުނު މާޔޫސްކަމުން އިތުރަަށް މަޑުކޮށްލުމެއްނެތި ހައިޒަލް ކާކޮޓަރިން ނިކުތެވެ. “ރިހާނާ ކައިރީ ކިތަށްފަހަރު ބުނަންވީ ހައިޒަލްއާއިމެދު ތިގޮތަށް ކަންތައް ނުކުރާށޭ… އެއީވެސް އަހަރެމެންގެ ދަރިއެއް ނޫންތަ…” ހައިޒަލް ސިޑިން އަރައިގެންދިޔައިރު ކާކޮޓަރިތެރެއިން ނުރުހިފައި އަލްހާން ވާހަކަދެއްކިއަޑު އިވުނެވެ. ހައިޒަލް އެ ވާހަކަތަށް އަޑުއެހުމެއްނެތި ސިޑިން އަރައިގެންގޮސް ކޯރިޑޯގެ އެއްފަރާތުގައިވާ ބެލްކަނިކޮޅަށް ނިކުމެލިއެވެ.\nބެލްކަނީގެ ރެއިލިންގައި ލެގިލައިގެން ހުރިއިރު ފާއިތުވެގެންދިޔަ ދުވަސްތަކާއިމެދު ހައިޒަލްއަށް ވިސްނުނެވެ. ފެށުނީއްސުރެ ހައިޒަލްއަށް ލޯތްބާއި ގާތްކަމެއް ލިބުނީ ހަމައެކަނި ދޮންތަ ޝާދީންގެ ފަރާތުންނެވެ. ކުޑަކޮއްކޮދެކެ ޝާދީން އޭރުއްސުރެވެސް ވަނީ އަމަށަކު ލޯތްބެއް ނޫނެވެ. މަންމަގެ ލޯބި ހައިޒަލްއަށް ނުލިބުނުއިރު ޝާދީން އެހާ ކުޑައިރުވެސް މަޔެއްގެ ޒިންމާ ނެގިއެވެ. ހައިޒަލް ރޯންފެށުމުން އުރާލައިގެން ދެކޮޅަށް ހިނގާ ހަދައިގެންނާއި ވާހަކަތަށް ކިޔައިދީގެން މަސަލަސްކުރެއެވެ. ބޮޑުވަމުން އައިރުވެސް އެދެބެންގެ މެދުގައި އޮތީ ވަރަށް ބަދަހި ގުޅުމެކެވެ. އެހާ ގާތްކޮށް އުޅެފައި ޝާދީން ދިޔުމުން ހައިޒަލްގެ ދިރިއުޅުމަށް އައި ހުސްކަން މިއަދާއި ހަމަޔަށް ދެމިއޮތީ އެގޮތަށެވެ. އެ ހުސްކަން ފުރާލަދޭނެވޭނެވަރުގެ ފަރާތެއް މިހާތަނަށްވެސް އެ ދިރިއުޅުމަށް އައިސްފައެއް ނުވެއެވެ.\nއުޑުމަތީގައި ފިޔަޖަހަމުން އައި އަލިމަސްކަށިތައް ފަދަ ތަރިތައް އަނދުންކުލައިގެ ވިިލާތަކުން ފޮރުވާލިގޮތަށް އުޑުމަތީގައި އަޅިކުލައިގެ ސާލެއް އޮޅާލިފަދައެވެ. ފަރުބަދަ ފަޅިވަރުގެ ވިލާތައް އުޑުމައްޗަށް ޖަމާވަމުންދިޔައިރު ވައިވެސް ކުރިއަށް ވުރެ ބާރުވާންފެށިއެވެ. ބާރުވަޔާއިއެކު ދެފަރާތަށް ގަސްތަށް ހޫރެން ފެށީ ކުރިމަތިވަމުން އަންނަ ތޫފާނުގެ އިންޒާރުދޭފަދަގޮތަކަށެވެ.\nޝަލީން ބެލްކަނީގައި ހުރެފައި އުޑުމަތީ އެއްވަމުންދިޔަ ވިލާތަކަށް ނަޒަރުހުއްޓާލިއެވެ. އަނދުންކުލައިގެ ވިލާތަށް ރޭގަނޑުގެ ރާނީ ހަނދު ފޮރުވާލުމުގައި ކާމިޔާބުހޯދިއިރު ވައި ބާރުވަމުންދިޔަގޮތުން ކޮންމެ ވަގުތަކުވެސް ވާރޭ ވެހެން ފަށައިފާނެހެން ހީވެއެވެ.\n“ވާރޭ ވެހެން އުޅެހެން ހީވަނީ…” ޝަލީން ވިލާތަށް ބޯވަމުންދިޔަ އުޑުމައްޗަށް ނަޒަރުހުއްޓައިލައިގެން ހުރެ ބެލްކަންޏަށް ނިކުތް މަޔާންއާއި ވާހަކަދެއްކިއެވެ.\n“ވަރަށް ބޯކޮށް ވާރޭ ވެހޭނަމަ ކިހާ ރޮމްވާނެ… ދީވާނާވެފައިވާ މޫސުމާއި އަހަރެންގެ ލޯބިވާ ކުއްޖާ މިއަތުތެރޭ….” މަޔާން އެވަގުތު ޝަލީންއަށް ބަލާލިގޮތުން ޝަލީންގެ ހިތްވެސް އުއްކޮޅެއްފަދައިން ވިރިގެންދިޔަހެން ހީވިއެވެ. އެ ރީތި ލޮލުގެ އެންމެ ބަލާލުމަކަށް އެންމެ ރީތި ހިނިތުންވުމަކަށް ޝަލީން ފިދާވެސް ވެދާނެއެވެ. މަޔާން އޭނާގެ ހިތުގައި ރޯކޮށްލި ލޯބީގެ ހުޅުކޮޅު އެހާ ވަރުގަދައެވެ.\nހިނދުކޮޅަކަށް ދެޒުވާނުންގެ ނަޒަރު ސީދާވީއިރު އެ ރީތިލޮލުގައިވީ ބާރަކުން ޝަލީން އިސްޖަހާލަން މަޖުބޫރުވިއެވެ. ބެލްކަނީގައިވީ ފަޑުއަލިން އެ މޫނަށް ފާއްދާލައިފައިވީ ރީތި ކުލަ މަޔާންގެ ހިތުގެ ވިދުން އަވަސްކުރުވިއެވެ. އެ ފަރިކަން ސިހުރެއްފަދައެވެ. މަޔާންގެ ހިތް ގައިދުކޮށްލިގޮތަށް މުޅި ހިތް ޝަލީންގެ މައްޗަށް ލަންބުވާލައިފިއެވެ. މަޔާން ކައިރިއަށް އަޅާލި ފިޔަވަޅާއިއެކު ޝަލީންގެ މޫނުގައި ދެއަތުން ހިފަހައްޓާލިއެވެ. އެ ފިނި ތުންފަތް ޝަލީންގެ ނިއްކުރީގައި ޖައްސާލުމާއިއެކު ޝަލީން ލުއިގޮތަކަށް ހީނގަތްފައި ދުރަށް ޖެހިލިއެވެ. އެއާއިއެކު މަޔާންގެ ތުންފަތްމައްޗަށް ރީތި ހިނިތުންވުމެއް ވެރިވެގެން އައެވެ.\n“ހިތާ ކުޅެލާފައި ތިހާ ފަސޭހައިން ދުރަށް ދިޔަކަ ނުދޭނަން… ދުރަށްދާވަރަކަށް އަހަރެން އިތުރަށް ޝަލީ ހާސިލްކުރަން ބޭނުންވާނީ….” މަޔާން ޝަލީންގެ އަތުގައި ހިފައި އޭނައާއި ގާތަށް ދަމައިގަތްގޮތުން ޝަލީން އައިސް ލައްވީ މަޔާންގެ މޭގައެވެ. އެވަގުތު އެ ފަން އިސްތަށިގަނޑު ވިހުރިވެގެން އައިސް މަޔާންގެ މޫނުގައި ބީހިލިއިރު ދުވި ލުއިވަހުން މަޔާންގެ ސިކުނޑި ތާޒާވެގެންދިޔައެވެ.\n“ޔާން…” ޝަލީންގެ އަޑުގައިވީ ތަފާތު އަސަރެކެވެ. “އަހަރެންގެ ހައްގަކަށްވާއިރު އަހަރެން ބޭނުންކަމެއް ނުކުރާނެ ގޮތަކީ ނެތްގޮތެއް އިނގޭ…” މަޔާން ލާނެތްގޮތަކަށް ބުނެލަމުން އެއްލޯ މަރާލިއިރު އެ ރީތި ލޮލުގައި ނަށަނަށާ ހުރީ ނުސިޔާނުކަމެވެ.\n“ދެން ޔާން…” ޝަލީން މަޔާންގެ މޭގައި ދެއަތުން ތަޅައިގަތެވެ.\n“ދުރަށް ގޮސްގެން އަހަރެންގެ ލޯބި އިމްތިހާނު ކުރަން އުޅެންޏާ ނަތީޖާ މާ ރަނގަޅުނުވާނެކަން ޝަލީއަށް އިނގެންވާނެއެއްނު… ދުވަހަކު އަހަރެންގެ އަތުތެރެއިން ދެވިދާނެހެން ހީވޭތަ…” މަޔާން ލާނެތްގޮތަކަށް ހީލަމުން ޝަލީންގެ ނޭފަތުގައި ހިފާ ރަތްކޮށްލިއެވެ.\n“ޔާން ލާނެތްވަމުންގޮސް މިހާރު ބޭޑް ބޯއީއަކަށް ދޫނުކުރެއެއްނު… ބޭނުންހާ ގޮތެއް ހެދުމުގެ ހައްގު ޔާންއަށް އެބައޮތޭ… އައިމް އޯލް ޔުއަރސް…” ޝަލީން މަޔާންގެ ކަރުގައި ދެއަތްވަށާލަމުން އެދެމެދުގައިވާ ދުރުމިން އިތުރަށް ކުޑަކޮށްލިއެވެ.\n“ޔަގީންތަ؟ ބޭބީ ހުއްދަ ތިދިނީ އިނގޭ…” މަޔާން ވާހަކަދައްކަމުންގޮސް ޝަލީން އަތްދަނޑިމައްޗަށް އުފުއްލާލިއިރު ޝަލީން ތޫލިގޮތަކަށް ހަޅޭލަވައިގަތެވެ.\n“ޔާން… ތިރިކޮށްބަލަ… ޕްލީޒް… ވެއްޓިދާނެއޭ…” ޝަލީން ހެމުން ހަޅޭލަވަންފެށިއެވެ.\n“އަމިއްލައަށް ޓްރެޕްވެފައި ވާހަކަދައްކާނޭ ކަމެއްނެތް… މިފަހަރު ހަދާނީ އަހަރެން ބޭނުންގޮތެއް…” މަޔާން ޝަލީންގެ މޫނަށް ބަލާލިއިރު އެ ލޮލުން ލާނެތްކަމާއި އެއްވަރަށް ތަފާތު އަސަރެއް ފެނިލިއެވެ. އެ ނަޒަރުން އެކަނިވެސް ޝަލީންގެ ހިތް އަަވަސްކުރުވިއެވެ.\nއޭރު ބޯވިލާތަކުން ވެހެންފެށި ވާރޭ މާހައުލުގެ އިސްގީކަން ދެގުނަކުރުވިއެވެ. މަޔާން ޝަލީން އަތްމަތީ ބާއްވައިލައިގެން ވާރޭ ތެރެއަށް ނިކުމެލުމާއިއެކު އެތަކެއްހާސް ވާރޭ ތިކިތަކުން ދެލޯބިވެރިން ތެމިފޯވާކަށް ގިނައިރެއްނުނެގިއެވެ. ޝަލީން ބިންމަތީ ބަހައްޓާލުމުުން މައްޗަށް މޫނު އުފުލައިލައިގެން ހުރިއިރު ތެމިފައިވާ މޫނުގައި ފެންތިކިތަށް ބޮސްދެމުންދިޔަ މަންޒަރު ރީތިކަމުން މަޔާން އެތައް އިރަކު އެ މޫނަށް ބަލަހައްޓައިގެން ހުއްޓެވެ. ޝަލީންގެ ފަރި ކޮންމެ އަދާއަކަށް ހިތް އެވަގުތުކޮޅު ގުރުބާންވަމުންދިޔައިރު ނަޒަރުވަކިކޮށްލާ ހިތެއްވެސްނުވިއެވެ. މަޔާން އެދެމެދުގައިވާ ދުރުމިން ނައްތާލަމުން އިތުރަށް ކައިރީވެލުމަށްފަހު އެ ރީތިމޫނުގައި އިނގިލިތައް ބީއްސާލިއިރު ޝަލީން ލާނެތް ހުނުމާއިއެކު ދުރަށް ދުއްވައިގަތީއެވެ. މަޔާން ޝަލީން އަތުކުރަން ފަހަތުން ދުއްވައިގަތްގޮތަށް ކުޑަ ކުދިން ފަދައިން ދެލޯބިވެރިން އެތަށް އިރަކު ބޯވާރޭތެރޭގައި ދުވެ ސަކަރާތްޖެހިއެވެ. އޭރު ގަސްތަށް ވާރެއާ ނަށަމުންދިޔަ އަޑާއި އެކުވެގެން ފަޒާ ހިސޯރުކޮށްލައިފައިވަނީ ދެ ޒުވާނުންގެ ލުއި ލުއި ހުނުމުގެ އަޑުންނެވެ.\nބްލޫސް ކޮމްޕެނީގެ އެންމެ މަތީބައި ފަރުމާކޮށްފައިވަނީ ޕެންޓްހައުސްއެއްފަދައިންނެވެ. ވަށައިގެން ބިއްލޫރި ޖަހާލައިފައިވާ އެބައި އޭސީކޮށްލައިފައިވާއިރު ފައި ގަބައިގެންދާހައި މަޑު ރަގްތައް އަތުރާލައިފައިވުމުން ނުހަނު އަރާމެވެ. ބޮޑެތި ސޯފާތަކާއި ބިއްލޫރި މޭޒުތައް ތަނުގެ ރީތިކަމުގެ ބައެއްކަމުގައިވެފައިވެއެވެ. އެއްބައިގައި ކޮފީ މެޝިން ބަހައްޓާ ކޮފީ ބުއިމަށް ހާއްސަކޮށްލައިފައިވެއެވެ. ބިލިއާރޑް އަދި ޗެސް ފަދަ ގޭމްތަށް ކުޅުމަށް ވަކިން ކޯނަރއެއް ހާއްސަކޮށްފައިވެއެވެ. އެބައިގެ ތެރެއިން ފުސްކޮށް ބިއްލޫރި ޖަހާ ވަކިކޮށްލައި ފައިވަނީ ސީއީއޯ ހައިޒަލްގެ ކޮޓަރިކޮޅެވެ. އެބަޔަށް ހައިޒަލްއާއި އޭނަގެ ޕާރސެނަލް މިކްޔާލް ނޫން މީހަކަށް ވަނުމުގެ ހުއްދައެއް ނޯވެއެވެ.\nނައިނާ ބްރޭކްގަނޑީގައި ޕެންޓްހައުސްއަށް ދިޔައިރު އެބައިގައި އުޅެނީ ޝެނާ އެކަންޏެވެ. ޝެނާ މަގްއަށް ކޮފީ އަޅަން ހުރެފައި ނައިނާ ފެނުމުން ހިނިތުންވެލައިފައި ނައިނާއަށް ބައިވެރިވާން ދައުވަތުދިނެވެ.\nއާވިއަރައަރާ ހުރި ކޮފީ ތައްޓާއިއެކު ދެ އަންހެންކުދިން ސޯފާގައި ޖައްސާލިއިރު ނައިނާގެ މޫނު ބަނަކަމުން ކަޅު ވިލާގަނޑެއްހެން ހީވެއެވެ. ނިއްކުރިއަށް އަރުވާލެވިފައިވާ ރޫތަކާއި ގޮށްޖެހާލެވިފައިވާ ބުމައިން ހިތްހަމަނުޖެހިފައިވީވަރުވީ ހާމައަށެވެ. ދަތްތަކަށް ބާރުކޮށްލައިގެން އިންގޮތުން ޝެނާވެސް ހިނިއަައެވެ.\n“ނައި… ވަޓް ހެޕެންޑް… ހާދަ ޑާރކް މޫޑެއްގައިހެން ހީވޭ…” ޝެނާ ނައިނާގެ މޫނަށް ނަޒަރު ހުއްޓައިލައިގެން އިނދެ ސުވާލުކުރިއެވެ.\n“ހައިޒަލް ހެޕެންޑް…” ނައިނާގެ ހައިޒަލްގެ ނަން ކިޔާލިއިރު ދަތްތަކަށް ބާރުކޮށްލިގޮތުން ހައިޒަލްއަކީ ނައިނާ މިދުނިޔެއިން އެންމެ ނަފްރަތް ކުރާ ފަރާތްހެން ހީވިއެވެ.\n“ހާދަ ފޫހިވޭ… ކެބިންއިންގައި އިންނައިރުވެސް އޭނާ ފެންނާތީ ރުޅިގަދަވާވަރުވޭ… ހަމަ ޖެއްސުން ކުރަންވެގެން އަހަރެންގެ ކެބިން ބަދަލުކުރީ… އަހަރެން މިއުޅެނީ އޭނާގެ މޫނު ނުފެނިގެންތަ… ހިތަށްއަރާ ދާގޮތަށްގޮސް މޫނު ނޮޅާލަފާނަމޭ…” ނައިނާ މޫނަށް ޖައްސާލިވައްތަރާއިއެކު އިނގިލިތަށް މަޅާލިގޮތުން ޝެނާ ހިނިއައިވަރުން އަނގަމަތީ އަތްއަޅާލަން ޖެހުނެވެ. ނައިނާ ޖައްސައިގެން އިން ވައްތަރުން މިވަގުތު ހައިޒަލް ފެނުނަސް އެ މޫނު ނޮޅާލަން ތައްޔާރަށް އިންހެން ހީވެއެވެ.\n“ހެހެ… ނައި ސަރ ދެކެ ރުޅިއަންނަވަރެއްދޯ… އިނގޭތަ… ސަރ ގެ ބައްޕައަކީ މިކޮމްޕެނީގެ އޯނަރ… އެހާ ޔަންގް އޭޖްގައި ސީއީއޯއަކަށްވީމަ ކިހާ ސަޅި… އަދި ސޫޓްގައި ފެންނަލެއް ރީތިކަމުން ހަމަ ފެއިންޓްވާވަރުވޭ… އަހަރެމެން މިހާވަރުވާއިރުވެސް އަހަރެމެން މީހަކާއި ދިމާލަށް ބަލައިވެސް ނުލާނެ… ވުމަނައިޒާކަމަށް ފޭމަސްވިޔަސް އަނެއް ސައިޑްހެން ހިޔެއްނުވޭތަ؟ އަބަދު ޕާރސެނަލް ހިޔަނިހެން ފަހަތުލައިގެން އުޅެގޮތުން އެހެން ހީނުވާވަރެއްނޫން… މިކްޔާލް އިޒް ދަ އޮންލީ ވަން ހީ ޓޯކްސް…” ޝެނާ ސީރިއަސްވެފައި ވާހަކަފެށިއިރު ނިންމާލަމުން ލާނެތްގޮތަކަށް ހީލިއެވެ.\n“އިނގޭތަ އޮފީސް އެންމެން ނައިދެކެ ޖޭވާކަން… ތިނޫނީ ސަރ ވާހަކަދައްކާ އަންހެންކުއްޖެއް މުޅި މި ކޮމްޕެނީގައިވެސް ނެތްކަމަށް ވަނީ…” ޝެނާ ބުނެލުމާއިއެކު ނައިނާ ހައިރާންކަމާއިއެކު ޝެނާގެ މޫނަށް ބަލާލިއެވެ. ދެވަނަ ސިކުންތުގައި ނައިނާ ލާނެތްގޮތަކަށް ހީލިއެވެ.\n“ރިއަލީ… އޭނަ ފްލާރޓްނުކުރާ އަންހެންކުއްޖަކަށް ނެތޭ ބުނެފިއްޔާ މާރަނގަޅުވާނެ…” ނައިނާގެ ދެއަތްތިލަ ކޮފީ ތަށި ވަށާލަމުން ހުއްޓިލީ ކުޑަދޮރުކައިރީގައެވެ. އެދިމާއިން ފެންނަނީ ބްލޫސް ކޮމްޕެނީގެ އެންޓްރެންސް އިން ފެށިގެން ދެމިފައިވާ ދިގު ލޯވްންްއެވެ. މިވަގުތު ލޯވްންއާއި އެންޓްރެންސް އެހާ ބޮޑަށް ހަލަބޮލިވެފައިވަނީ ބްރޭކްގަނޑިއަށްވުމުންހެން ހީވެއެވެ.\n“ފޮނި ފިރިހެނާ… ރީތިވީމަ ތިމާއަށް ތިމާފެނިފައި ހަމަ…. އެރޮގެންޓް ޖާރކް… ހާދަ ފޫހިވެއޭ…” ނައިނާ ބިއްލޫރިގަނޑުގައި އަތްޖައްސާލައިގެން ހުރެ ވާހަކަދެއްކިއިރު ފަހަތުގައި އެ ހުރިހާ ވާހަކަތަކެއް އަޑުއަހަން ހައިޒަލް ހުރި ކަމެއް ނޭނގުނެވެ. އޭރު ޝެނާ އޭނާގެ އަމިއްލަ ސަލާމަތް ހޯދައިގެން އެތަނުން ދެމިގަނެފިއެވެ. ހައިޒަލް އިރުކޮޅެއްވާންދެން ދޮރުފަތަށް ލެގިލައިގެން ހުރެފައި މަޑުމަޑުން ނައިނާއާއި ގާތަށް ފިޔަވަޅުތައް އަޅަން ފެށިއެވެ. އެވަގުތު ނައިނާ ފަސްއެނބުރި ބަލާލިއިރު ހައިޒަލް ފެނިފައި ދެލޯބޮޑުވިއިރު އެދޮންމޫނު ރަތްވެގެން ދިޔައެވެ. ހައިޒަލް ބަލަހައްޓައިގެން ހުރި ލާނެތް ނަޒަރުންވެސް ހުރިހާ ވާހަކައެއް އަޑުއަހައިފިކަން ޔަގީންވިއިރު ނައިނާއަށް މަޑުމަޑުން ތިރީ ތުންފަތުގައި ދަތްއަޅާލެވުނެވެ.\n“ވޯވް… އެންމެ ހިނދުކޮޅަކަށްވެސް އަހަރެން މަތިން ހަނދާންނުކޮށް ނުހުރެވޭދޯ… އިންޓްރަސްޓިން… ތިހެން ފޫހިވޭ ކިޔަ ކިޔާފައި އަދި ލޯބިވާނެކަން ޔަގީން…” ހައިޒަލް ނައިނާގެ މޫނަށް ބަލަހައްޓައިގެން ހުރީ ލާނެތްގޮތަކަށެވެ. ސްކްނީގެ އެއްޖީބަށް އަތްޖަހައިލައިގެން ފާރަށް ލެގިލައިގެން މޮޑެލްއެއްހެން ހުރިއިރު މޮޔަކޮށްނުލާނޭ ހިތެއް ނުވާނެއެވެ. އެ ރީތި ދެލޮލާއި ހަތަރުކަޅި ހަމަވިގޮތުން ނައިނާވެސް ފިނިވިއެވެ.\n“ނެވަރ…” ނައިނާގެ ކިތަންމެ ފިނިވާގޮތްވިނަމަވެސް ހައިޒަލް ކުރިމަތީ ފިނޑިވާކަށް ބޭނުމެއްނުވިއެވެ. ގަދަކޮށްލައިފައި ވަގުތުން ޖަވާބު ދިންގޮތުން ހައިޒަލްގެ ހިނިތުންވުން އިތުރަށް ފުންވެގެންއައެވެ. “ހޭޓް އިޒް ބިގިނިން އޮފް ލަވްއޭ ބުނަނީ ކޮންމެވެސް ކަމަކުއޭ މޮޔަކުއްޖާ… ތިހެން އަރާރުންވަމުން ގޮސް އަހަންނަށް ފޯލްނުވައްޗޭ…. ތިހާ ރޫޑް ކުއްޖަކު އަހަރެންދެކެ ލޯބިވެއްޖެއްޔާ އަމިއްލަ ޕްރައިޑަށްވެސް ހާރޓްވީނު…” ހައިޒަލް ކުރިއަށް ފިޔަވަޅެއް އަޅާލަމުން ނައިނާގެ ނިއްކުރީގައި ފުށްޓަތްކެއް ޖަހާލިއެވެ. އެ ޖުމްލައާއިއެކު ނައިނާގެ މޫނަށް ވެރިވެގެން އައި ކުލައާއި ބުމަގޮށްޖެހިގެން ދިޔަގޮތުން ހައިޒަލް ހިތަށް ނޭނގޭފަދަ ހިތްހަމަޖެހުމެއް ލިބުނެވެ. އަންހެންކުދިންގެ ގޮތްދޫނުކުރުމާއި ރުޅިވެރިކަން މިހާތަނަށްވެސް ހައިޒަލް ފޫހިކުރުވާ ސިފަތަކަކަށްވީނަމަވެސް ނައިނާގެ އެސިފަތަށް ފެނުުމުން ހިތަށް ހިތްހަމަޖެހުމެއް ލިބޭ ސަބަބެއް ނޭނގެއެވެ. ހައިޒަލްގެ ގޯނާތަކުން އެ މޫނުމަތި ރުޅިން ފިހިގެންދާ ގޮތާއި އެދެލޯވަށްވެގެން ދާގޮތުން ހައިޒަލްގެ ތުންފަތްމައްޗަށް ހިނިތުންވުމެއް ވެރިކުރުވައެވެ. ނޭނގިހުއްޓާ ނައިނާ ރުޅިއަރުވާލުން ކޮންމެ ދުވަހެއްގެ ބައެއްކަމުގައިވެގެން ގޮސްފިއެވެ. ނައިނާ އަައުމާއިއެކު ކަޅާއި ހުދުން ލިޔެވެމުން އައި އޭނާގެ ދިރިއުޅުމުގައި ތަފާތު ކުލައެެއް ޖެހިގެން ހިނގައްޖެއެވެ.\n“މޮޔަވާ މީހާ ކަންނޭނގެ އަބަދު ފަހަތުން އުޅެނީ…” ނައިނާ ފަރުވާކުޑަގޮތަށް ބުނެލިއެވެ. އޭރު ރުޅިއާއި ލަދުވެތިކަން އެކުވެގެން އެ މޫނަށް ފާއްދާލައިފައިވީކުލަ އަޖައިބެއްހާ ރީއްޗެވެ.\n“މިއަންހެންވެރިން ދުވަހަކު އެއްބަސްނުވާނެ…. ތިހެން ދުރުން އުޅުނަސް ބޭނުންވާނެކަން އިނގެޔޭ… ހޫ ކޭން އިގްނޯރ މީ…” ހައިޒަލްގެ މޫނުމަތި ފެނިލި ބޮޑާކަމާއިއެކު ނައިނާގެ ރުޅިވެރިކަމަށް ދަރުއަޅާލެވުނު ފަދައެވެ. ރުޅިންގޮސް މޮޔަވިއިރު ނައިނާ ހަނުހުރިއެވެ. ހައިޒަލްއާއި އަރާރުންވުމަކީ ބޭކާރު ކަމެއްކަން ވިސްނިފައި ނައިނާ މޫނު ހަދައިލައިގެން ހުރެ ދުރަށް ހިނގައިގަތެވެ.\nއެވަގުތު ހައިޒަލް ނައިނާގެ އަތުގައި ހިފާ އޭނާއާއި ގާތަށް ދަމައިގަތްއިރު ހައިޒަލްގެ ގައިގައި ޖެހިފައި ބެލެންސް ކަޓައިގެން ދެޒުވާނުން އެކީގައި ކަހަލަގޮތަކަށް ވެއްޓުނީ އެއްފަރާތެއްގައި ބަހައްޓާލެވިފައިވާ މަޑު ސޯފާ މައްޗަށެވެ. އެވަގުތު ހައިޒަލްގެ އަތް ނައިނާގެ ހަށިގަނޑު ވަށައިލެވިގެންދިޔައެވެ. ނައިނާގެ ދެލޯމަރާލައިގެން އޮތްއިރު ބާރުވަމުންދިޔަ ހިތުގެ ތެޅުން ހައިޒަލްއަށް އިހުސާސްކުރެވުނެވެ. ހައިޒަލްގެ ނަޒަރު ނައިނާގެ މޫނަށް ހުއްޓުނުއިރު ރަތްވަމުން އައި މޫނު ފެނިފައި ހައިޒަލްގެ ހިތަށްވެސް ގޮތެއްވިއެވެ. އެވަގުތު ނައިނާ ލޯހުޅުވާލުމުން ދެޒުވާނުންގެ ހަތަރުކަޅި ހަމަވެެގެންދިޔައިރު ހައިޒަލްގެ ލޮލުން ތަފާތު އަސަރެއް ފެނިލިއެވެ. އެއާއިއެކު ހައިޒަލްގެ ނަޒަރު ނައިނާގެ ރީތި މޫނަށް ހުއްޓުނެވެ.\nދިގު އެސްފިޔަތަކުގެ ނިވަލުގައި ވިދަމުންދިޔަ މަޑުމުށިކުލައިގެ ލޮލާއި ބަޓްން ނޭފަތް އެ މޫނުގެ ރީތިކަން އިތުރުކުރުވައެވެ. ދޮންމޫނު އޮމާންކަމުން އަތްލިޔަސް ކައްސާލަފާނެހެން ހީވެއެވެ. ފިޔާތޮށިކުލަ ފާއްދާލައިފައިވާ ތުންފަތަށް ހައިޒަލް ނަޒަރު ސީދާވީއިރު އެ ތުންފަތަށް ހިނިތުންވުމެއް ފާއްދާލީ ކުރީގެ ހަނދާނެއް އާވެފައެވެ. އެވަގުތު ނައިނާގެ ނަޒަރު ހައިޒަލްއަށް ހުއްޓުނުއިރު އެ މޫނުމަތިން ފެނިލީ ނުރުހުމުގެ އަސަރުތަކެވެ. ވަގުތުން ނައިނާ ސޯފާއިން ތެދުވެ ހަށިގަނޑު ސީދާކޮށްލަމުން ހައިޒަލްއާއި ދިމާލަށް ރުޅިވެރިގޮތަކަށް ކަޅިއަޅަައިގަތެވެ.\n“ވެއަރ އާރޔޫ ލުކިން ސޯ ޕާރވާޓެޓްލީ…” ނައިނާގެ ބުމަގޮށްޖެހިގެންދިޔައިރު އެ ރުޅިވެރި ނަޒަރުން ހައިޒަލް ފިއްސާލަފާނެހެންހީވިއެވެ.\n“ޕާރވާޓެޓްލީ… ރިޑިކިއުލަސް….” ހައިޒަލް ގަބޫލުނުކުރެވޭފަދަ ގޮތަކަށް ކިޔާލިއިރު ވަގުތުން މޫނު ހަދާލިއެވެ. ދެވަނަ ސިކުންތުގައި ހައިޒަލް ތުންފަތްމައްޗަށް ވެރިވި ނުލަފާ ހިނިތުންވުމާއިއެކު ނައިނާގެ ކަންފަތްދޮށުގައި ކިޔާލި އެއްޗަކުން ނައިނާ މޫނު ޖަންބެއްހާ ރަތްވެގެން އަންނާކަށް މިނެޓެއްވެސް ނުނެގިއެވެ.\n“ވަ..ޓް…” އެ ޖުމްލަތަކުން ލިބުނުގެ ޝޮކްއާއި ލަދުގަތްވަރުން ނައިނާގެ އަޑުވެސް އައީ ކެނޑިކެނޑިގެންނެވެ.\n“ވޯޒް އިޓް ޔުއަރ ފަސްޓް ކިސް…” ހައިޒަލް ލާނެތް ގޮތަކަށް ހޭންފެށިއިރު ނައިނާ ރުޅި ކޮންޓްރޯލްނުކުރެވިފައި ހުރެ ކަޅިއަޅައިގަތްގޮތުން ހައިޒަލް ފިއްސާލަފާނެހެން ހީވިއެވެ. އެއާއިއެކު އެ މޫނަށް ފާއްދާލި ރަތްކުލަ އެ މޫނުގެ ރީތިކަން އިތުރުކުރުވިއެވެ.\n“ޔޫ…. ހައު ޑެއަރ ޔޫ….” ނައިނާގެ ލަދުވެތިކަން ރުޅިވެރިކަމުގެ ސިފަ އިހުތިޔާރުކުރާކަށް ގިނަވަގުތެއް ނުނެގިއެވެ. ހައިޒަލްގެ ސޫޓްގައި ދެއަތުން ހިފަހައްޓާލުމަށްފަހު ރުޅިވެރިގޮތަކަށް ދުރަށް ކޮއްޕާލަން އުޅުމާއިއެކު ހައިޒަލް އެއަތުގެ ތެރޭ ނައިނާ ހައްޔަރުކޮށްލީއެވެ.\n“ޔޫ… ސެލްފޯން… ފަސްޓް ކިސް ފަސްޓްލަވްއަށްވުމުގެ ފުރުސަތު އޮންނަކަން އިނގޭތަ… ޓޫ ބޭޑް ޔޫ ޝެއަރޑް އިޓް ވިތް މީ…. ތިހެން އުޅެއުޅެފައި އަދި ލޯބިވާނެކަން ޔަގީންމިވީ… ޑޯންޓް ޓްރައި ޓޫ ހާރޑް…” ހައިޒަލްގެ މޫނުމަތިން ފެނިލި ނުސިޔާނު ކުލަވަރާއިއެކުވެސް ސީރިޔަސްގޮތަކަށް ބުނެލަމުން ނައިނާގެ ނިއްކުރީގައި އިނގިލިތަކުގެ ކޮޅުން ޖަހާލިއެވެ. އެއާއިއެކު ނައިނާ ދަތްތަކަށް ބާރުކޮށްލައިގެން ހުރެ ކަޅިއަޅައިގަތްގޮތުން ހައިޒަލްގެ ހުނުން ހިފަހައްޓާލަން މަޖުބޫރުވިއެވެ.\nނައިނާ ދަތްތަކަށް ބާރުކޮށްލައިގެން ހުރެ ފުން ނޭވާއެއް ދޫކޮށްލީ ރުޅި ކޮންޓްރޯލްކުރަން ބޭނުންވެފައި ހުރިކަހަލަގޮތަކަށެވެ. އެއާއިއެކު ދަތްކުނޑިވިކައިގެންފައި އަރައިގެން ހުރި ހީލްގެ ކޮޅުން ހައިޒަލްގެ ބޫޓަށް އަރާ ބާރުކޮށްލުމާއިއެކު ތަދުވީވަރުން ހައިޒަލްއަށް އަޑެއް ލައްވާލެވުނެވެ. އެއާއިއެކު ފައިދަމައިގަންނަން އުޅުމާއިއެކު ނައިނާ ހައްތަހާ ބޮޑަށް ބާރުކޮށްލީއެވެ. އޭރު އެ ތުންފަތް މަތީވީ ކާމިޔާބުގެ ހިނިތުންވުމާއިއެކު ނައިނާ ދުރަށްޖެހިލަމުން ހައިޒަލްއަށް ބަލާލީ އިންޒާރުގެ ނަޒަރަކުންނެވެ. އެއާއިއެކު ވައިރޯޅިއެއްހާ ބާރުމިނުގައި ގޮސް ދޮރުން ނިކުތުމުން ހައިޒަލްގެ ތުންފަތްމަތީ ނުސިޔާނު ހިނިތުންވުމެއް ދުވެލިއެވެ.\nސާދަވިލޭރޭގެ ހަނދު މެދު އުޑުގައި ހަނދުރަނިކަން ކުރަމުންދިޔައީ އޭގެ އެންމެ ޝާއްބަކަމާއިއެކުގައެވެ. ދިވެހި މަހުގެ މެދުތެރެވެފައި ހަނދުވަރު އެންމެ ރީތިވާ ދުވަސްކޮޅަށްވުމުން މިރޭ ބިމަށް ވެރިކޮށްލައިފައިވާ ރިހި އަލި އަޖައިބެއްހާ ނަލައެވެ. އެރަންއަލިން ހުދު ފަސްގަނޑަށް ދާންދެން ދިއްލާލައިފައިވާއިރު ގަސްތަކުގެ ފަތްތަކުގެ ދޭތެރެއިން ފުރޭނިގެން ބިމަށް އެޅިފައިވާ ކޮކާ ހަނދުވަރުގެ ރީތިކަމުން މާހައުލުގެ ޖާދުވީކަން އިތުރުކުރުވައެވެ. ރިހިފަތެއްހެން ވިދަމުންދިޔަ މޫދާއި، ކަނޑުން އަންނަމުން ދިޔަ ފިނި ރޯޅިތަކުން ހިތަށް ހަމަޖެހުން ގެނެސްދޭނެއެވެ.\nމަޔާންއާއި ޝަލީން މަޑުމަޑު ހުދު ފަސްގަނޑުގައި އިށީދެލައިގެން ތިބިއިރު ކަނޑުން އަންނަމުންދިޔަ ވައިރޯޅިތަށް ހުރަހެއްނެތި ހަށިގަނޑުގައި ބީހެމުންދިޔައެވެ. އެ ހިސާބުގައި އެއްއަޑަކަށް ގުގުމާލައިފައިވަނީ ގޮނޑުދޮށަށް މުގުރަމުން ދިޔަ ރާޅުތަކުގެ އަޑެވެ. އެ ހިތްގައިމު މާހައުލުން ހިތްހަމަޖެހުން ލިބިގަންނަމުން ދެޒުވާނުން އެކަކު އަނެކަކުގެ މޫނަށް ބަލާލިއިރު ހިތްވެސް އަވަސްވެގެންދިޔައެވެ. ލާމެހިފައިވާ ދެއަތުގެ އިނގިލިތަކަށް އިތުރަށް ބާރުވެގެން އައެވެ. މަޑުމަޑުން ޝަލީން މަޔާންގެ އަތުތެރެއަށް ގެނައިއިރު މަޔާންގެ ހަށިގަނޑުގެ ހޫނުކަމުން ޝަލީންގެ ހީފިލާ އަރާމްވިއެވެ. ހިނދުކޮޅަކަށް ދެމިގެންދިޔަ ވަގުތުކޮޅަކަށްފަހު ޝަލީން މަޔާންއާއި ދުރުވެލަމުން ދުވެފައި ގޮސް ހުއްޓިލީ ރާޅުޖަހާފަށުގައެވެ. ގޮނޑުދޮށަށް ބީއްސަމުންދިޔަ ރާޅުތަށް ޝަލީންގެ ދޮންދޮން ފައިގައި ބޮސްދެމުން އަލްވަދާއު ކިޔަމުންދިޔައިރު ލިބުނު ފިނިކަމުން ޝަލީންގެ ލޯމެރިގެންދިޔައެވެ.\nލުއި ވައިރޯޅިތަށް ހުއްޓުމެއްނެތި ޝަލީންގެ އިސްތަށިގަނޑާއި ކުޅެމުންދިޔަ މަންޒަރަށް ބަލަހައްޓައިގެން މަޔާންއަށް އިނދެވުނީ ފޫހިކަމެއްނެތިއެވެ. ހަނދުވަރުގެ ރިހިއަލީގައި ޝަލީން ބިމަށް ތިރިކޮށްލައިފައިވާ ހޫރެއްފަދައެވެ. ދުނިޔޭގެ ހުރިހާ ފަރިކަމެއް މިލްކުކޮށްލައިގެން ހުރި ޕަރީއެކެވެ. އިރުކޮޅެއްވަންދެން ޝަލީން އެހެން ހުރެފައި ފަސްއެނބުރިލިއިރު ބޯއަޅާލެވުނީ މަޔާންގެ މޭގައެވެ. މަޔާންގެ ދެއަތް ޝަލީން ވަށާލެވިގެންދިޔައިރު ޝަލީން އިސްއުފުލާ މަޔާންގެ މޫނަށް ބަލާލިއެވެ. ހަނދުވަރުގެ އަލީގައި ދެލިކޮޅެއްފަދަ ދެލޯ ވިދަމުންދިޔަ ގޮތުންނާއި އެ ލޮލުގެ ތޫނުކަމުން އެހެން ދިމާލެއް ބަލާލާ ހިތެއް ޝަލީން ނުވިއެވެ. ހިތްތަށް ފޫއަޅުވާލާފަދަ ނަޒަރަކުން މަޔާންގެ މޫނަށް ބަލާލިއިރު މަޔާން އެއްއަތުން މޫނުގައި ފިރުމާލިގޮތުން ހިނދުކޮޅަކަށް ޝަލީންގެ ލޯ މެރިގެންދިޔައެވެ. އޭރު ހަނދުވަރުގެ ރިހިއަލި ހުރަަހަކާއިނުލާ ޝަލީންގެ ދޮންމޫނާއި ކުޅެމުންދިޔަގޮތުން އެ މޫނަށް ވެރިވެފައިވާ ކުލަ މަޔާންގެ ހިތް އަވަސްކުރުވިއެވެ.\n“އަަހަރެން މުޅިން މޮޔަކޮށްލައިފި އަހަރެންގެ ފުރާނައާ… ކޮންމެ ދުވަހަކު މިހިތުގައިވާ ލޯބި އިތުރުވޭ… ލޯބިވަމުންގޮސް ޝަލީއާއި ނުލާ ނޫޅެވޭވަރުވެއްޖެ… އެހާވެސް ޝަލީ އަހަންނަށް ހަދާލި ސިހުރު ބާރުގަދަ… ހުރިހާ ހުރަސްތަކެއް ނެތި ޝަލީ މުޅިން މިލްކުވާނެ ދުވަހަށް ކުރެވޭ އިންތިޒާރު ބުނެދޭކަށްވެސް ނޭނގެ…” މަޔާންގެ ފިނި ތުންފަތް ޝަލީންގެ ނިއްކުރީގައި ޖައްސާލަމުން އެފަން އިސްތަށިގަނޑުގެ ތެރެއަށް އަތްމަހާލަމުން އެދެމެދުގައިވާ ދުރުމިން އަދިވެސް ކުޑަކޮށްލިއެވެ.\n“އަހަރެންވެސް ހަމަ އެވަރަށް ލޯބިވޭ ޔާން… ޔާންއާއި ނުލާ އުޅޭކަށް ބޭނުމެއްނޫން… ދުވަހަކު ވަކިނުވުން ދުއާއަކީ… އެކަމް ވަކިވާންޖެހިދާނެއަތީ ބިރުގަންނަވަރު ބުނެދޭކަށް ނޭނގެ…” ޝަލީންގެ ހިތަށް އެ ޖުމްލަތަކުން ލިބުނު ހިތްހަމަޖެހުމާއިއެކުވެސް ލޮލުން ކަރުނަފާއްދާލީ މަޔާންއާއި ވަކިވާންޖެހިދާނެކަމުގެ ބިރު ހީވެފައެވެ. ބައްޕަގެ ގޮތްދޫނުކުރުމާއި ނުފޫޒްގަދަކަން ޝަލީންއަށް ފެނިފައިވާއިރު އެފަދަ ދުވަހެއް އައިސްދާނެ ކަމާއިމެދު އަބަދުވެސް ވިސްނެއެވެ. އެދުވަހަކުން ޝަލީން ދިރިހުރިނަމަވެސް މަރުވިފަދައެވެ. މަޔާންއާއެކު އޭނާގެ ހުރިހާ އުފަލެއްވެސް ވަޅުލެވިގެންދާނެއެވެ.\nމަޔާން އެކަރުނަތަށް ފުހެލަދިނީ ނުހަނު ލޯބިންނެވެ. ދެލޯބިވެރިންގެ ދެމެދުގައިވާ ހުރަސްތަކުގެ ސަބަބުން މަޔާން މާޔޫސްވާވަގުތަށްވެސް އާދެއެވެ. ނަމަވެސް އޭނާ ހިތްވަރުގަދަކުރަން ބޭނުމެވެ. ޝަލީންއަށް ޓަކައެވެ. ޝަލީންގެ ފަސްބައި އުފާތަކުން ފުރާލަދޭން އޭނަ ބޭނުމެވެ. އޭނައާއި ހޭދަވާ ދުވަސްތަކުގައި އެ ތުންފަތްމަތިން އަބަދާއި އަބަދު ހިނިތުންވުން ފެންނަން ބޭނުންވެއެވެ.\n“ޝަލީ ބިރުގަންނަނީ ކޮންކަމަކާތަ؟ އަހަރެންނާއި ޝަލީ ދުރުކުރެވޭފަދަ ފަރާތެއް މިދުނިޔޭގައިނުވާނެ… ތިއީ އަހަރެންގެ ހައްޤެއް… ހަމައެކަނި އަހަރެންގެ… އަހަރެންގެ ހައްޤު ހޯދަން އަހަރެން ފަހުނޭވައާއި ހަމަޔަށްވެސް މަސައްކަތްކުރާނަން… ދުވަހަކު އެހެން މީހެއްގެ އަތްމައްޗަށް ޝަލީ ދޫކޮށްނުލާނަން…” މަޔާންގެ ނަޒަރު ޝަލީންއާއި އަމާޒުވީއިރު އެލޮލުގައިވީ ޔަގީންކަމެވެ. ޝަލީންއަށްޓަކައި ކޮންމެފަދަ ކަމެއްވެސް ކޮށްފާނެކަން އެ ނަަޒަރުން އަންގައިދިނެވެ.\n“އަބަދުވެސް ޔާން ތިގޮތަށް ލޯބިވެދެއްޗޭ… އަހަރެން އެހެން ފަރާތެއްގެ އަތުތެރެއަށް ދާން ޖެހުނަސް ދުވަހަކު ރުހުމުގައި ނުދާނަން… ޔާން ހަނދާންކުރައްޗޭ… އަހަރެން މުޅި ދުނިޔެއިންވެސް ލޯބިވާ ހަމައެކަނި ފަރާތަކީ ތިއީ…” ޝަލީންގެ ކަރުނުން ފުރެމުންދިޔަ ދެލޮލުން މަޔާންގެ މޫނަށް ބަލާލޮގޮތުން މަޔާންގެ ހިތަށްވެސް ގޮތެއްވިއެވެ. ޝަލީންގެ ތުންފަތުގައި އިނގިލި ހުރަސްކޮށްލަމުން މަޔާން އެވާހަކަ މެދުކަނޑާލިއެވެ.\n“ވަކިވާ ވާހަކަ ނުދައްކަފާނަންތަ ލަވް… ދުވަހަކު އަހަރެން ނޫން ފަރާތެއްގެ އަތުތެރެއަށް ޝަލީ ދިޔަދޭނެހެން ހީވޭތަ؟ އިފް ޔޫ ތިންކް ލައިކް ދެޓް ޔޫއަރ މިސްޓޭކަން… ދުވަހަކު ދިޔަކަ ނުދޭނަން… އަހަރެންނަށް ހުރިހާ ހައްްްޤެއް ދީފައި އޮތްއިރު އަދި…” މަޔާން ފަހު ޖުމްލަތަށް ލާނެތްގޮތަކަށް ބުނެލީ ޝަލީން ހެއްވާލުމަށެވެ. އެއާއިއެކު ޝަލީންގެ މޫނަށް ފާއްދާލި ރަތްކުލައާއިއެކު މަޔާންގެ އަތުތެރެއިން ވީއްލިގަނެގެން ދުރަށް ދުއްވައިގަތެވެ.\nއިރުކޮޅެއްވަންދެން ޝަލީން އަތުކުރަންވެގެން މަޔާން ދުވުނުއިރު މުޅި ފަޒާ ހިސޯރުކޮށްލީ ޝަލީންގެ ހުނުމުގެ އަޑުންނެވެ. މަޔާން ފަހަތުން ދުވެފައި އައިސް ޝަލީން އެއަތުގެ ތެރޭ ގައިދުކޮށްލުމާއިއެކު ޝަލީން ބަލާލީއިރު އެ ތުންފަތްމަތީވީ އެންމެ ރީތި ހިނިތުންވުމެވެ.\n“ދުވަހަކު އަހަރެންގެ ލޯތްބަށް ނުފިލޭނެކަން މޮޔަކުއްޖާއަށް ނޭނގުނު… މިވަރަށް އަހަރެން ތަޅުވާލީތީ އަދަބެއް ދޭނަން…” މަޔާން ޝަލީން އަތުތެރޭގައި ހައްޔަރުކޮށްލިގޮތުން ޝަލީން ދުރަށް ދިޔުމަށް ނުކުޅެދުނެވެ. އެވަގުތު މަޔާން ޝަލީން އަތްމައްޗަށް އުފުލާލިގޮތަށް ދުވެފައިގޮސް މޫދަށް ފުންމާލިއިރު ޝަލީންގެ ހަޅޭކުގެ އަޑު އިވިލިއެވެ. މޫދުގެ ލޮނުގަނޑުން ޝަލީން ތެމިފޯވިިއިރު މޫނު ހަދާލަމުން މަޔާންއާއި ދުރަށްޖެހިލިއެވެ. އެއާއިއެކު މަޔާން ޝަލީންގެ އަތުގައި ހިފާ ދަމާލިގޮތުން ދެޒުވާނުން ބެލެންސް ކަޓައިގެން ގޮސް ލޮނުގަނޑުގައި ޖެހުނުއަޑުން މާހައުލުގައި ހިމޭންކަން ނަގާލިއެވެ. ***********************\nފީރޯޒްކޮޅެއްހާ ސާފުކޮށް އުޑުމަތި އޮތްއިރު ކަފަވިލާތަށް އުޑުމަތީ ދައުރުކުރަމުންދިޔައެވެ. މެދުއުޑުގައި ދުވާލުގެ ރާނީ އިރު ރަނިކަންކުރަމުންދިޔައީ އޭގެ ހޫނުން ދުނިޔެ ފިއްސަމުންނެވެ. ހޫނުންކަން މަޑުކޮށްދޭ ފިނި ވައި ރޯޅިތަށްވެސް ހިމޭންވެފައިވާތީ ދުނިޔެމައްޗަށް ވެރިވެފައިވަނީ އެތެރެހަށި ފިއްސާލާފަދަ ހޫނުކަމެކެވެ.\nހައިޒަލް ބްލޫސްގެ ކޯރިޑޯގައި ހިނގާލައިފައި އައިރު އެތަކެއް ނަޒަރުތަކެއް ހައިޒަލްއަށް ހުއްޓުނެވެ. ސޫޓްގައި ހުރިއިރު ހައިބަތު ވަރުގަދަކަމާއި ފެންނަލެއް ހަރުދަނާކަމުން ދެވަނަ ފަހަރަށް ބަލާލަން މަޖުބޫރުވާފަދަ ގޮތެއް ހުއްޓެވެ. ހައިޒަލްގެ ތަފާތު ރީތިކަމުގެ ސަބަބުން އެތަށް އަންހެންކުދިނެއް ގެނބިގެންދާއިރު ފިރިހެނުންވެސް ހަސަދަވެރިކުރުވާނެއެވެ. އެ ސިހުރެއްފަދަ ރީތި ލޮލުގެ އެންމެ ބަލާލުމަކުންވެސް ކޮންމެމީހަކުވެސް އެދެލޮލުގެ ތެރެއަށް ގަންބާލާނެއެވެ. ހައިޒަލް ފޯނެއްގައި ހުރެގެން ރިސެޕްޝަން ހުރަސްކުރިއިރު ހުރިހާ އަންހެންކުދިން ފަރިވާންފެށިނަމަވެސް އެކަމަށް މާބޮޑު ސަމާލުކަމެއްނުދިނެވެ. ހައިޒަލްއާއި އެއްވަރަށް ހިނގާފައި އައި މިކްޔާލް ރިސެޕްޝަންގައި ތިބި ކުދިންނާއި ކޮންމެވެސް އެއްޗެކޭ ކިޔާ ސަމާސާކޮށްލުމާއިއެކު އެކުދިން ތުއިވާން ފެށުމުން ހައިޒަލްގެ ބުމަގޮށް ޖެހިގެންދިޔައެވެ. އޭނާ ނުރުހުމުގެ ނަޒަރު އަމާޒުވީގޮތުން ވަގުތުން ރިސެޕްޝަންގައި ތިބި ކުދިން ހިމޭންވިއެވެ. އެއާއިއެކު މިކްޔާލް ލާނެތްގޮތަކަށް ހީލިއެވެ. ހައިޒަލްގެ ސަކަރާތްބޮޑުކަމާއި ފްލާޓީގޮތްގަނޑާއިއެކުވެސް ކޮމްޕެނީގައި އޭނާ ދައްކާ ހަރުކަށި ޝަހްސިއްޔަތުގެ ސަބަބުން މިކްޔާލްވެސް ހައިރާންވާ ވަގުތު އާދެއެވެ. ހައިޒަލްއަކީ އަންހެނުންގެ ސަކަރާތްބޮޑު ޒުވާނެއް ނަމަވެސް ކޮމްޕެނީގައި ހައިޒަލްއާއި ބެހޭގޮތުން ތަފާތުގޮތަކަށް އަޑުތަށް ފެތުރިގެންދިޔުމުގެ މައިގަނޑު ސަބަބަކީވެސް އެއީއެވެ.\nމެންދުރުގެ ހޫނުކަން ގަދަ ގަނޑީގައި ބްލޫސްގެ ލޯވްންއާއި އެންޓްރެންސް ހަލަބޮލިވެފައިވަނީ ކޮޅުކޮޅަށް ހަރަކާތްތެރިވަމުން ދިޔަ ސްޓާފުންތަކުންނެވެ. ލޯވްންމަތީ ވެހިކަލްތަކުގެ ކިއު ދިގުވެފައިވަނީ ބްރޭކް ގަނޑިއަށްވުމުންނެވެ. ހައިޒަލްއާއި މިކްޔާލްއާއި ކެންޓީން ކައިރިން ހިނގާފައި އައީ ވާހަކައެއްގައި ތިބިގެންނެވެ. އެވަގުތުކޮޅުވެސް ހައިޒަލް ހަލަބޮލިވެފައިވާ މާހައުލު ވަށައިގެން ނަޒަރު ހިންގަމުންދިޔައީ އެންމެ މޫނެއް ފެނިލާތޯއެވެ. ކެންޓީން ތެރޭ އިން ނައިނާ ލޮލުގައި އަޅައިގަތުމާއިއެކު އެ ތުންފަތްމައްޗަށް ވެރިވެފައިވާ ހިނިތުންވުން އިތުރަށް ފުންވެގެން ދިޔައެވެ. މިކްޔާލް ހުއްޓުމެއްނެތި ވާހަކަ ދައްކަމުން އައިސް ހައިޒަލްގެ ސަމާލުކަން ނުލިބުމުން ހައިޒަލްގެ ނަޒަރު ހުއްޓިފައިވާ ދިމާލަށް ބަލާލިއެވެ. އެއާއިއެކު އެ ތުންފަތްމަތީ ރީތި ހިނިތުންވުމެއް ކުޅެލިއެވެ.\n“ވަރަށް ރީތިދޯ…” މިކްޔާލް ހައިޒަލްގެ މޫނަށް ބަލަހައްޓައިގެން ހުރެ ލާނެތްގޮތަކަށް ކިޔާލިއެވެ. ކެންޓީންގެ ބިއްލޫރިންވާ ބިތާއި އެންމެކައިރި މޭޒުގައި ނައިނާ އިންއިރު ކެންޓީން ބޭރުގައި ހުންނައިރު ނުހަނު ރީއްޗަށް ނައިނާ ފެނެއެވެ. އެހެންދުވަސްތަކާއި ހިލާފަށް މިއަދު އަައްސާލެވިފައިވާ ފަން އިސްތަށިގަނޑު ދޫކޮށްލައިފައިވާތީ ނައިނާ މާ ތަފާތުކަމަށް ދައްކައެވެ. “އަސްލުވެސް…”\nwow me first dhw…\ndear readers✨✨ sorry for taking long time to upload.???? i hope everyone will like this part too…???? feel free to comment to the story… readers comment will help the writer to write the story till the end successfully..????.i hope everyone will like this part tooo.. insha allah will unload next part soon… ????Good night???✨???\nme first dhw… but i have one question…. um… mi storyge thankolheh kurin part eh ga ulhunehnu kokko ah vx kiyanii naina… i thoughtehaizalaehkoh ulhey kuhjaaekuhjaaekaku kamah… but fahuneothii naina ulhenii eynage auntaehkohnney… really confused… help me to get out of this confusion… DHIRAA WISH\ndear… dhe part ga ves ulheny hama eh kuhjeh.. and naina akee shaleen ge kokko eh noon.. naina consider shaleen as her sister ehenve sis kiyanee… kuri ah huri part thakun adhi bodah olhun filaane…\ni mean that shalyn ge kokko\nhope u have cleared you’re doubt….. ?????\nyou are hama ibarai kurumuge raany…so perfect….thanks aslu dhigu koh genes dhineema…luv ur story\nAlhe thankolhen avahah up kndheeba kiyaa hithun hureveny en nun\nsorry i was out of my island… thts the reason y o took long time ti upload this part\nWow v salhi mi part ves ❤\nDhiroo v v v loabi mi part vx ingey…. Whn nxt prt… ??????❤❤❤❤❤??????\nthnks…. insha allah v avahah\nWowww!!??????❤❤❤dhiroo dear it’s amazing!!!❤❤❤❤❤!!!sifakoh thidhiniy haadha reehchashey!!maasha Allah!!❤❤❤❤????????\nI wanna be frnd with you?????❤❤❤\nhehehe thnks… think tht i amafrnd of u guyss….\nStory kiaalaafa v get vaan undhagoo gothe hurey. Eh scene nimaalafa mulhin aa scene akun fashaa thee ehaa ehaa eh noon. Misaalaka shelee aa yaan moodha eruney. Dhen blues comapanee gaa haizal korido ga hingamun thiyaey. Ehenve vvv foohi mivaahka kian. From part 1 to mihisaaba kiaafa story kiun mininmaalee kuriah oi baives onnaanee hama egotha dout gina koh kama visnaigen. Sorry\nހިތުން ނުފިލި މަސްދަތުރު\nބިރުވެރި މަޖާ September 17, 2015\nލައިފް (4 ވަނަ ބައި)\nހަޤީޤީ އެހެނިހެން ލޯބި January 17, 2017\nހިތް ކަލާޔައް އެދޭތީ..19\nލޯބި July 15, 2020\nމަންމަގެ ޑައިރީ 3ވަނަ ބައި\nލޯބި December 29, 2013


Adhaalath Naib Raees Ge Tweet Aai Gulhigen MDP Supportarun Rulhigadhavehjje - Vaguthu\nއަދާލަތުގެ ނައިބު ރައީސްގެ ޓްވީޓާއި ގުޅިގެން އެމްޑީޕީ ސަޕޯޓަރުން ރުޅިގަދަވެއްޖެ\nއަދާލަތު ޕާޓީގެ ނައިބު ރައީސް އަލީ ޒާހިރު ކުރި ޓްވީޓަކާއި ގުޅިގެން އެމްޑީޕީ ސަޕޯޓަރުން ރުޅިގަދަވެ އަނެއްކާވެސް ކޯޅެން ފަށައިފިއެވެ.\nއަލީ ޒާހިރު ކުރެއްވި ޓްވީޓެއްގައި ވިދާޅުވީ ހަތަރު ލީޑަރުންނާއި ހަތަރު ޕާޓީ ގުޅިގެން ފެށި މަސައްކަތް ނިމެން އަދި ގާތްވެސް ނުވާ ކަމަށެވެ.\n"އަޅުގަނޑުމެންގެ ހަމައެކަނި އަމާޒަކީ ޔާމީން ބަލި ކުރުމެއް ނޫން. އޭނާ ހަރާބު ކޮށްފައިވާ މުޅި ނިޒާމް އިސްލާހު ކުރުން. އަދާލަތު ޕާޓީ ލީޑަރު ވެސް އަދިވެސް އޮންނެވީ "ޖަލުގައި" އަދި ލަސްވެގެން އުޅޭކަށް ނުވޭ. ކެތްތެރިކަމާއި ހިކުމަތް އިސްކުރައްވާ." އަލީ ޒާހިރު ވިދާޅުވިއެވެ.\n4 leaders adhi4party gulhigen feshi masaikai nimen adhi gaaives nuvey, alhugandumenge hamaekani amaazaki Yameen balikurumeh noon, eyna kharaabukohffaiva mulhi nizaam islaahukurun, AP leader ves adhives onnevi “jaluga” adhi lasvegen ulheykah nuvey. Kehtherikama hikumai iskurama!\n— Ali Zahir (alipi) (@alixahir) October 10, 2018\nއެމްޑީޕީ ސަޕޯޓަރުން ރުޅިގަދަވީ އަލީ ޒާހިރުގެ ޓްވީޓްގައި އިޝާރާތް ކޮށްފައި ވަނީ ރައީސް ނަޝީދު މިނިވަން ނުވެގެން އަދި އުޅޭކަށް ނުޖެހޭ ކަމަށް ނުސީދާކޮށް އިޝާރާތް ކޮށްފައި ވާތީއެވެ.\nއެމްޑީޕީ ސަޕޯޓަރަކު ބުނީ ކަންކަން އޮޅިގެން އުޅެނީ އެމްޑީޕީ އަށް ނޫން ކަމަށާއި ކަންކަން އޮޅިގެން އުޅެނީ އަދާލަތު ޕާޓީއަށް ކަމަށެވެ. އެމްޑީޕީގެ ކެންޑިޑޭޓަކު ކޮންމެ ނަމެއްގައި ވެރިކަމަށް ގެނައި ނަމަވެސް ވާނީ އެމްޑީޕީގެ ވެރިކަމަށް ކަމަށް އޭނާ ބުންޏެވެ.\nއެމްޑީޕީގެ އިތުރު ސަޕޯޓަރަކު ބުނީ އިންތިޚާބު ކާމިޔާބު ކުރަން ޖުމްހޫރީ ޕާޓީ އާއި އަދާލަތު ޕާޓީގެ ސަޕޯޓަރުން ކުރި ކަމެއް ނެތް ކަމަށާއި ކާމިޔާބުވީ އެމްޑީޕީ ސަޕޯޓަރުން ކުރި މަސައްކަތުން ކަމަށެވެ. ރައީސް ނަޝީދު އެކަނި ނިކުތަސް އިންތިޚާބު ކާމިޔާބު ވާނެ ކަމަށް އޭނާ ބުންޏެވެ.\nއެމްޑީޕީ ސަޕޯޓަރަކު ބުނީ މިއީ އެމްޑީޕީގެ ވެރިކަމެއް ކަމަށާއި އެކަން ހަޖަމް ކުރަން ޖެހޭނެ ކަމަށެވެ.\nއަލީ ޒާހިރުގެ ޓްވީޓަށް ޖަވާބު ދިން މީހަކު ބުނީ ގާސިމް އިބްރާހިމަކީ ގައުމަށް އެންމެ ބޮޑަށް ގައްދާރުވި އެކަކު ކަމަށެވެ.\nއިންތިޚާބު ކާމިޔާބު ކުރެވުނު ނަމަވެސް އިދިކޮޅު ރިޔާސީ ކެންޑިޑޭޓަށް އަދި މަގާމާއި ހަވާލު ނުވެވިގެން އުޅެނިކޮށް ކޯލިޝަންގެ ތެރޭގައި މިހާރު ވަނީ ހުޅު ރޯވެފައެވެ. ހާއްސަކޮށް ޖުމްހޫރީ ޕާޓީގެ ލީޑަރު ގާސިމް އިބްރާހިމާއި، އޭނާގެ އަނބިކަނބަލުން އައިޝަތު ނަހްލާ އަށް އެމްޑީޕީގެ އެކްޓިވިސްޓުން ގެންދަނީ ވަރަށް ބޮޑަށް ފާޑުކިޔަމުންނެވެ.\nމިހާރު ބައެއް ފަރާތްތަކުން ލަފާކުރާ ގޮތުގައި އިބޫ މަގާމާއި ހަވާލުވުމުގެ ކުރިން ކޯލިޝަން ރޫޅިގެން ދާނެއެވެ.\nމިހަކު ތެދެއްބުނެފިޔޔާ އެވީ ތެޅިބާލަން ކޮންމެވެސް ކަމެއް އޮންނާނެ އަދާލަތަށް ނޭނގި ނަމަވެސް އެމްޑީޕީ އަށް ވެވިފަ ރިޝްވަތުގެ ކަޅު ފައިސާ ގެ ކަމެއް\nއޮކްޓޯބަރ 11, 2018 10:53\nބާތިލް އެއްޗަކަށް ދިރިހުރުމުގެ ޙައްގުއެއްނެތް/ ވަރަށް އަވަހަށް ރޫޅޭނެ\nޙައްތަހާވެސް ވެރިކަން ބޭނުން މީހުން....މިއޮތީވާ ގާއުމެއް\nއޮކްޓޯބަރ 11, 2018 11:07\nއަދާލަތު މައިތިރިވުމަށް އަހަރެންވެސް އެދެން އަހަރެމެން ވޯޓުދިނީކީ އަދާލަތަށްނޫން. ވަރަށް ސާފު.\nއޮކްޓޯބަރ 11, 2018 16:09\nއަހަރެން ވޯޓް ދިނީ އެމް ޑީީ ޕީ އަކައްނޫން\nއޮކްޓޯބަރ 11, 2018 11:08\nމީ ފިތުނަ ފަސާދަ އުފައްދާ ލިޔުމެއް\nއޮކްޓޯބަރ 11, 2018 11:09\nޢަލީ ޒާހިރުއަށް އެނގިވަޑައި ނުގަންނަވާތޯ އެމް.ޑީ.ޕީ.... ފިތުނަވެރި ބަޔަކާއެކު ޢަލީ ޒާހިރުމެންނަށް ކޮން ކަންކަމެއްތޯ ރަނގަޅުކުރެވޭނީ... އަޖައިބު\nތިޔާތިބީ ވެރިކަން ކުރެވިފޭ! ވެރިކަމާހެދި ހޭބަލިވާމީހުން ފެނޭނު. މޑޕ މީހުން ދުވަހަކުވެސް ދިވެހި ޤައުމަށް ހެވެއްނޭދޭނެ. އަދި ފޯރިހުންނާނީ މިނިސްޓަރުން ނަގާއިރު. ކަލޯ މަގެންދާއްޗެ އެތަނަށް. ހަމަ ބިނދިބިނދިފައި ބަނޑުގަ އަތްއަޅާފަހޭން. އެހެންކަމަކުނޫން..\nއޮކްޓޯބަރ 11, 2018 11:14\nއެމް.ޑީ.ޕީ އަކީ އަބަދުވެސް ހާޑުވެފައި ތިބޭ ބައެއް.\nއޮކްޓޯބަރ 11, 2018 11:17\nމަ ކުރިންވެސް ބުނިންއެމްޑީޕީ ވަނީ އެމްޑީޕީ އަށޭ. މާ ފުއްޕަންޏާ އަނެއްކާ ވައްޓާލަނީ. ޓި ގޮލާ އިނދަޖެހިފައި އޮއްވައި ނަގައި ކޮޅަށްޖެހީ މަމެން\nއިބޫ ވިދާޅުވީ ނުޙައްޤުން ޖަލަށްލެވިފައިވާ ސިޔާސީ ހުރިހައި ޤައިދީން މިނިވަންކުރައްވަން. އަދި މިއުޅެނީ އިބޫ ވެރިކަމާ ހަވާލުވެވަޑައިނުގެން. ނަމަވެސް ބައެއްބޭފުޅުން މިނިވަންވެފައި އަނެއްބައިބޭފުޅުން މިނިވަންނުވުމަކީ އަދި މައްސަލަޔަކަށް ބަލަންޖެހޭ ކަމެއްނޫން. މައްސަލަޔަކަށްވާންވާނީ އިބޫ ވަޑައިގެން އެކަން ނުކުރެއްވިއްޖެނަމަ ނޫންތޯ؟ ކުރީން މިނިވަންވީ ބަޔަކު މިނިވަންވީތީވެސް އިބޫއަށް ޝުކުރު ޙައްޤުވާނެ! އެކަން ވިދާޅުވީ އިބޫކަމުގައިވާތީ...... ކެތްތެރިވެވަޑައިގަންނަވާ! إن الله مع الصابرين\nއޮކްޓޯބަރ 11, 2018 11:33\nތީ ބޮޑުވަރު އެމްޑީޕީއަކަސް ޖޭޕީއަކަސް އަދާލަތަކަސް އަދި ޕީޕީއެމްއަކަސް. ހުދު އަޅުގަނޑަކީވެސް އެމްޑީޕީ މެމްބަރެއް. ކޮންމެމީހަކު ކޮންމެ އެއްޗެއްކިއަސް ރަނގަޅުވާހަކައެއް ދެކެވިއްޖެނަމަ އެކަން ހެޔޮހިތުން ގަބޫލުކުރަންދަންނަ ބަޔަކަށް އަޅުގަނޑުމެން ވާން އެބަޖެހޭ. އަޅުގަނޑުވެސް އިންތިހާއަށް ދެރަވެ ހިތާމަކުރާނަން ރައީސް ނަޝީދު މިގައުމަށް އެނބުރި ވަޑައިގަންނަވާ ވަގުތު އަނބުރާ ޖަލަށް ގެންގޮސްފިނަމަ. ސަބަބަކީ ރައީސް ނަޝީދަކީ މިގައުމުގެ ސާފު އަގުލަބިއްޔަތު އަޅުގަނޑުވެސް ހިއްސާވާ ގޮތަށް އެންމެ ލޯބިވާ އަދި އެންމެ ތާއީދުކުރާ އަދި އެންމެ ފަޚްރުވެރިވާ ރައީސް. އެކަމަކު ހެވާއި ނުބައި ވަކިކުރަންދަންނަ މީހެއްކަމަށް ވެއްޖިއްޔާ ގަބޫލުކުރާނެ މިގައުމުގެ ކޯޓުތަކުން ނުހައްގުން ކުރިނަމަވެސް އެމަނިކުފާނަށް ހުކުމެއް ކޮށްފަ އެބައޮތްކަން. އެހުކުމް ބާތިލް ނުކުރާހާ ހިނދަކު އެމަނިކުފާނާއި ދޭތެރޭކަންތައްވާނެ ގޮތެއް ޔަގީނަށް ދަންނަވަންދަތި. އެހެންވީމަ ޗެއާޕާސަން އުސްތާޒު ހަސަންލަތީފުވެސް ބަސްމަގު ހުރިގޮތް ތަންކޮޅެއް ހަރުކަށިކަމުން އެހެންޕާޓީތަކުގެ މެމްބަރުންވެސް ހޫނުވީކަމަށް ބެލެވެނީ. އަޅުގަނޑުވެސް އެމްޑީޕީގެ މެމްބަރެއްގެ ހައިސިއްޔަތުން ބުނެލަން ބޭނުންވަނީ ހިނގާށޭ މާޒީހަނދާން ނައްތާލާފަ ކުރިމަގާއިދޭތެރޭ ފުންކޮށްވިސްނަން. އަޅުގަނޑުވެސް ހިތުގެ އަޑިން ގަބޫލުކުރަން އަޅުގަނޑުމެންނާއިއެކު މިތިބަ އިއްތިހާދުގެ ބޭފުޅުން މާޒީގަ އަޅުގަނޑުމެންނާއި ދޭތެރޭ ދެކުނީ ރަނގަޅަކަށް ނޫންކަން. ނަމަވެސް ގަބޫލުކުރާހިތް އޮތީ އެބޭފުޅުންގެވެސް ނިޔަތް ރަނގަޅުވީމައޭ ގުޅިގެން މަސައްކަތްކުރަން އައިސް އެތިބީ.\nއޮކްޓޯބަރ 11, 2018 14:54\nވަރަށް ރީތި ކޮށް ލިޔެފައޮތް ހީލަތްތެރި ވާހަކައެއް. ތިޔަބުނިގޮތަށް މާޒީ ހަދާންނައްތާލައިގެން ނޫނީ އަންނި ސަލާމަތަކުން ނުބެހެއްޓޭނެ. ހަމަ މިސަބަބާހުރެ އިބޫއަށް އޭނާގެ ވައުދު ނުފުއްދޭނީ. ފިސާރި ބަލަންހުންނާތި.\nއޮކްޓޯބަރ 11, 2018 11:35\nކޯލިޝަނޭ ކިޔައިގެން މައުމޫނާ ގާސިމާ އަދާލަތާ މިއެންމެން ވެގެން އެމްޑީޕީއާ ގުޅިގެން ޔާމީންގެ ހެޔޮވެރިކަން ނިމުމަކަށް ގެނައުމަށްޓަކައި ނުކުރާކަށް މަސައްކަތެއް ނެތް!! އެއްގޮތުން ނުވިއްޔާ އަނެއްގޮތުން އެކަން ދިޔައީ ކުރަމުން!! ނިޒާމުގެ އެތެރެއިންނާ ބޭރުން!! ކޯލިޝަންއިން ރައިސްކަމަށް މިއައީ އެމްޑީޕީގެ ކެންޑިޑޭޓް އިބޫ!! ނަމަވެސް މިއަދު މިވީ ނުވަތަ މިވަނީ ކިހިނެތްތޯ!! ގާސިމް ކުރި މަސައްކަތެއް ނެތް!! މައުމޫނު ކުރި މަސައްކަތެއް ނެތް!! އަދާލަތުން ކުރި މަސައްކަތެއް ނެތް!! ދެންވެސް ތިބިއްޔާ ތިބި ބަޔަކު ކުރި މަސައްކަތެއް ނެތް!! ނުވަތަ މިމީހުން މަސައްކަތެއް ކުރިކަމަކަށް އެމްޑީޕީގެ ގިނަ ބަޔަކާ އިސް އެކްޓިވިސްޓުން ބަލައި ނުގަނޭ!! މިއީ އެމްޑީޕީގެ ވެރިކަމެއް ކަމަށް މިޖަހަނީ ސިއްކަ!! ކޯލިޝަނެއް ނޫނޭ!! އެމްޑީޕީ ވާނީ ހަމަ އެމްޑީޕީއަށް!! އެޕާޓީގެ ފިކުރެއް ބަދަލެއްނުވާނެ ޔާމީން ބުނިގޮތަށް!! އެމީހުންނަކީ ހަމަ "ހިޔަޅު" ވިސްނުން ގެންގުޅޭ ބައެއް!! ޒާތީ ކަންކަން ކުރިއަށް ނެރެގެން ޔާމީންގެ ވެރިކަން ބަދަލުކުރަން މައުމޫނާ ގާސިމާ ދެމީހުން އިސްކޮށް މިއުޅުނީ އެމްޑީޕީ ގޮވައިގެން!! އަދިވެސް މިމީހުން ވިސްނާކަށް ނުވޭތޯ!! ގައުމު ހަލާކުގެތެރެއަށް ދާން ފުރުސަތުނުދީ އަދިވެސް ކުރިއަށްދާން ވަގުތު ހަމަ އެބައޮތް!! އަޅުގަނޑު އެދެނީ އެންމެ ފުރަތަމަ ގައުމު އިސްކުރަން މިބޭފުޅުންވެސް!!\nކޯލިޝަނެއްގައިވެސް ވެރިކަންކުރާ ޕާޓީއެއް އޮންނާނެ. ދެންތިބޭނީ ސަޕޯޓަރުން.ހެހެހެހެހެ\nއަހަރެންވެސް ހަމަ ކޮސްވެއްޖެ އަދާލަތު މިއުޅެނީ މޮޔަވެގެންތަ ކާކު ކޯލިޝަނަށް ވޯޓް ދިނީ ވޯޓް ކަރުދާހުގައި އޮތީ ޕީ ޕީ އެމް އާ އެމް ޑީ ޕީ ވާހަކަ އަދާލަތު ވާހަކައެއް ޖުމްހޫރީ ޕާޓީ ވާހަކައެއްނެތް\nއަދާލަތާ ޖުމްހޫރީ ޕާޓީ ދުރަށްޖައްސާލާ އެމީހުން މައިތިރި ކުރޭ އެމް ޑީ ޕީ މިތިބެނީ ކިޔެއްވެފާތަ\nއޮކްޓޯބަރ 11, 2018 11:58\nކޯލިޝަން ރޫޅާލުން ވަަރަށްމުހިއްމެވެ އެހެން\nނުވެއްޖެނަމަ އމޑޕގެ ހީލަތްތެރި ރޭވުމުގެ\nތެރެއިން ހިއްސާދާރުން ބާކީކޮށް ހަރާންކޯރު\nވާނެކަން ކަށަވަރެވެ އެޕާޓީގެ އިސް މީހުންނަކީ ސައިތާނީ ފިކުރުގެ ބައެކެވެ އަދާލަތު ތިޔައޮތީ\nސައިޚުންނާއެކު ނގ ފިތިފައެވެ.\nޕާޓީ ސިސްޓަމް އައިފަހުން ކޯލިޝަން ނަހަދާ އެއްދައުރަކުވެސް އިންތިޚާބު އެއްބަޔަކަށްވެސް ކާމިޔާބެއްނުވޭ ފުރަތަމަ ނަޝީދު ދެން ޔާމީނު މިފަހަރު އިބޫ މިއިން ކޮށްފަހަރަކުވެސް ކާމިޔާބުވީ ކޯލިޝަނަށް ވިސްނާ 2013 ގައި އެއްކޮޅުން ނަޝީދު އަނެއްކޮޅުން ޔާމީނު ދެންގާސިމު އެކަކަށްވެސް ކާމިޔާބެއްނުވި ދެން ޔާމީނު ގާސިމާ އަދާލަތާއެކު ކޯލިޝަންހެދީ އެފަހަރު ކާމިޔާބުވީ ޔާމީނު އެކަމަކު ޔާމީނުވެސް ހެދިގޮތަކީ މިހާރު އެމްޑީޕީއިން އެހަދާގޮތަށް ތިމާ އަމިއްލަ އެއްޗެއްކަމަށްހެދީ ކޮށްމީހަކުވެސް ވެރިކަން ހޯދަންވީމާ ގާސިމް ވަރެއްނެތް ލިބުނީމާ ގާސިމަށްވުރެ ނުބައިމީހަކުނެތް ؟\nމި މީހުން އެކަކު އަނެކަކަށް ރާކަނިމަސް ކާންދޭނީ! އަޅެ އެހެންނު ވާނީ! ހުސް މުނާފިގުން ތިބީ! ރައްޔިތުންނަށް މުޅިންވެސް ހެދީ ދޮގު! މިހާރު މި އިންތިޒާރުކުރަނީ މައުމޫނާއި އޭނާގެ އަނބިދަރިން ބަޑިފަޅައިގެން ދާނޭ އިރަކަށް!\nއޮކްޓޯބަރ 11, 2018 12:45\nރާއްޖެ ހަލާކު ކުރީ ގާސިމް އާ އަދާލަތުން..؟ ގައުމު އިސްލާހުކުރަން އަބަދުވެސް އުޅޭ ބަޔަކީ އެމްޑީޕީ. މާލަސް ތަކެއް ނުވެ ކޯލިސަން ބައިބައި ވެގެން ދާނެ... ގާސިމް ބަގާވާތް ކުރާނީ... މިހާރު އެއުޅެނީ ބަގާވާތް ކުރުމުގެ މަގުމަތީގައި....!5އަހަރަކު އިބޫއަކަށް ވެރިކަމެއް ނުކުރެވޭނެ ގާސިމް ދޫކޮއްފަ ހުރެގެނެއް... ބޮޑު ބަގާވާތް ދެން އަންނާނީ...\nކޯލިސަންގެ ވެރިކަމެއްގެންނަން އަދާލަތުންކުރިކަމެއް ނެތެވެ. ޓްވީޓަކުން ނިންމާލައިގެން ތިބީއެވެ. ބަޔަކު ރުފިޔާ ޚަރަދުކޮށްގެން ގެނައި މި ވެރިކަމުގެތެރެޔަށް އަދާލަތުން އަތްބޭނޭނޭގޮތެއް ނޯންނާނެއެވެ.\nއޮކްޓޯބަރ 11, 2018 13:09\nއަޅަމެންގެވެރި ރައްބު މި އަނިޔާވެރި ކޯޅޭސަން ބައިބާ ކުރައްވާ އެބައި މީހުންގެ ނިކަމެތި ކުރައްވާ އަޅަމެންގެ މުސްލިމު ވެރިޔާ ރައީސް عبدالله ޔާމީން ޢަބްދުލް ޤައްޔޫމަށް ނަޞްރު ދެއްވާދޭންވެأمين.\nއޮކްޓޯބަރ 11, 2018 13:42\nދަހިވެތި ކަމުގެ ހައްދެއްނެތް އެމް.ޑީ.ޕީ ގަމާރުން\nއޮކްޓޯބަރ 11, 2018 13:45\nއެމް.ޑީ.ޕީ އެކަނި ނިކުމެ ކާމިޔާބު ވާނެ ނަމަ 2013 އިން 2018 ހުންނާނީ ރައީސް ނަޝީދު. ީ އެމް.ޑ ީ ޕީ ގައި ތިބި ވާނުވާ ނޭނގެ ބަޔަކަށް ނޭނގެ ކޯލިޝަން އެގްރިމެންޓް ގައި އޮތް އެއްޗެއް. ރައީސް ނަޝީދުއަށް ބާރު ލިބޭކަށް ބޭނުން ނުވާ މީހުން މިގައުމުގައި ގިނަ ވާނީ.. އިބޫ އަށް ވޯޓު ދިނީ ، އިބޫ އާއި ފައިސަލް ގެ އަޙްލާގާއި ، ބެކްގރައުންޑް ރަގަނޅުވީމ އާއި ގާސިމް އާއި މައުމޫން އަދި އަދާލަތު ފަހަތަށް އަރައި ތިބުމުން.\nއޮކްޓޯބަރ 11, 2018 14:30\nއެމްޑީޕީއަކީ މިރާއްޖޭގަ އޮތް ބޮޑާ ކިބުރުވެރި އެންމެ ގޮތްކުޑަ ޕާޓީ. އެކަން ތިޔަ ކޮއެލިޝަންގެ ބައިވެރިންނަށް ނޭނގުނީތީ ހިތާމަކުރުން.\nއޮކްޓޯބަރ 11, 2018 14:49\nއޮކްޓޯބަރ 11, 2018 18:22\nތިދަނީ ރަނގަޅަށް.. އަދި މިއުޅެނީ ނުފެށިގެން.. ދެން ލަލަލާ\nއޮކްޓޯބަރ 14, 2018 09:36\nދެރައީ ތިބުނާކޯލިޝަންހެދި ލީޑަރުންނަށް އެމްޑިޕީ އަކީ އަންނި ކަން ނޭނގުނީމަ. އަންނީގެ ފިކުރުބަދަލެއް ނުވާނެ. އިބޫއާއި ފައިސަލްގެ ބާރެއް ނުހިނގާނެ. މިހާރު ޣައިރުދީންތައް ފަތުރަން މަސައްކަތްކުރާ ބޮޑެތިޖަމާއަތް ތަކުން އެްޮށްގެން ގޮވާނަގަނީ އިބޫގެ ވެރިކަމުގައި ރާއްޖޭގައި ކްރިސްޓިއަން ދީންފަތުރަން ފަސޭހަ ވާނެވާހަކައާއި، އިބޫގެ5އަހަރު ނިމުމުގެ ކުރިން ރާއްޖޭގަ ޗާޗޮ އަޅާނެވާހަކަ. އެހާ ޔަގީންކަމާއެކު އެމީހުން އެހެންބުނާނީ ކަމެއްވީމަތާދޯ! އެޚަބަރުތަކަށް ކޮމެންޓްކޮށްފަހުރި ދިވެހިދަރިން އެއީ މައްސަލައެއް ނޫންކަމަށްނުނެ. ކިޔާލާފަ ލޮލުންކަރުހިލުނު. ﷲއަށް ޝަރީކްކުރުމަށްވުރެ ބޮޑުފާފައަކީ ކޮބައިތޯ. އަދި ﷲ އަށް ޝަރީކް ކުރުމަށް މަގުފަހިކޮށްދިނުމަކީ ކިހާވަރެއްގެ ކަމެއްތޯ؟


Nasrulla hoadhumuge masaikaiy adhives kuriah\nބ. އަނގަފަރު ކައިރީގައި ލޯންޗަކާއި ޑިންގީއެއްޖެހި މިމަހުގެ ދެވަނަ ދުވަހުގެ ރޭ ހިނގި ކަނޑުމަތީގެ އެކްސިޑެންޓުގައި ގެއްލިގެން ހޯދާ ބ. އޭދަފުށީ މުޝްތަރީގޭ، ނަސްރުﷲ އަބްދުﷲ ހޯދުމުގެ މަސައްކަތް އަދި ވެސް ކުރަމުންދާ ކަމަށް ސިފައިން މިރޭ ބުނެފި އެވެ.\nނަސްރުﷲ 41، ގެއްލުނުތާ މިއަދަށް 15 ދުވަސް ވީއިރު އޭނާ ގެއްލުނު ސަރަހައްދުގެ ބޮޑު ބައެއް ވަނީ ބަލައި ފާސްކޮށްފަ އެވެ. އެގޮތުން ކަނޑުގެ ސާފޭސް އަދިވެސް ބަލަމުން އަންނަ ކަމަށް ސިފައިން ބުންޏެވެ.\nނަސްރުﷲ ގެއްލުނު އެކްސިޑެންޓް ހިނގީ ނަސްރުﷲގެ އަންހެނުންގެ ދެ ބޭބެ ކަމަށްވާ އަބްދުއް ސަމީއު އާއި މުހައްމަދު ނަޒީފުއާ އެކު މަސްވެރިކަމަށް ނުކުމެ އުޅެނިކޮށް މިމަހުގެ ދެވަނަ ދުވަހުގެ 7:10 ހާއިރު އެވެ. ނަޒީފަކީ ދަރަވަންދޫ ކައުންސިލްގެ ޒިންމާދާރުވެރިޔާ އެވެ.\nއެ ދެ މީހުންގެ ތެރެއިން އެންމެ ބޮޑަށް ޒަހަމްވީ ނަޒީފަށެވެ. އޭނާގެ އަނގައިގެ މަތީ ދެ ދަތް ބިންދައިގެން ދިއުމުގެ އިތުރުން ތިރީ ތުންފަތް ވެސް ވަރަށް ބޮޑަށް ފަޅައިގެން ގޮސްފައި ވެ އެވެ. އަދި ކަނާތު ފައި ވަރަށް ބޮޑަށް ޒަޚަމް ވެ، ކަނާތު ލޯ މަތިން ފުދޭވަރަކަށް ދުޅަވެފައިވާ ކަމަށް ދަރަވަންދޫ ކައުންސިލުން ބުނެފައި ވެ އެވެ.\nނަސްރުﷲ ދަތުރުކުރި ޑިންގީ\nނަސްރުﷲ ހޯދަން ސިފައިން ކުރި މަސައްކަތުން މިހާތަނަށް ފެނިފައި ވަނީ ޑިންގީއާއި އޭގެ އިންޖީނުގެ ކަވަރުފަޅިއެއް އަދި މަސްވެރިކަމަށް ބޭނުންކުރާ ބައެއް ސާމާނެވެ.\nޑިންގީ ނެގީ ބ. ދޮންފަނުގެ ހުޅަނގުން ބައި މޭލު ބޭރުން ކަނޑުގެ 46 މީޓަރު އަޑިންނެވެ. ޑިންގީގެ ބައިތައް ސިފައިން ހޯދި ނަމަވެސް ނަސްރުﷲ އަދި ވެސް ނުފެނެ އެވެ.


Fayah dhe vazan eri thuhthu kujjaa salaamaiy vejje\nއަފްޣާނިސްތާނުގެ ކާބުލްގެ މެޓާނިޓީ ހޮސްޕިޓަލަކަށް ތިން މީހަކު ބަޑި ހިފައިގެން ވަދެ ދިން ހަމަލަތަކެއްގައި 24 މީހުން މަރުވި އެވެ. މަރުވި މީހުންގެ ތެރޭގައި ވިހައިގެން ތިބި މީހުންނާއި އެމީހުންގެ ދަރިން އަދި ނަރުހުން ހިމެނުނެވެ.\nއެ ދުވަހު އަލަށް އުފަންވެފައި އޮތް ތުއްތު ކުއްޖެއްގެ ފުރާނަ މި ހަމަލައިން ސަލާމަތްވެފައި ވަނީ އާދަޔާޚިލާފު ގޮތަކަށެވެ. ދަ ޓައިމްސްގައިވާ މި ރިޕޯޓުގައިވާ ގޮތުން މި ކުއްޖާގެ ފަޔަށް ދެ ވަޒަން އެރި ނަމަވެސް ކުއްޖާގެ ފުރާނަ ސަލާމަތްކުރުމުގައި ޑޮކްޓަރުން ވަނީ ކާމިޔާބު ހޯދާފަ އެވެ.\nހަމަލަދިން މީހުން ހޮސްޕިޓަލަށް ވަދެފައިވަނީ ޕޮލިސް އޮފިސަރުން ކަމަށް ހެދިގެން ފުލުހުންގެ ޔުނިފޯމްގަ އެވެ. ބޮން ގޮއްވައި، ބަޑި ޖަހައި ހެދުމުގެ ސަބަބުން މަރުވި މީހުންގެ ތެރޭގައި އަލަށް އުފަންވި ތުއްތު ދެ ކުދިން ވެސް ހިމެނުނެވެ. އަދި އިތުރު 15 ވަރަކަށް މީހުންނާއި ކުދިން ޒަޚަމްވި އެވެ.\nމި ތުއްތު ކުއްޖާގެ ފަޔަށް ދެ ވަޒަން އެރިއިރު އެ ކުއްޖާ އުފަންވިތާ ވީ އެންމެ ތިން ގަޑިއިރެވެ. ނަސީބު ދިމާކުރި ގޮތުން ކުއްޖާގެ ފުރާނަ ސަލާމަތްވީ ނަމަވެސް އެ ކުއްޖާގެ މަންމަ ވަނީ މި ހަމަލައިގައި މަރުވެފަ އެވެ.\nމި ކުއްޖާގެ ބައްޕަ ރަފީއުﷲ ވަނީ މި ކުއްޖާއަށް ނާޒިޔާގެ ނަން ދީފަ އެވެ. މިއީ އޭނާގެ މަރްހޫމް މަންމަގެ ނަމެވެ.\nދެ ވަޒަން އެރުމުގެ ސަބަބުން ތުއްތު ނާޒިޔާގެ ފައި ވަނީ ބިނދިފަ އެވެ. އަދި އޭނާއަށް ފަރުވާދޭ ޑޮކްޓަރުން އުންމީދު ކުރަނީ ނާޒިޔާ ހިނގޭ ވަރަށް ބޮޑުވީމަ ހިނގުމުގައި މައްސަލައެއް ދިމާނުވާނެ ކަމަށެވެ.\nނަމަވެސް މިހާ ތުއްތު ކުއްޖެއްގެ ފަޔަށް ދެ ވަޒަން އަރައި އަނިޔާވެފައިވާ މަންޒަރު ފެނުމުން ގިނަ ބަޔަކު ހިތް ހަލާކުވި ކަމަށް މި ރިޕޯޓުގައި ވެއެވެ.\nމި ހަމަލާ އަށް ފަހު "ޑޮކްޓާޒް ވިތުއައުޓް ބޯޑާޒް" މެޓާނިޓީ ޔުނިޓުގެ އަންހެނަކު ވަނީ ހަމަލައިގައި މަރުވި މަންމައިންގެ ދަރިންނަށް ގާތުން ކިރު ދީފަ އެވެ. އޭނާ ބުނި ގޮތުގައި ޚުދް އޭނާ އަކީ ވެސް އަފްޣާނިސްތާނުގައި ހިނގަމުންދާ އިންސާނިއްޔަތު ހަލާކުކޮށްލުމުގެ ހަމަލާތަކުގައި އެންމެ ބޮޑު ގެއްލުމެއް ލިބުނު މީހުންގެ ތެރެއިން މީހެކެވެ.\nމި ހަމަލައިން ސަލާމަތްވި ޚަދީޖާ ކިޔާ މީހަކު ބުނީ ބަޑި ހިފައިގެން ތިބި ބަޔަކު އޭނާ އޮތް މެޓާނިޓީ ވޯޑަށް ވަން އިރު އޭނާ ވިހޭތާ ވީ ދެ ތިން ގަޑިއިރެވެ. އޭނާގެ ފުރާނަ ސަލާމަތްވީ ދަރިފުޅު ގަޔާ ބޮނޑިކޮށްލައިގެން ކަބަޑެއްގެ ދަށަށް ވަދެ ފިލާ އޮތީމަ ކަމަށް އޭނާ ބުންޏެވެ.


News - Mauloomaathu haamakurumuge "Ranvana - 2018"3idhaaraa akah!\nމަޢުލޫމާތު ހާމަކުރުމުގެ "ރަންވަނަ - 2018" ތިން އިދާރާއަކަށް!\n18 އޮކްޓޯބަރު 2018\nމަޢުލޫމާތު ހާމަކުރުމުގެ "ރަންވަނަ 2018" ތިން އިދާރާއަކުން ހާސިލުކޮށްފިއެވެ. މިނިވަން މުއައްސަސާތަކުގެ ތެރެއިން "ރަންވަނަ- 2018" ހާސިލުކޮށްފައިވަނީ، އެންޓި-ކޮރަޕްޝަން ކޮމިޝަނެވެ. އެންޓި ކޮރަޕްޝަން ކޮމިޝަނުން މި މަޤާމު ހޯދާފައި ވަނީ އެ ކަމަށް ހުޅުވައިލި ފުރުޞަތުގައި އެ ކަމަށް އެދި ހުށަހެޅި އިދާރާތަކާ ވާދަކޮށް މަޢުލޫމާތު ހާމަކުރުމުގައި މިނިވަން މުއައްސަސާތަކުގެ ގިންތީން އެންމެ މަތިން މާކްސް ހޯދައިގެންނެވެ. މިއީ މި އިނާމު އެ ކޮމިޝަނުން ވިދިވިދިގެން ހޯދި ތިންވަނަ ފަހަރެވެ.\nލޯކަލް ކައުންސިލްތަކުގެ ގިންތީން އެންމެ މަތިން މާކްސް ހޯދައިގެން "ރަންވަނަ- 2018" ހާސިލުކުރީ، ތިލަދުންމަތީ އުތުރުބުރީ އަތޮޅު ކައުންސިލުންގެ އިދާރާއެވެ. މިއީ އެ އިދާރާ މި ވަނަ ހޯދި ދެވަނަ އަހަރެވެ.\nސަރުކާރުގެ އިދާދާތަކުން "ރަންވަނަ" ހޯދާފައިވަނީ، މިނިސްޓްރީ އޮފް ޖެންޑަރ އެންޑް ފެމިލީއެވެ. މިއީ، ސަރުކާރުގެ އިދާރާތަކުގެ ބައިން "ރަންވަނަ" ހޯދި ފުރަތަމަ އިދާރާއެވެ.\nމިއިދާރާތަކަށް "ރަންވަނަ" ހަވާލުކޮށްދެއްވީ، ހަފުލާގެ ޝަރަފުވެރި މެހުމާނު، އޮޑިޓަރ ޖެނެރަލް އަލްފާޟިލް ޙަސަން ޒިޔަތެވެ.\nރަންވަނައަށް ލިބެނީ، އެކަމަށް ކަނޑައެޅިފައިވާ މިންގަނޑުތަކުން 85 އަށް ވުރެ މަތީން އެ އިދާރާއެއް ހިމެނޭ ގިންތިއަކުން އެންމެ މަތީން މާކުސް ހޯދާ އިދާރާއަކަށެވެ. އަދި ވެބްސައިޓު ދަރަޖަ ކުރުމުން ވެސް 1 ވަނަ ދަރަޖަ ހާސިލުކޮށްގެންނެވެ.\n'މަޢުލޫމާތު ހާމަކުރުމުގެ ރަންވަނަ' އަކީ، މަޢުލޫމާތު ހޯދައި ލިބިގަތުމުގެ ޙައްޤުގެ ބައިނަލް އަޤުވާމީ ދުވަސް ފާހަގަކުރުމަށްޓަކައި، 2015 ވަނަ އަހަރުގެ ސެޕްޓެމްބަރު 28 ވަނަ ދުވަހު ބޭއްވުނު ޙަފްލާގައި އިންފޮމޭޝަން ކޮމިޝަނަރު އިޢުލާން ކުރެއްވި ޝަރަފުވެރި އެވޯޑެކެވެ.\nމި އިނާމު ތަޢާރުފުކުރުމުގެ މައިގަނޑު މަޤުޞަދަކީ، ޤާނޫނު ނަންބަރު 2014/1 ގައިވާ ގޮތުގެމަތީން ދައުލަތުގެ އެންމެހައި ކަންކަން ހާމަކަންބޮޑު ގޮތެއްގައި ކުރިޔަށް ގެންދާން މަގުފަހިކުރުމެވެ. ހަމައެއާއި އެކު ޙަވާލާ ދެވުނު ޤާނޫނުގެ 37 ވަނަ މާއްދާއާއި 39 ވަނަ މާއްދާގައި ވާފަދައިން އެ އިދާރާއެއްގެ އަމިއްލަ އިސްނެގުމުގެ މަތީން މަޢުލޫމާތު ހާމަކުރުމަށާއި ފެތުރުމަށް ހިތްވަރުދިނުމެވެ.\nރަންވަނައަށް ހޮވޭ ފަރާތެއް ކަނޑައެޅުމުގެ މަސައްކަތް ކޮށްފައިވަނީ އެކަމަށް އެކުލަވައިލެވުނު ކޮމިޓީއަކުންނެވެ.


16 aharuge anhen kujjakah jinsee goanaa kuri bidheysee aku hayyaru kohfi - AO News\n16 އަހަރުގެ އަންހެން ކުއްޖަކަށް ޖިންސީ ގޯނާ ކުރި ބިދޭސީއަކު ހައްޔަރުކޮށްފި\nކުޑަކުދިންނަށް ކުރާ އަނިޔާއާއި ދެކޮޅަށް ހަދާފައިވާ ޕޯސްޓަރެއް - ފޮޓޯ: ނޭޝަނަލްޕީޑިއާ\nމެދުރާއްޖެތެރޭގެ ރަށެއްގައި ކުޑަ އަންހެން ކުއްޖަކަށް ޖިންސީ ގޯނާ ކުރިކަމުގެ ތުހުމަތުގައި ބިދޭސީއަކު ހައްޔަރުކޮށްފި އެވެ.\nފުލުހުން ބުނީ ނޯތު ސެންޓްރަލް ޕޮލިސް ޑިވިޝަންގައި ހިމެނޭ ރަށެއްގައި އުމުރުން 16 އަހަރުގެ އަންހެން ކުއްޖަކަށް ބަންގްލަދޭޝް ފިރިހެނަކު ޖިންސީ ގޯނާ ކުރި މައްސަލައެއް ރޭ 00:32 ހާއިރު ފުލުހުންނަށް ހުށަހަޅާފައިވާ ކަމަށެވެ.\nއަދި އެ މައްސަލައާއި ގުޅިގެން މިއަދު ކޯޓު އަމުރެއްގެ ދަށުން 34 އަހަރުގެ ބަންގްލަދޭޝް ފިރިހެނަކު ހައްޔަރުކޮށްފައިވާ ކަމަށްވެސް ފުލުހުން ބުނެއެވެ.\nފުލުހުން ބުނީ މިހާރު އެ މައްސަލަ ތަޙުޤީޤު ކުރަމުން އަންނަ ކަމަށެވެ.\nފުލުހުން ބުނީ ކުޑަކުދިންނަށް ކުރާ އަނިޔާއަކީ އެ ސަރވިސް އިން ސީރިއަސްކޮށް ބަލަމުންދާ މައްސަލަތަކެއް ކަމަށާއި، އެފަދަ މައްސަލަތަކުގައި ކުއްޖާގެ އައިޑެންޓިޓީ ރައްކާތެރިކުރުމުގެ ގޮތުން ހާދިސާ ހިނގި އަތޮޅާއި ރަށް ހާމަނުކުރާ ކަމަށެވެ.\nފަހަކަށް އައިސް ރާއްޖޭގައި ކުޑަކުދިންނަށް ޖިންސީ ގޯނާކުރާ މައްސަލަ އިތުރު ވެފައިވާއިރު، ބިދޭސީން ކުޑަކުދިންނަށް އެކިވަރުގެ ޖިންސީ ގޯނާ ކުރާ މައްސަލަތައް ރިޕޯޓްކުރާ މިންވަރުވެސް ދުވަހުން ދުވަހަށް އިތުރުވަމުންދާކަން ފާހަގަކޮށްލެވެ އެވެ.\nޖިންސީ ގޯނާގެ ވާހަކަ: ވަޅު ނުލެވުނު ހިތި ހަގީގަތަކީ އަހަރެންގެ އަދިރިި މާޒީ


ނަންބަރު: (IUL) 447-HR/1/2016/51\nޕަބްލިޝްކުރި ތާރީޚް: 01 ސެޕްޓެންބަރު 2016\nއެމް.އެސް 1 / ޓެކްނިކަލް އޮފިސަރ ގްރޭޑް 1\nމުސާރަ: މަހަކު -/5,610 ރުފިޔާ\nސަރވިސް އެލަވަންސް: މަހަކު -/2,000 ރުފިޔާ\nއެހެން ވަޒީފާއެއް އަދާކުރުން މަނާކުރާތީ ދޭ އެލަވަންސް: އަސާސީ މުސާރައިގެ %35\n(އިތުރުގަޑީގައި ކުރާ މަސައްކަތްތަކަށް ހަމަޖެހިފައިވާ އުސޫލުން އިތުރުގަޑީ ފައިސާ ދެވޭނެ.)\n1. މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި2އަހަރުދުވަހުގެ މަސައްކަތުގެ ތަޖުރިބާ ލިބިފައިވުން.\n2. މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައިވުން.\n3. މަޤާމުގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައި ވުމާއެކު، ގުޅުންހުރި އެހެން ދާއިރާއަކުން ލެވެލް4ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\nޕަބްލިކް ވަރކްސް ސަރވިސަސްއިން ހިންގުމަށް ހަވާލުވާ ޕްރޮޖެކްޓްތައް ޝެޑިއުލާ އެއްގޮތަށް ކުރިއަށްދޭތޯ ބަލަމުން ގެންދިއުމާއެކު، ޕްރޮޖެކްޓްތަކުގެ ސްޓޭޓަސް ދުވަހުންދުވަހަށް އަޕްޑޭޓްކޮށް ޕްރޮޖެކްޓްތަކާބެހޭ ތަފާސްހިސާބުތައް ހިމެނޭގޮތަށް ރެކޯޑްސް ބެލެހެއްޓުން.\nޕްރޮޖެކްޓްތަކުގެ ބީ.އޯ.ކިއު ހެދުމާއި، ޕްރޮޖެކްޓްތައް ހިންގުމަށްޓަކައި ބޭނުންވާ ހުރިހާ ލިޔެކިޔުމެއް ތައްޔާރުކޮށް، އެ ލިޔެކިޔުންތައް ފޮނުވަންޖެހޭ ފަރާތްތަކަށް ފޮނުވުމާއި، ޕްރޮޖެކްޓް ފައިލް ތައްޔާރުކޮށް، އެކަމާގުޅޭ ލިޔެކިޔުންތައް ބެލެހެއްޓުން.\nރާއްޖެއިން ބޭރުން މަޝްރޫޢުތަކަށް ގެންނަންޖެހޭ ތަކެތީގެ ޓެންޑަރ ޑޮކިޔުމަންޓާއި، ޓެކްނިކަލް ސްޕެސިފިކޭޝަން ތައްޔާރުކުރުން.\nމަޝްރޫޢުތަކާ ބެހޭގޮތުން ހަދަންޖެހޭ ރިޕޯޓުތައް ތައްޔާރު ކުރުމާއި، ކޮންސަލްޓެންޓުންނާއި އަދި ކޮންޓްރެކްޓަރުން ހުށަހަޅާ އިންވޮއިސްތައް ޗެކުކޮށް، ފައިސާ ދެއްކުމަށްޓަކައި ކަމާބެހޭ ފަރާތްތަކަށް ފޮނުވުން.\nޕްރޮޖެކްޓްތަކުގެ ސްޓޭޓަސް ރިޕޯޓުތައް ތައްޔާރުކޮށް، މެނޭޖްމަންޓަށް ހުށަހަޅަމުން ގެންދިއުމާއި، ޕްރޮޖެކްޓްތަކުގައި ދިމާވާ މައްސަލަތައް ޙައްލުކުރުން.\nޕްރޮޖެކްޓް ސައިޓްތަކަށް ކުރަންޖެހޭ ދަތުރުތައް އިންތިޒާމުކޮށް ހިންގުމާއި، އެހެނިހެން ގޮތްގޮތުން ސައިޓްތަކަށް ބޭނުންވާނެ އެހީތެރިކަން ފޯރުކޮށްދިނުން.\nމަސައްކަތުގައި ޙަރަކާތްތެރިވާ މުވައްޒަފުންގެ ސަލާމަތާއި ރައްކާތެރިކަމަށް ސަމާލުކަންދިނުމާއި، މިފަދަ ކަންކަމުގައި ބޭނުންވާނެ ފަންނީ ލަފާ މެނޭޖްމަންޓަށް އެރުވުން.\nހިންގުމުގެ އޮނިގަނޑާ އެއްގޮތްވާ ގޮތުގެމަތިން އެކިފަރާތްތަކާއެކު ކުރެވޭ މުޢާމަލާތުތަކުގެ ޞައްޙަ މަޢުލޫމާތު ހިމެނޭގޮތަށް ލިޔެކިޔުންތައް ފުރިހަމަކުރުމަށްފަހު، ރައްކާތެރިގޮތުގައި، ގަވާއިދުން ރެކޯޑްސް ބެލެހެއްޓުން.\nސަރުކާރުގެ ދާއިރާތަކާއި، އަދި އޮފީހުގެ އެކި ދާއިރާތަކާ ގުޅިގެން ކުރަންޖެހޭ އިދާރީ މަސައްކަތްތައް ކުރުމާއި، ޔުނިޓްގެ މުވައްޒަފުންނާބެހޭ ކަންތައްތައް ބެލެހެއްޓުމާއި، މުވައްޒަފުންގެ ވަޒީފާ ބަޔާންތައް ތައްޔާރު ކުރުމުގައި އެޗް.އާރު ޔުނިޓަށް އެހީތެރިކަން ފޯރުކޮށްދިނުމާއި، އިތުރުގަޑީގެ މަސައްކަތަށް ނެރޭ މުވައްޒަފުންގެ ރެކޯޑްސް ބެލެހެއްޓުން ފަދަ ހުރިހާކަމެއް ދުވަހުންދުވަހަށް ހިންގުން.\nޔުނިޓުގެ މުވައްޒަފުން އެކިކަންކަމުގައި މުޢާމަލާތު ކުރާ ގޮތާއި، މަސައްކަތުގެ އަޚުލާޤު އޮފީހުގެ ގަވާއިދުތަކާއި އުސޫލުތަކާއި، އަދި ތަޞައްވުރާ އެއްގޮތްވާ ގޮތުގެމަތިން ހިންގުމާއި، ހަމަޖެހިފައިވާ އުސޫލުތަކާއި ޚިލާފަށް ހިނގާ ކަންކަން އިޞްލާޙު ކުރުން.\n4. ގިނަވަގުތު އޮފީހުގައި މަސައްކަތް ކުރެވޭނެ މީހެއް ކަމުގައިވުން.\nއިންޓަރވިއުއަށް ދަޢުވަތު ދެވޭނީ، ވަޒީފާއަށް ކުރިމަތިލާ ފަރާތްތައް ޝޯޓްލިސްޓް ކުރުމަށްފަހު، އެފަރާތްތަކަށް އެކަންޏެވެ.\n- ސިވިލް ސަރވިސްގެ ވަޒީފާއަށް އެދޭ ފޯމު (ވަޒީފާއަށް އެދޭ ފޯމު ލިބެން ހުންނާނީ ޕަބްލިކް ވަރކްސް ސަރވިސަސް މާލޭ އޮފީހުންނެވެ.)


Enme esfiya dhigu meehaage record China anhenakah\nއެންމެ އެސްފިޔަ ދިގު މީހާގެ ރެކޯޑް ޗައިނާ މީހަކަށް\nއެންމެ އެސްފިޔަ ދިގު މީހާގެ ދުނިޔޭގެ ރެކޯޑް މިހާރު އޮތީ ޗައިނާ މީހެއްގެ އަތުގަ އެވެ. ގިނިސް ވޯލްޑް ރެކޯޑްސްގެ ބްލޮގް ސްޕޮޓްގައިވާ ގޮތުން މި އަންހެންމީހާ މި ރެކޯޑް މުގުރާފައިވަނީ 2016 ވަނަ އަހަރު އެވެ. އޭގެ ފަހުން ކޮންމެ އަހަރަކުވެސް މި ރެކޯޑް ގާއިމްކުރުމުގައި އަންހެންމީހާ ދަނީ ކާމިޔާބު ހޯދަމުންނެވެ.\nޖިއަންޒިއާ ކިޔާ މި އަންހެންމީހާ މީގެ ފަސް އަހަރު ކުރިން މި ރެކޯޑް މުގުރާލިއިރު އޭނާގެ އެސްފިޔަ ތަކުގެ ދިގުމިނަކީ 4.8 އިންޗި އެވެ. ފަސް އަހަރު ފަހުން މޭ 20 ގައި އޭނާ އަނެއްކާވެސް ރެކޯޑް މުގުރާލިއިރު އެސްފިޔަ ތަކުގެ ދިގުމިނުގައި އަށް އިންޗި އެބަހުއްޓެވެ.\nޖިއަންޒިއާ ބުނި ގޮތުގައި އޭނާގެ އެސްފިޔަތައް އާދަޔާޚިލާފަށް ދިގުވާކަން ފާހަގަވާން ފެށީ 2015 ގައެވެ. މިކަމާ ކަންބޮޑުވެގެން އޭނާ ޑޮކްޓަރަށް ވެސް ދެއްކި އެވެ. މިކަން މެދުވެރިވާ ސަބަބެއް ޑޮކްޓަރުންނަށް ވެސް ނޭނގުނުކަމަށް ޖިއަންޒިއާ ބުންޏެވެ.\n"އަހަރެންގެ އެސްފިޔަތައް މިހާ ދިގުވާ ސަބަބަކާ މެދު އަހަރެން އަބަދުވެސް އަޖައިބުވެ އެކަމާ މެދު ވަރަށް ވިސްނަން. ދެން ހިތަށް އެރި މީގެ އަހަރު ތަކެއް ކުރިން އަހަރެން 480 ދުވަހު ފަރުބަދަތަކުގެ މަތީގައި އުޅުނީމަ ވީ ގޮތެކޭ އެއީ،" ގިނިސް ވޯލްޑް ރެކޯޑްސް އަށް ދިން އިންޓަވިއު އެއްގައި ޖިއަންޒިއާ ބުންޏެވެ.\nޖިއަންޒިއާގެ އެސްފިޔަ ދިގުކަމުން އާންމު ދިރިއުޅުމުގައި ކުރާ ކަންކަން ކުރަން އުނދަގޫވާނެ ކަމަށް ހީވެދާނެ އެވެ. ނަމަވެސް އޭނާ ބުނަނީ އެސްފިޔަތައް ދިގުވެގެން އެއްވެސް އުނދަގުލެއް ނުވާ ކަމަށެވެ.\n"އެއްވެސް ކަމެއް ކުރާކަށް އުނދަގުލެއް ނޫން. އެސްފިޔަތައް ދިގުވެގެން ލިބެނީ ހަމައެކަނި އުފާ. ވަރަށް އުފާވޭ،" ޖިއަންޒިއާ ބުންޏެވެ.\nޖިއަންޒިއާ ބުނި ގޮތުގައި އެސްފިޔަތައް މިހާ ދިގުވަނީ ޖެނެޓިކް މައްސަލައަކުންތޯ ބަލަން ވެސް އޭނާ މަސައްކަތް ކުރި އެވެ. ނަމަވެސް ކާބަފައި ޒަމާނުއްސުރެ ވެސް އޭނާގެ އާއިލާގެ އެއްވެސް މީހަކަށް މިކަން މެދުވެރިވެފައިވާ ކަން އެނގެން ނެތް ކަމަށް އޭނާ ބުންޏެވެ.\nއަދިވެސް ކޮންމެ އަހަރަކު ޖިއަންޒިއާގެ އެސްފިޔަތައް ދަނީ ދިގު ވަމުންނެވެ. އަދި މިކަން މެދުވެރިވާ ހަގީގީ ސަބަބު ވަނީ ނޭނގުމެއްގެ ތެރޭގަ އެވެ.\nއޭނާ ބުނަނީ އޭނާގެ ވަރުގަދަ ހަށިގަނޑާއި އެސްފިޔަތައް ދިގުވުމާ ވަރަށް ބޮޑު ގުޅުމެއް ހުރި ކަމަށް ގަބޫލުކުރެވޭ ކަމަށެވެ.\n"އަހަރެން އުފަންވީއިރު އޮތީ ވަރަށް ބަލިކަށިކޮށް. އެކަމަކު ބޮޑުވީ ފަހުން ވަރަށް ހަށިގަނޑު ވަރުގަދަވެއްޖެ. މީހުން ބުނޭ އަހަރެންގެ އުމުރަށް ވުރެ މާ ޒުވާނޭ ވެސް،" ޖިއަންޒިއާ ބުންޏެވެ.\nކަސްރަތުކުރަން ކަރަންޓު ހޮޅިދަނޑިއެއްގެ ކުރިޔަށް


Eyeesee hoal –4aharuvee iruves fennan huree hamaekani thanbuthakeh!\nއޭއީސީ ހޯލް –4އަހަރުވީ އިރުވެސް ފެންނަން ހުރީ ހަމައެކަނި ތަނބުތަކެއް!\nހދ އަތޮޅު ތައުލީމީ މަރުކަޒުގައި ހުރި ޒަމާންވީ ހޯލު އިމާރާތުގެ ދަތިިކަން ހައްލުކުރުމުގެ ގޮތުން، އައު ހޯލެއްގެ ބިންގާ އެޅީ 2011 ވަނަ އަހަރު އެވެ. ބިންގާ އެޅިތާ3އަހަރުވެފައިވާއިރު އަދި ފެންނަން ހުރީ ތަނބުތައް އެކަންޏެވެ.\n26 ޖެނުއަރީ 2011 ގައި ސްކޫލް ހޯލުގެ ބިންގާ އަޅުއްވާދެއްވީ ކުޅުދުއްފުށީ އުތުރު ދާއިރާގެ މެމްބަރު އަބްދުލް ޤަފޫރު މޫސާ އާއި އޭރުގެ އެޑިއުކޭޝަން މިނިސްޓަރ ޝިފާ މުހައްމަދެވެ.\nކުޅުދުއްފުށީގައި ހުންނަ ހދ. އޭއީސީގެ ހޯލު އިމާރާތުގެ އަމަލީ މަސައްކަތް ފެށުމަށްޓަކައި އެންމެ ފުރަތަމަ ޔުމާން ކޮންސްޓްރަކްޝަނާ ހަވާލު ކުރީ 2012 ވަނަ އަހަރުގެ ޖެނުއަރީ 19 ވަނަ ދުވަހު އެވެ. އެ މަސައްކަތް ނިންމުމަށް ދީފައިވަނީ 8 މަސް ދުވަހެވެ.\nޔުމާން ކޮންސްޓްރަކްޝަނާ 4.1 މިލިއަން ރުފިޔާގެ ބަޖެޓެއްގެ ދަށުން ހަވާލު ކުރި މި ޕްރޮޖެކްޓުގެ މަސައްކަތް 2012 ޖެނުއަރީ 24 ގައި ފަށާނެ ކަމަށް އެ ކުންފުނިން އޭރު ވަނީ ބުނެފަ އެވެ. ނަމަވެސް ޔުމާން ކޮންސްޓްރަކްޝަނާ މި މަސައްކަތް ހަވާލު ކުރެވުނުތާ 1 އަހަރު ފާއިތުވެގެން ދިޔައިރުވެސް އަމަލީ ގޮތުން ހޯލުގެ އެއްވެސް މަސައްކަތެއް ވަނީ ނުފެށި އެވެ.\nއެގޮތުން ހޯލު ނޭޅި ގިނަދުވަސް ތަކެއް ވުމުގެ ސަބަބުން 2013 ވަނަ އަހަރު ހޯލު އިމާރާތް ކުރުމާ ބެހޭގޮތުން އެކަށީގެންވާ ޖަވާބެއް ނުލިބިއްޖެނަމަ އިހުތިޖާޖަށް ނުކުންނަން ޖެހިދާނެ ކަމުގެ އިންޒާރު އެ ސްކޫލު ބޯޑުން ދިނެވެ. އަދި ކުޅުދުއްފުށީ އުތުރު ދާއިރާގެ މެންބަރު އަބްދުލް ޤަފޫރު މޫސާ ވެސް މި މައްސަލައިގައި ކަންބޮޑުވުން ފާޅު ކުރައްވާ މަޖިލިސްތެރެއިން މިކަމަށް ހައްލެއް ހޯދުމަށް ކުރެވެން ހުރި ހުރިހާ މަސައްކަތެއް ކުރައްވާނެ ކަމަށް ވިދާޅުވެފަ ވެއެވެ.\nއޭގެ ފަހުން ޔުމާން ކޮންސްޓްރަކްޝަނާ އެކު ކޮށްފައިވާ އެއްބަސްވުން އުވާލުމަށް ފަހު 2013 ވަނަ އަހަރުގެ ސެޕްޓެމްބަރ 1 ވަނަ ދުވަހު މި ޕްރޮޖެކްޓް ހަވާލުކުރީ ސްވިފްޓް އިންޖިނިއަރިންގ ޕްރައިވެޓް ލިމިޓެޑަށެވެ.\nހޯލުގެ މަސައްކަތް ނުނިމި ލަސްވަނީ ބަޖެޓްގެ ދަތިކަމެއް އުޅޭތީ ކަމަށާއި މަސައްކަތުގެ އެޑްވާންސްް ގެ ރުފިޔާވެސް ލިބިފައިވަނީ މަސައްކަތް ފެށުނުތާ2މަސް ފަހުންކަމަށް ވެސް ސްވިފްޓް އިންޖިނިއަރިންގެ މެނޭޖިން ޑިރެކްޓަރ ސައުދުﷲ ވިދާޅުވި އެވެ.\n6.6 މިލިއަން ރުފިޔާ ހަރަދުކޮށްގެން އިމާރަތް ކުރުމަށް ހަމަޖެހިފައިވާ ހދ. އަތޮޅު ތައުލީމީ މަރުކަޒުގެ ހޯލު ސްވިފްޓް އިންޖިނިއަރިންގ ޕްރައިވެޓް ލިމިޓެޑާ ހަވާލު ކޮށްފައިވަނީ 1 އަހަރުގެ މުއްދަތުގެ ތެރޭގައި އިމާރާތްކޮށް ނިންމުމަށެވެ. އެހެންނަމަވެސް އަދި ފެންނަން ހުރީ ހޯލުގެ ތަނބުތައް އެކަންޏެވެ.\nދިގުމިނުގައި 136 ފޫޓު އަދި ފުޅާ މިނުގައި 70 ފޫޓު ހުންނަ ގޮތަށް އިމާރާތް ކުރުމަށް ހަމަޖެހިފައިވާ އޭއީސީގެ ހޯލަކީ 500 މީހުންގެ ޖާގައިގެ ހޯލެކެވެ. މި ހޯލުގައި ސްޓޭޖަކާއި ގުދަނެއްގެ އިތުރުން ވުޟޫ ކުރާ ބަޔަކާއެކު ނަމާދު ކުރާ ކޮޓަރިއެއް އަދި ދެ ޖިންސްގެ ކުދިންނަށް ވަކިން2ޗޭންޖިންގ ރޫމެއް ހިމެނުމަށް ޕްލޭން ކުރެވިފައިވެ އެވެ.